ލޯބިއެހެނަސް..5 – Esfiya – Dhivehi Vaahaka Site\n- by thuhoo - 34- February 1, 2018\nރީމާ ކޮށިއަރައިގަންނަ ކަހަލަ ގޮތެއްވިއެވެ. ލާނެތް ހުނުމަކާއެކު ހަނާ ފެންތަށްޓެއް ރީމާއަށް ދިއްކޮށްލިއެވެ. ރީމާ ލަދުން އިސްޖަހާލިއެވެ. ސައިބޮއެގެންވެސް ވާހަކައިގައި އެތަށް އިރަކު ތިއްބެވެ. އެންމެން ސަޔަށްފަހު ސިޓިންރޫމްގެ ކައުޗްތަށް ފުރާލިއެވެ. ފާތުމަ ގަޑިބަލާލަމުން ފިހާރަޔަށްދާންވީކަމުގައިި ބުނެލިއެވެ. ހުކުރު ދުވަސް ކަމުން އާދައިގެ މަތިން ކެއްކުންގަނޑެއް ހެދުމަށް އެއްޗެހި ގަންނާށެވެ. އެއީ ދިވެހިންގެ ވަރަށް ކުރިއްސުރެ އޮންނަ އާދައެކެވެ. ހުކުރު ދުވަހުގެ މެންދުރަށް ކެއްކުމެވެ. ހަނާއާ ރީމާވެސް ދާން ތައްޔާރުވުމުން ފާތުމަ ބޭރަށް ނުކުންނަން ހިނގައިގަތެވެ. “އަޔާވެސް ދާނަން…” އަޔާޒުވެސް ރީމާމެންނާ އެއްވަރުކޮށްލަމުން ނުކުތެވެ.\nފާތުމައާ ހަނާ ބާރު ހިނގުމެއްގައި ދިޔައެވެ. ރީމާއާ އަޔާޒު ތިބީ ތަންކޮޅެއްފަހަތުގައެވެ.\n“ސަޅި ދުވަހެއް ދޯ؟” މަޑު ހިނގުމެއްގައި ހިނގަމުން ދިޔަ އަޔާޒު ޖީބަށް އަތް ޖަހާލިއެވެ. “ހޫމް..” ރީމާ ލުއި ހިނިތުންވުމެއް އެފަރި ތުންފަތަށް ވެރިކޮށްލިއެވެ. ބާރު ވައިރޯޅިއަކާއެކީ ހުދުކުލައިގެ އެއްޗެއް އައިސް ރީމާގެ ގައިގައި ޖެހިފައި ވެއްޓިއްޖެއެވެ. އެކަމަށް ނުވިސްނައި ހުރި ރީމާ ތޫލިއަޑަކުން ހަޅޭއްލަވައިގެންފައި އަޔާޒުގެ ކޮނޑަށް ނޭރީ ކިރިޔާއެވެ. ރީމާގެ ހަޅޭކުގެ އަޑަށް ފާތުމައާ ހަނާވެސް އެނބުރި ބަލާލިއެވެ. ވެއްޓުނު އެއްޗާ ދިމާއަށް ރީމާބަލާލިއެވެ. އަޔާޒު ފެށީ ހޭށެވެ. ފާތުމައާއި ހަނާވެސް ހޭންފެށިއެވެ. “ސާބަސް ކޫ… ފުރޭތައެއް ނޫނޭ އެއީ.. ލޯބިކަން…” “ހެހެހެ.. ރީ ކޮތަރެކޭ އެއީ..” ހަނާ އައިސް ވެއްޓިފައި އޮތް ކޮތަރު ނެގިއެވެ. އެއީ ހުދުކުލައިގެ ޑޯވް އެކެވެ. ފިޔަގަނޑަށް ގޮތެއްވެގެން ނުއުދުހެވިގެން އައިސް ރީމާގައިގައި ޖެހުނީ އެވެ. ރީމާވެސް މޮޔަ ހިތަށް އަރައި ވަރަށް ހެވުނެވެ. “އޯކޭތަ މަންމާ މީތި ގެޔަށް ގެންދިޔަޔަސް….؟” ހަނާ ފާތުމަގެ އިޒުނަޔަށް އެދުނެވެ. ފާތުމަ ބޯޖަހައިލުމުން އުފަލުން ހަނާ ފުމެންފެށިއެވެ.\nދޫނި ގެންގުޅެން ހަނާ ވަރަށް ފޯރިހުންނާނެވެ. “ރީ ކީއްވެތަ އެހައިވަރަށް ސިއްސައިގެން ދަނީ…؟” އަނެއްކާވެސް ހިނގައިގަންނަމުން އަޔާޒު ވާހަކަފެށިއެވެ. “ނޭނގެ.. އަޔާވެސް ދޯ.. ނުވިސްނައި ހުއްޓައި އަޔާއަށް އެހެން ވީނަމަ އަޔާވެސް ސިއްސައިގެން ދާނެ..” “ނޫނޭ ރޭގަވެސް ރީ ހާދަ ބިރުންނޭ ހުރީ..ހެހެހެ” އަޔާޒު ރީމާއާ ދިމާކޮށްލިއެވެ. “އަދި އެއްދުވަހަކުން އަޔާވެސް ބިރުގަންނަވާލާނަން….” އިންޒާރުކުރަމުން ރީމާ ގޮސް ފިހާރަތެރެއަށް ވަނެވެ. ކުޑަވަރެއްގެ ވިޔަފާރިއަކަށްފަހު، ބަރު ކޮތަޅުތަށް އުފުލަމުން ރީމާއާ އަޔާޒަށް ގެޔާހަމައަށް އާދެވުނު އިރު ތިބީ މާނޭވާލެވިލެވިއެވެ. ފާތުމައަށް އުފުލަންޖެހުނީ ލުއިދެތިން ކޮތަޅެވެ. ހަނާ ހުރީ ކޮތަޅުތަށް އުފުލޭވަރަށްވުރެ އެ ކޮތަރުދެކެ ލޯބިވެފައެވެ.\n“އަހުނަފަށް ގުޅާފަ ބުނޭ ކާން އަންނަށްޗޭ…” ފާތުމަ އަޔާޒަށް ބުނެލަމުން ހަނާގެ މޫނަށް ބަލާލިއެވެ. ކޮތަރު އުނގަށް ލައިގެން ކައުޗަށް އަރައި އިން ހަނާގެ ދެލޯ ބޮޑުވެގެން ދިޔައީ އަހުނަފްގެ ނަން އަޑުއިވުމުންނެވެ. ރޭގެ ހަނދާންތައް އެ ސިކުނޑި ވަށާލީ ދެނެވެ. އަހުނަފްގެ ނަން އެކަންފަތަށް އަޑުއިވުމުން މިފަހަރު ހިތުގައި ބިރުވެރިކަން އުފެދުނެވެ. ގޮތްނޭނގޭ ބިރުވެރިކަމެކެވެ. ހަގީގަތުގައިވެސް ހަނާ އަހުނަފްދެކެ ބިރުގަތެވެ. އެދެލޮލުގައިވި ހަރުކަށިކަން މިނިކާވަގަކަށް ވެގެންހުރި ހަނާ ކުޑަކޮށް ފިޔޮކަކަށް ހެދީ ކޮންއިރަކުކަމެއްވެސް ނޭނގެއެވެ. ނަމަވެސް އޭނާ ގޮތުގައި ހުންނަން ނިންމިއެވެ. އަހުނަފާ ނުބެހެން ހިތުގެ އަޑިން އެއްބަސްވިއެވެ. ފުން ހިޔާލެއްގައި ފީނަމުން ދިޔަ ހަނާ ހޭވެރިކަމެއްވީ ކޮނޑުގައި މީހަކު ކޮށްޓާލުމުންނެވެ. “ކޮން ވިސްނުމެއްގަ” އަޔާޒު ހޭންފެށިއެވެ. ހަނާގެ ވަށައިގެން އެންމެންވެސް ތިއްބެވެ. ފާތުމައާ ރީމާ ގެ އިތުރުން އަޔާޒެވެ.”ނޯޕް…” ލަދުވެތިކަމާއެކީ ހަނާ މޫނު ކުނިކޮށްލަމުން އެހެންބުނެލީ އިތުރު ގޮތެއް ނެތުމުންނެވެ. “ކޮންވިސްނުމެއްގަ ކަން އިނގެޔޭ ދޯ ދޮނޭ.. ” ފާތުމަ ބަދިގެޔާ ދިމާއަށް ހިނގައިގަތުމުން ރީމާވެސް ހިނގައިގަތެވެ. އަޔާޒު ހަނާގެ ކައިރީގައި ކައުޗުގައި އިށީނެވެ. އަދި ފޯނުން އަހުނަފަށް ގުޅާލިއެވެ. އަހުނަފް އިނީ އޭނާގެ ބަލިމަންމަގެ ކައިރީގައެވެ. ފިކުރު ބޮޑުވެފައި އިންކަން ބަލައިލި ކޮންމެ މީހަކަށްވެސް އެމޫނުގެ ކުލަ އޮޅުވައެއް ނުލާނެވެ. ވާނީވެސް އެހެންތާއެވެ. އޭނާގެ މަންމަ މިއަދު އާދަޔާޙިލާފަށް ބައްޔެވެ. އަދި ދައްކަނީވެސް އެހެންކަހަލަ ވާހަކައެވެ. ފޯނު ރިންގު ވާންފެށުމުން ނުނަގަން ހުރެފައިވެސް އަހުނަފް ފޯނުނެގިއެވެ. ހަނާގެ ކޮނޑަށް އަތްވަށްޓާލަމުން އަޔާޒު ވާހަކަދައްކަންފެށިއެވެ. “މޭން…ކޮބާ ހޭލައިފިންތަ؟ މިއަދު މެންދުރު ކެއުމަށް ހަނާމެންގެއަށް ޖައްސާލަށްޗޭ ބުނަންވެގެން މި ގުޅީ..” “އަޔާ… އަހަ އަހަރެންގެ… ދެ..ދެން.. އަ…” ނުރޯން ހިތްވަރުކޮށްގެން ހުރި އަހުނަފަށް އޭނާގެ ހުރިހަމައެކަނި ރަހުމަތްތެރިޔާގެ އަޑު ޖެހުމުން ނުހުރެވުނެވެ. ކައުޗްގައި ހަމަޖެހިލައިގެން އިން އަޔާޒަށް އައި ބަދަލާއެކު ކިހިނެތްވީހޭ އަހާލަމުން ތެދުވެވުނެވެ. ހަނާގެ ހިތްބުނަމުން ދިޔައީ ކަމެއް ގޯސްވީކަމަށެވެ. އަޔާޒު ބޭރަށް ނުކުމެގެން ދިޔައީ ހަނާގެ ހައިރާންވި މޫނު ފެނުމުންނެވެ. “ކިހިނެތްތަވީ އަހޫ؟” ޖަވާބެއްނައިސް ގިސްލުމުގެ އަޑު މެދުނުކެނޑި އިވެންފެށުމުން އަޔާޒު އަނެއްކާވެސް ތަކުރާރުކޮށްލިއެވެ. އަޔާޒު ހުރީ ހާސްވެފައެވެ. އޭނާގެ އެތްއަތްކަހަލަ ރަހުމަތްތެތރިޔާއަށް ކަމެއްދިމާވުމުންނެވެ.\n“ގޮތް ހުސްވެއްޖެ.. ވިސްނާވިސްނާ ބޯފަޅައިގެންދާވަރުވެއްޖެ.. އަހަންނަށް ހީވަނީ އަހަރެން މިދުނިޔޭގަ އެކަނިވާން އުޅެނީހެން…” “އަހޫ ކީކޭތަ ތިކިޔަނީ؟ ތިކިޔޭ އެއްޗެއް އަހޫއަށް އެންގޭތަ؟” މޮޔައެއްހެން އަހުނަފް ދުލަށްއައިހާ އެއްޗެއް ކިޔުމުން އަޔާޒު ފާޑަކަށް ހިންހަމަނުޖެހުނެވެ. “އަހޫ ހަމަޖެހިބަ.. ކިހިނެތްތަ ވީ.. އަނެއްކާ މަންމަ މާބޮޑަށް ބަލިވީތަ؟” އަޔާޒު މިހެން އެހުމުން އަހުނަފް ހޫނ އަޅުވާލިއެވެ. “ގޭގަތަ ތިހިރީ ސައިބޮއެފިންތަ؟ މަންމަ ސައިބޮއެފިތަ؟” ފަތިފައްޗަށް ސުވާލުކުރަމުން އަޔާޒު ބޭނުންވީ ރަހުމަތްތެރިޔާއަށް އެހީއެއްވުމަށެވެ. “ނޫން…” މި ކުރި ޖަވާބު އަޑުއިވުމުން ބުނާނެ އެއްޗެއްވެސް އަޔާޒަކަށް ނޭނގުނެވެ. އޭނާ ބަނޑު ފުރެންދެން ކައިގެން ހުރިއިރު އޭނާގެ ރަހުމަތްތެރިޔާ ހުރިގޮތެއް ބަލާނުލެވުމުން އަމިއްލަ ނަފްސު ކުށްވެރި ކުރެވުނެވެ. “މަޑުކުރޭ5މިނެޓްތެރޭ އެބަދަން ކާއެއްޗެއް ހިފައިގެން .. ބްރޯ ހާސްނުވޭ މަންމަ ރަނގަޅުވާނެ އަދި…ހުއްޓާލާ.. އަޔާޒު މިހެން ބުނެ ފޯންބޭއްވުމަށްފަހު ގޭތެރެއަށް ވަންނަން އެނބުރުމުން ދެލޯބޮޑުވެގެން ދިޔައީ ފެންކަޅިވެފައި ހުރި ހަނާފެނުމުންނެވެ. ވީގޮތް ރަނގަޅަށް ހަނާއަށް އެނގުނެވެ. ހަނާގެ ހިތުގައި އިންތިހާ ދަރަޖައިގެ ހަމްދަރުދީ އާލާވެގެންދިޔައެވެ. އަހުނަފް އޭނަދެކެ ނަފްރަތުކުރިޔަސް އޭނަޔަށް ފަރުވާލެއްނެތެވެ. އަހުނަފްގެ މަންމަ ދެކިލަން ހަނާ ބޭނުމެވެ.\nވައިރޯޅިއެއްހައި ބާރުމިނުގައި އަޔާޒަށްވުރެ ކުރިން ގޮސް ހަނާ ބަދިގެއަށްވަދެ ތަށިބަރިއަށް ދެމީހުނަށްވާވަރަށް ކާއެއްޗެހި އެޅިއެވެ. ހަނާގެ ހަރަކާތްތަށް ބަލަން ސުވާލުމާރކު ޖެހިފައިތިބި ރީމާއާ ފާތުމައަށް ވެގެންއުޅޭގޮތް އޮޅުން ފިލުވައިދިނީ އަޔާޒެވެ. ތަށިބަރި ރެޑީކުރުމަށްފަހު ފާތުމަކައިރިން އަޔާޒާއެކު ހަނާ ދާން ބޭނުންވާކަމުގައި ބުނެލިއެވެ. ފާތުމަ ބޯޖަހާލީ ކައްކާ ނިމުމުން ފާތުމަމެންވެސް ދާނަމޭ ބުނަމުންނެވެ. ބާރު ހިނގުމެއްގައި ގޮސް އަޔާޒާ ހަނާ އެގޭތެރެއަށް ވަނެވެ. ސޯފާގައި އިން އަހުނަފް ފެނިފައި ހަނާ ދުނިޔެމަތިން ހިނދުކޮޅަކަށް ހަނދާން ނެތުނެވެ. ސިޓިންރޫމްގައި ހުރި ފަށްޖެހި އެނދެއްގައި ހިކިއަނަރޫފަވެފައި ފުދޭވަރަކަށް ދުވަސްވެފައިވާ އަންހެނަކު ކުކުރާލަ ކުކުރާލާ އޮތެވެ. އަޔާޒު ބަލާކަށް ނުހުރެ ބަދިގެއަށް ވަދެ ދެ ތަށި ހިފައިގެން އައެވެ. އަހުނަފަށް ހަނާ އައިކަން އެނގުނީވެސް ތައްޓަށް ކާން އަޅައިފައި ހަނާ އޭނާ ކައިރިން ކާން ބުނުމުންނެވެ. ހަނާގެ އެ ހިތްހެޔޮކަމުން އަހުނަފް އިނީ ބަސް ހުއްޓިފައެވެ.އަނެއްކާ އެހިތުގައި އަހުނަފަށް ހަމްދަރުދީ ވީބާވައެވެ. އަހުނަފްގެ ހިތަށް ނަފްރަތު ވަނުމަށްވުރެ ބޮޑަށް އޭނާގެ ހިތް ވަނީ ކަފަހެންވެފައެވެ.\nހަނާ މަޑެއްނުކުރެއެވެ. އަހުނަފްގެ ބަލި މަންމައަށް ހަނާގެ އަތުން ކާންދޭން އުޅުނެވެ. ނަމަވެސް ބަލިކަމުން ހަމަ އެއްގޮތަކަށްވެސް އެއްޗެއް އެތެރެއެއް ނުކުރެވުނެވެ. “މަންމާ…ހިތްވަރުކޮށްފައި ކާލަބަލަ…” އަހުނަފް ސައިބޮއެ ނިންމައިފައި އައިސް އ މަންމަގެ ބުރަކަށީގައި ފިރުމާލިއެވެ. “ދަރިފުޅާ.. މީ އަޔާޒުގެ ކޮއްކޮއެއް ދޯ؟” އެހެން ބުނުމުން އަހުނަފް ބޯޖަހާލީ ހަނާއަށް ބަލާލަމުންނެވެ. “މަންމައަކަށް ކުއްހު ކުއްހު..ނުކެވޭނެޔޭ…ކުއްހޫ..” ފެންތަށި ތުނބުގައި ޖައްސައިލަމުން އަޒުމާ އަހުނަފާ ވާހަކަ ދެއްކިއެވެ. “ދައްތާ… ހިނގާ ހޮސްޕިޓަލަށްދާން ދޯ؟” އަޔާޒު ބުނެލިއެވެ. “ނޫނޭ.. އަހުނަފު ކައިރީވެސް ބުނެފީމޭ.. ދައްތައަކަށް ނުދެވޭނޭ.. ދިޔަޔަސް ނުދިޔަޔަސް ވާނީ އެއްވަރު.. ދައްތަ މިއޮއްގެން މަރުވަނީ… ދަރިފުޅު ދައްތަނެތް ދުނިޔެއެއްގަވެސް އަހުނަފަށް ދެރަކޮށް ނަހަދަށްޗޭ… މީ ދައްތަ ވަރަށް ލޯބިވާ ކުއްޖެއް… ” އަހުނަފް މަންމަގެ ވާހަކަ އަޑުއަހަން ހުރެފައި ކެތްތެރިކަން ކޮޅުންލުމުގެ ކުރިން ބޭރަށް ނުކުތެވެ. ފަހަތުން އަޔާު ނުކުތީ ރަހުމަތްތެރިޔާއަށް ހިތްވަރު ދިނުމަށެވެ. “އަހޫ.. ދޮންބެ ކޮބާ؟ އަންގައިފިންތަ ދޮންބެއަށް؟” “އާންހް .. އަންނާނެ މިހާރު…” އަހުނަފްގެ ދޮންބެ ހުރީ ރިޒޯޓްގައެވެ. ގޯތިތެރޭގައި ހުރި މަދުގަހުގެ ހިޔަލުގައި އިން ޖޯލިފަތީގައި އަހުނަފާ އަޔާޒު ޖައްސާލިއެވެ.\n“ކޮންމެމީހަކަށް ވެސް އަންނާނެ މިދުވަސް .. ހތްވަރުކުރަންވާނެ.. އަހޫ އެކަންޏެއް ނުވާނެ އިރާދަކުރެއްވިއްޔާ.. އަހަރުމެން މިތިބީ އަހޫއަށް ހެލްޕްވާން..” އަޔާޒު އެހެން ބުންޏަސް އަހުނަފްގެ ހިތްނުތަނަވަސްވެފައިވިއެވެ.\nކުއްލިއަކަށް ހަނާ ދުވެފައި ބޭރަށް ނުކުމެ ބުނެލި އެއްޗަކުން އަހުނަފް ދިޔައި އެއްލިގެންނެވެ. ދުވެފައި އަހުނަފަށް ގޭތެރެއަށް ވަދެވުން އިރު އަހުނަފްގެ މަންމަނޭވާ ނުލެވިގެން ތެޅިފޮޅެނީއެވެ. އަހުނަފަށް ހަދާނެގޮތްހުސްވިއެވެ. ހަނާ ބިރުން އައިކޮޅަށް އެނބުރުނެވެ. އަޔާޒު ބޯލާކޮޅުގައި ހުރެ ޝަހާދަތް ކިޔަމުން ދިޔައެވެ. އަޒުމާ ޝަހާދަތް ކިޔޭތޯ މަސއްކަތް ކުރިއެވެ. ﷲމާޝާ އެކަން ކާމިޔާބުވެސް ވިއެވެ. ނަމަވެސް ދެވަނަ ސިކުންތުގައި މިދުނިޔޭގެ އަނިޔާވެރިކަމުން އަބަދުގެ އަބަދަށް އަޒުމާގެ ލޯމެރުނެވެ. ރޮވިފައި ކަހަލަ ގޮތަކަށް އިން އަހުނަފަށް ރަނގަޅަށްވެސް ރޮވިއްޖެއެވެ. އަހުނަފްގެ މަންމަގެ މަރުގެ ޚަބަރު ލިބުމުން ފާތުމމެންވެސް އައެވެ. އަޔާޒުގެ ބައްޕަވެސް އައެވެ. އެ އެންމެން އެއްވިތަނާ އަހުނަފްގެ ދޮންބެ އަޒުހަރު އައެވެ. ލަހެއްނުވެ އަޒުމާގެ ޖަނާޒާފެށުނެވެ. ނެގިމަޑުވެފައި އިން އަހުނަފް އެއްވެސް މީހަކާ ވާހަކައެއް ނުދައްކައެވެ.\nއެދުވަހު މެންދުރު އެންމެންނަށް ކެވުނު އިރު ގަޑިން3ޖަހައި ބޮޑު ވެއްޖެއެވެ. އަހުނަފަކަށް ރަނގަޅަކަށް ނުވެސް ކެވެއެވެ. އަހުނަފްގެ ހިތާމައިގައި އެންމެބޮޑަށް ބައިވެރިވި އެކަކަކީ ހަނާއެވެ. އެ ދިރުމެއްނެތް ދެލޯފެންނަ ކޮންމެފަހަރަކު، ހަނާގެ ހިތް ރޯލައެވެ. ނޭނގިނަމަވެސް ހަނާއަށް އަހުނަފްގެ މޫޑު ބަދަލު ކުރަން ބޭނުންވިއެވެ. ނަމަވެސް އޭނަ ވަކި ކުރާނީ ކޮންކަމެއް ހެއްޔެވެ؟.. “އަޒުހަރު އަހަންނަށް ތިގެ ދޭންވީނު.. ؟” ކައިނިންމައިފައި ނުކުމެ ކައުޗުތަކުގައި ތިބި އެންމެންގެ ތެރެއިން ވާހަކަފެށީ އިޝާމެވެ. “އެގެ ހަދައިދީފާނަން .. އަދި އެތާ ގެސްޓްހައުސް ވިޔަފާރިވެސް ފެށިދާނެ..” “ދެން އޭރުން އަހުނަފް…؟” އަޒުހަރު ބަލާލީ ހައިރާންކަމާ އެކުއެވެ. “އަހޫ ހުންނާނީ ދެން އަހަރެންގެ ގޭގައި.. އަޔާޒުކައިރީގަ..” އަހުނަފްގެ ބުރަކަށީގައި ފިރުމާލަމުން އިޝާމް ބުނެލިއެވެ. އެކަމާއެއްބަސްވެ ބޯޖަހާލަމުން އަޒުހަރު އަހުނަފްގެ ހިޔާލަކަށް އެދުނެވެ. “އެއީ މަންމަގެ ހަނދާންތަށް… އެކަމަކު ދުނިޔޭގައި އުޅެންޖެހޭނީ އެހަނދާންތަކާ ދުރުވެގެން…އަޅުގަނޑު ނުބުނާނަން ނޫނެކޭ.. އެކަނި އުޅުމަށްވުރެ އަޔާ ކައިރި އުޅުން ރަނގަޅުވާނެ ކަންނޭނގެ..” ކުލަމަރުވެފައިވާ އެ މޫނުން އެއްވެސް ޝުއޫރެއް ފާޅެއް ނުވެއެވެ.\nއެދުވަހު އަޔާޒާއެއްކޮށް ގޮސް އޭނާގެ ހުރިހައި އެއްޗެއް އަޔާޒުމެންގެއަށް ބަދަލުކުރީ ހިތާދެކޮޅަށެވެ. ނަމަވެސް ދުވަސްކޮޅަކުން އޯކޭވެދާނޭ ހިތަށް އަރުވަމުންނެވެ. އަޔާޒުގެ ބޮޑު ކޮޓރި ފެނުމުން އަހުނަފް ހުރީ އާގަމަވެފައެވެ. މިގެއަށްއަޔަސް މި ރޫމަށް އޭނާ އެވަނީ އަލަށެވެ. ދަބަސް ދަމާ ކޮޓަރިއަށް ލަމުން ދިޔަ އަހުނަފް ހުއްޓުންއެރީ އަޔާޒު އެދަބަސް އަނެއްކާ ބޭރުކޮށްލުމުންނެވެ. އަދި އަތުގެ އިޝާރާތުން އަންނަންބުނެ ދަބަސް ހިފައިގެން ޖެހިގެން ހުރި ކޮޓަރިއަށް ވެއްދުމުންނެވެ. އެއީވެސް ބޮޑު ކޮޓަރިއެކެވެ. ރީތި ކޮޓަރިއެކެވެ. “މޭން ދިސްވަންސް ފޯރ ޔޫ.. އަދި ބަލާ.. މީއިނދީ ސީކްރެޓް ރޫމް.. ” ރެމޯޓަކަށް ފިތާލުމުން ހުޅުވިގެންދިޔަ އެތާތެރެއަށް އަހުނަފް ވަނެވެ. އަދި އޭނާގެ ސާމާނުތަށް ލިއެވެ. “ތޭންކްސް ބްރޯ…” ފެންކަޅިވީލޮލުން ކަރުނަ ދިއްލުމުން އަޔާޒު ހިނިގަނޑެއް ޖަހާލިއެވެ. އަދި ރެސްޓުކޮށްލާށޭ ބުނެފައި ނުކުމެގެން ގޮއްސިއެވެ.\nދުވަހަކުވެސް އެކަހަލަ ތަނަވަސް ކޮޓަރއެއްގައި އުޅެފައިނުވާ އަހުނަފަށް އެތާހުރި ހުރިހައި އެއްޗެއްވެސް ވީ އާއެއްޗިއްސަށެވެ. ފާހާނަޔަށްވަނުމުންވެސް އޭނާ އަޖައިބުވިއެވެ. ފަނޑު ނޫކުލައެއް ވެރިވެފައިވައި ފާހައިނައިގައި ވަނީ ބާރތްޓަބެއްވެސް ބަހައްޓައިފައެވެ. އަލަށް ހޫނުފެނުން ފެންވެރުނެވެ. އޭގެން ފެންފައިބާއިރު ނުހަނު އަރާމްވެއެވެ. އެތައް ފަހަރަކު ހެއްދެވިފަރާތަށް ޝުކުރު ކުރެވުނީ އެ ނިއުމަތްތަށް ދެއްވިތީއެވެ. ފެންވަރައިގެން ޖައްސާލީ ސިކުނޑިއަށް ވެރިވެފައިވި ބުރަކަން ފިލުވޭތޯއެވެ. ނަމަވެސް އަޔާޒު އައިސް އެރޭ ސުކޫލަށްދާންޖެހޭކަން ހަނދާންކޮށްދިނުމުން ގަޑިބަލާލިއެވެ. “އޯމޭން..4ޖެހީދޯ…؟ އަދި ނުގަންނަން ވެސްޓް ވެސް..” ގްރެޖުއޭޝަން ކަމުން ހެދުންއަޅަން ޖެހެނީ އެއްގޮތަކަށެވެ. “ބުރޯ ހާސްނުވެބަ.. މަވެސް ނުގަންނަމޭ.. އެހެންވެ ހިނގާށޭ ގަންނަން ދާން މިކިޔަނީ..” “އޯކޭ މަ ދޮންބެއަށްގުޅާފަ އެބަ ލާރިއެއްހަމަޖައްސަން…” ފޯނު ނަގަން އަހުނަފް ދިއްކުރި އަތުގައި އަޔާޒު ހިފާލިއެވެ. “ނަހް.. މަށާއެކީ ދާނީ.. މަގަނެދޭނަން .. މަގޭ ޕޮކެޓްމަނީގަ އެބަހުރި ޑޮލަރުކޮޅެއް.. ހިނގާ…” އިތުރު އެއްޗެކޭ ނުބުނެ އަހުނަފް ބައްސަހާ ކުއްޖެއްފަދައި އަޔާޒާއެކީ ދާން އެއްބަސްވިއެވެ.\nފިހާރަޔަށްގޮސް ފޯރީގައި ވިޔަފާރިކުރަމުން ދިޔައިރު ރީމާއާ ފާތުމަވެސް ރީމާގެ ހެދުން ތައްޔާރުކުރުމުގައި އަވަދިނެތި އުޅުނެވެ. އެރޭގެ ޖަލްސާއަށް ހަނާ ރީމާގެ ސްޕީޗް ލިޔެދީފިއެވެ. އަދި އެޖަލްސާއަކީ ރީމާއަށް ނުހަނު ހާއްސަ ޖަލްސާއެކެވެ. އެހެންކަމުން ފާތުމަބެލީ ވަރަށް ފުރިހަމަކޮށް އެހެދުން ނިންމޭތޯއެވެ.އެމީހުންނަށް އެހެދުން އެއްކޮށް ނިންމާލެވުނީ ފަސްގަޑިބައިވެބޮޑުވިފަހުންނެވެ. އަޔާޒާ އަހުނަފަށްވެސް ގެއަށްދެވުންއިރު ބަންގިގޮވަނީއެވެ.\nWow v reeti mi part vaxx . When next part❤😙\nThanks Angel..u r the best reader of this story luv you❤❤❤\nThanks Icy ❤\nNever mind ingey olhigen pic change nukoh inee… And fenunee up vi fahun…\nAlhey Haadha Haadha furihama vaahaka ekey maashaa allah 💟💟💞💞😘😘💜 my favorite story in esfiya and pls use dhivehi word and room eh noon dhivehin KOTARI\nOk then but next time pls use dhivehi words😊\nOwh… Thanks sana dhn ahna part ga ebai rangalhu vaane inshallah ❤ thanks for the nice and lovely comment.. abadhuves tell me my mistakes eyrun rangalhu kohdheynan ❤ my stories are dedicated to you guys ❤❤❤❤ppls😊\nK vaaneh pick change viaxx\nLove this story❤❤❤ v v heart touching storyy v furihama thuhoo thankx


Beynunvi gothah nudhiyaee boahiyaavehi kamaai commission thakuge massakai: Raees | Jazeera\tބޭނުންވި ގޮތައް ނުދިޔައީ ބޯހިޔާވެހިކަމާއި ކޮމިޝަންތަކުގެ މަސައްކަތް: ރައީސް - Jazeera\nބޭނުންވި ގޮތައް ނުދިޔައީ ބޯހިޔާވެހިކަމާއި ކޮމިޝަންތަކުގެ މަސައްކަތް: ރައީސް\nމޫސާ ރަޝީދު November 11, 2020 149 views0\nމިދިޔަ ދެ އަހަރުގެ ތެރޭގައި އެންމެ ބޭނުންވި ގޮތައް ކުރިޔަށް ނުގެންދެވުނީ ބޯހިޔާވެހިކަމުގެ މަޝްރޫއުތަކާއި މަރުތައް ތަހުގީގު ކުރާ ކޮމިޝަނާއި ހިޔާނާތުގެ މައްސަލަ ބަލާ ކޮމިޝަންގެ މަސައްކަތް ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރާއްޖެޓީވީއަށް ދެއްވި އިންޓަވިއުއެއްގައި ވާހަކަފުޅު ދައްކަވަމުން ރައީސް ވިދާޅުވީ ބައެއް ސަބަބުތަކާ ހެދި ބޭނުންވި ސްޕީޑުގައި ބޭނުންވި ގޮތައް ބައެއް މަސައްކަތް ނުކުރެވި ހުރި ކަމަށާއި އޭގެ ތެރެއިން އެއް ކަމަކީ އެމަނިކުފާނު އެކުލަވައިލި ދެ ކޮމިޝަންގެ މަސައްކަތް ކަމަށެވެ. އެގޮތުން ވާނުވާއެއް ނޭނގި ގެއްލިފައިވާ ތިބި މީހުންނާއި މަރާލެވިފައި ތިބި މީހުންގެ ހަގީގަތް ހޯދާ ކޮމިޝަނާއި ހާއްސަކޮށް އެމްއެމްޕީއާރްސީގެ ހިޔާނާތުގެ މައްސަލަ ބެލުމަށް އެކުލަވާލި ކޮމިޝަންގެ މަސައްކަތަކާީ ރައްޔިތުންގެ ބޮޑު ކަންބޮޑުވުންތަކާ ގުޅިފައިވާ ދެ ކޮމިޝަން ކަމަށް ރައީސް ވިދާޅުވި އެވެ.\nއެހެން ނަމަވެސް އެ މަސައްކަތް ހީކުރި ސްޕީޑަކު ނުގެންދެވޭ ކަމަށް ރައީސް ވިދާޅުވި އެވެ. އެކަން ކުރުމަށް ހުރި ދަތިތައް އެނގިވަޑައިގެންނެވީ އެ މަސައްކަތް ފެށުމުން ކަމަށާއި އެ މައްސަލަތަކުގެ އަޑިއަށް ވާސިލުވުމަށްޓަކައި ކުރަން ޖެހޭ ވަރަށް ބައިވަރު މަސައްކަތް ހުރިކަން ފާހަގަ ކުރެވުުނު ކަމަށް ވެސް ރައީސް ވިދާޅުވި އެވެ.\n"ކޮމިޝަނުން އަޅުގަނޑަށް ލިބެމުންދާ އަޕްޑޭޓުތަކަށް ބަލާއިރު ދަތި އުނދަގޫ މަސައްކަތެއް. އެހެން ނަމަވެސް އޭގެ ވެސް ރަނގަޅު މަސައްކަތްތަކެއް ކުރެވިފައި އެބަހުރި. އެހެން ނަމަވެސް ރައްޔިތުން ބޭނުންވާ ވަަރަށް އަދި ހާއްސަކޮށް އަޅުގަނޑުމެން މިކިޔާ މަރު ކޮމިޝަންގެ މަސައްކަތްތަކާ ގުޅިފައި ހުރި އާއިލާތަކުގެ ކަންބޮޑުވުންތައް އެއީ ހަމަ ވަރަށް ބޮޑު އަޅުގަނޑަށް އުނދަގޫވާ ކަމެއް އެހެން ނަމަވެސް ވަރަށް ކައިރިން ބަލަމުން ހަލުވި ކުރަމުން މި ދަނީ،" ރައީސް ވިދާޅުވި އެވެ.\nދެވަނަ ކަމަކަށް މާލޭގެ އާއިލާތަކަށް ބޯހިޔާވެހިކަން ފޯރުކޮށްދިނުމަށް ވައުދުވެވަޑައިގެންނެވި ނަމަވެސް އެ މަސައްކަތް ހީކުރި ސްޕީޑަކު މިދިޔަ ދެ އަހަރު ނުދާ ކަމަށް ރައީސް ވިދާޅުވި އެވެ. އެހެން ނަމަވެސް ކުރިޔަށް އޮތް އަހަރު އެންމެ މުހިންމު މަސައްކަތައް ވެގެން ދާނީ މާލޭގެ ބޯހިޔާވެހިކަން ނެތް ރަށްވެހިންނަށް ބޯހިޔާވެހިކަން ހޯދައިދިނުމުގެ މަޝްރޫއު ކަމަށް ވެސް ރައީސް ވިދާޅުވި އެވެ. އަދި މި އަހަރު ނިމުމުގެ ކުރިން ބައެއް ފްލެޓުތަކުގެ ބިންގާ އަޅާނެ ކަމަށް ވެސް އެމަނިކުފާނު ވިދާޅުވި އެވެ.


SunOnline: Tiger dhen kulheyni Boxing Thelhuntherieh ge Role\nޓައިގާ ދެން ކުޅޭނީ ބޮކްސިން ތެޅުންތެރިއެއްގެ ރޯލު\nޒުވާން އެކްޓަރު ޓައިގާ ޝްރޮފް--\nކާމިޔާބު އެކްޓަރު ޓައިގާ ޝްރޮފް ދެން ފެނިގެންދާނީ ބޮކްސިން ތެޅުންތެރިއެއްގެ ރޯލުން ކަމަށް ހަބަރުތައް ބުނެފި އެވެ.\nވިކާސް ބާލް ޑައިރެކްޓްކުރާ އެ ފިލްމުގެ ނަމަކީ "ގަންޕަތު" އެވެ. ގަންޕަތުގައި ޓައިގާ ބޮކްސާއެއްގެ ރޯލު ކުޅޭއިރު މި ފިލްމަކީ ސްޕޯޓްސް ޑްރާމާއެކެވެ. އެ ފިލްމު ކުޅުމަށް ޓައިގާ މިހާރު ޓްރެއިނިން ފަށާފައިވާއިރު ގަންޕަތުގެ ޕޯސްޓަރު ފޮޓޯ ނެގުން އޮންނާނީ އަންނަ މަހެެވެ. އަދި މި ފިލްމުގެ ޝޫޓިން ފަށާނީ ޑިސެމްބަރު މަހުގައެވެ.\nއަންނަ އަހަރުގެ މެދުތެރޭގައި ރިލީޒްކުރަން ނިންމާފައިވާ މި ފިލްމުގައި އަންހެން ލީޑު ކުޅޭ ތަރިއެއް ހާމަކޮށްފައިނުވާއިރު ފިލްމުގެ އިތުރު ތަރިންނެއްވެސް ހާމަކޮށްފައެއްނުވެ އެވެ.\nމުމްބާއީގައި ދިރިއުޅޭ ވަރުގަދަ ބޮކްސިން ތެޅުންތެރިއެއްގެ ވާހަކަ ކިޔައިދޭ އެ ފިލްމަކީ އެކްޓަރު ޓައިގާ އާއި ވިކާސް އެކުގައި މަސައްކަތްކުރާ ފުރަތަމަ ފިލްމެވެ. ޓައިގާގެ ފިލްމީ ކެރިއަރުގައި ފެނިފައިނުވާފަދަ ވަރުގަދަ ތަފާތު ރޯލަކުން އޭނާ ފެނިގެންދާއިރު އެ ރޯލަށް އެންމެ އެކަށީގެންވާ ތަރިއަކީ ޓައިގާ ކަމަށް ގިނަ ބަޔަކު އިއްތިފާގުވެ އެވެ.\nކުޅަދާނަ އެކްޓަރު ޖެކީ ޝްރޮފްގެ ދަރިފުޅު ޓައިގާގެ އަތުގައި ގިނަ ފިލްމުތަކެއް އެބަހުއްޓެވެ. އޭގެ ތެރޭގައި އޭނާ ބޮލީވުޑަށް ނުކުތް ފިލްމު "ހީރޯޕަންތީ" ގެ ދެވަނަ ބައި އަދި ރޯހިތު ދަވަން ގެ "ރާމްބޯ"ގެ މަސައްކަތްވެސް އެބައޮތެވެ.\nނާގިންގެ ޓްރިލޮޖީއެއް ހަދަނީ، ނާގިން އަކީ ޝްރައްދާ


Shilpa Shetty huree Finolhu Maldivesgai | Mihaaru\nޝިލްޕާ ޝެޓީ ހުރީ ފިނޮޅު މޯލްޑިވްސްގައި\n25 ފެބުރުއަރީ 2021 - 16:47\nދިވެހިރާއްޖެ އަށް އެންމެ ގިނައިން ޗުއްޓީ އަށް އަންނަ ބޮލީވުޑްގެ ތަރިންގެ ތެރޭގައި ހިމެނޭ ޝިލްޕާ ޝެޓީ އަނެއްކާ ވެސް ރާއްޖެ އަތުވެއްޖެ އެވެ.\nއޭނާ އާއި ފިރިމީހާ ރާޖް ކުންދުރާ އާއި ދެ ދަރިން މި ވަގުތު ޗުއްޓީ ހޭދަކުރަނީ ފިނޮޅު މޯލްޑިވްސްގަ އެވެ. ޝިލްޕާ އާއިލާއާ އެކު ރާއްޖެ މި އަށް މި ފަހަރު އައިސްފައި މި ވަނީ މީގެ ހައެއްކަ ދުވަސްކުރިން އޭނާ ކުރިން ރާއްޖެ އަށް ކުރި ދަތުރެއްގެ ތެރެއިން ނަގާފައިވާ ފޮޓޯއެއް އިންސްޓަގްރާމްގައި ހިއްސާކޮށް ރާއްޖެ އަށް ދާން އުޅޭކަމުގެ އިޝާރާތެއް ވެސް ދިނުމަށް ފަހުގަ އެވެ.\nފިލްމު "ބާޒީގަރް" އިން 1993 ގައި ބޮލީވުޑަށް ނުކުތް ބަތަލާ ބޮޑު ސްކްރީނާ ދުރުގައި ހުންނަތާ 13 ވަރަކަށް އަހަރު ފަހުން 2019 ގައި ދެ ފިލްމަކަށް ސޮއިކޮށް މިދިޔަ އަހަރު ވަނީ އޭގެ މަސައްކަތްތައް ނިންމާލައިފަ އެވެ. އެއީ އަދި ރިލީޒްކުރާނެ ތާރީހެއް އިއުލާންނުކުރާ "ނިކައްމާ" އާއި "ހަންގާމާ 2" އެވެ.\nމި ދެ ފިލްމުގެ ތެރެއިން ފުރަތަމަ ރިލީޒްކުރާނެ ކަމަށް ބެލެވެނީ ސަބީރް ޚާން ޑައިރެކްޓްކޮށްފައިވާ "ނިކައްމާ" އެވެ. އޭގައި ޝިލްޕާ ފެންނާނީ އަބިމަންޔޫ ދައްސާނީ އާއި އަލަށް ތައާރަފުކުރާ ޝާލީ ސެތިއާއާ އެކީގަ އެވެ. އަބިމަންޔޫ އަކީ "މޭނޭ ޕިޔާރު ކިޔާ" ކުޅުނު ބަތަލާ ބަގިޔާޝްރީގެ ދަރިފުޅެވެ.\nޕްރިޔަދަރުޝަން ޑައިރެކްޓްކޮށްފައިވާ "ހަންގާމާ 2" ގައި ޝިލްޕާއާ އެކީ ޕަރޭޝް ރާވަލާއި މީޒާން ޖެފްރީ އަދި ޕްރަނީތާ ސުބާޝް ހިމެނެ އެވެ.\nބެލުންތެރިންގެ މެދުގައި ވަރަށް މަގުބޫލުވބި ފިލްމު "ދަޅުކަން" ގެ ބަތަލާ ވަރަށް އަވަހަށް ސޮނީ ޓީވީން ގެނެސްދޭން އުޅޭ "ސުޕަ ޑާންސާ" ޗެޕްޓާ ތިނެކުން ވެސް ފެންނާނެ އެވެ. އެ ޝޯގެ ފުރަތަމަ ދެ ސީޒަނުގައި ވެސް ޝިލްޕާ ޖަޖްކަންކޮށްފައިވެ އެވެ.\n46 އަހަރުގެ ޒުވާން ކަމުގެ ލާމަސީލް އަންހެނާ ޝިލްޕާ މަރުހަބާ! ފިލްމެއް ނުލިބުނަސް ރީތި ކޮށް ލޫޅާފަތި ކޮށް ހުންނަން މަސަައްކަތް ކުރާ ތަރި އެއ އް....\nޝިލްޕާތީ ގާތްގަނޑަކަށް ހަމަ ދިވެއްސެއް.


June 11 Ge Niyalah Haftha Aku3Dhuvahu Sarukaaru Hulhuvan Nihmmaifi | Hathaavees\nޖޫން 11ގެ ނިޔަލަށް ހަފްތާއަކު ތިން ދުވަހު ސަރުކާރު ހުޅުވަން ނިންމައިފި\nމެއި 30, 2020 ހަތާވީސް އޮންލައިން\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު: ފޮޓޯ / ރައީސް އޮފީސް\nމާދަމާއިން ފެށިގެން އަންނަ މަހުގެ 11ވަނަ ދުވަހުގެ ނިޔަލަށް ކޮންމެހެން ކުރަންޖެހޭ މަސައްކަތްތައް ކުރުމަށް، ކޮންމެ ހަފުތާއެއްގެ ހޯމަ، އަންގާރަ، ބުދަ، މި ތިން ދުވަހު ސަރުކާރު އޮފީސްތައް ހުޅުވުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ނިންމަވައިފިއެވެ.\nރައީސް އޮފީހުން ބުނީ ސަރުކާރު އޮފީސްތައް ހުޅުވުމަށް ރައީސް ނިންމެވީ ކޮންމެ ދުވަހަކުވެސް ހެނދުނު 9:00 އިން ފެށިގެން މެންދުރު 13:00ގެ ނިޔަލަށް ކަމަށެވެ. އަދި އިދާރާތައް ހުޅުވި ނަމަވެސް، އެ އިދާރާތަކަށް ރައްޔިތުން ހާޒިރުވެގެން ހިދުމަތް ހޯދުމުގެ ފުރުސަތު ހުޅުވައިނުލުމަށްވެސް ސަރުކާރުގެ އޮފީސްތަކަށް ރައީސް ސޯލިހު އަންގަވާފައިވާ ކަމަށް ރައީސް އޮފީހުން ބުނެއެވެ.\nސަރުކާރުގެ އިދާރާ ހުޅުވައިގެން ކުރާނެ މަސައްކަތްތައް އެ އިދާރާއެއްގެ ވަޒީރު ނުވަތަ އެ އިދާރާއެއްގެ އެންމެ އިސްވެރިޔާ ކަނޑައަޅުއްވަންވާނެ ކަމަށާއި، އިދާރާއެއް ހުޅުވާނީ އެ އިދާރާއަށް މުވައްޒަފުން ހާޒިރުވެގެން އެ އިދާރާއަކުން މި ދުވަސްވަރު ކޮންމެހެން ކުރަންޖެހޭ މަސައްކަތްތައް ކުރުމަށް އެކަނި ކަމަށާއި، ވީހައި މަދު އަދަދެއްގެ މުވައްޒަފުން މަސައްކަތަށް ނެރުމަށް ވެސް ރައީސް އޮފީސްތަކަށް އަންގަވާފައިވާ ކަމަށް ރައީސް އޮފީހުން ބުނެއެވެ.\nރައީސް އޮފީހުން ބުނީ ސަރުކާރުގެ އިދާރާތައް ހުޅުވަން ޖެއްސެވި ދުވަސްތަކާއި ވަގުތުތަކުގެ އިތުރުން އެހެން ވަގުތެއްގައި ސަރުކާރުގެ އިދާރާއެއް ހުޅުވައިގެން ކޮންމެހެން މަސައްކަތެއް ކުރަން ޖެހިއްޖެ ހިނދެއްގައި، އެ އިދާރާއެއްގެ ވަޒީރު ނުވަތަ އެންމެ އިސްވެރިއަކު ކަނޑައަޅުއްވާ ގޮތެއްގެ މަތިން އެ އިދާރާއެއް ހުޅުވައިގެން އެ މަސައްކަތް ކުރެއްވުމަށް އަންގަވާފައިވާ ކަމަށެވެ.\nއަދި ސަރުކާރުގެ އިދާރާއެއް ހުޅުވައިގެން މަސައްކަތް ކުރަންވާނީ އެއިދާރާއަކުން ކޮންމެހެން ކުރަންޖެހޭ މަސައްކަތްތަކުގެ ތަފްސީލު ހެލްތް ޕްރޮޓެކްޝަން އެޖެންސީއަށް އެ އިދާރާއަކުން ހުށަހަޅައި، އެ އެޖެންސީން ކަނޑައަޅާ ގޮތެއްގެ މަތިން އަދި އެ އެޖެންސީން ކަނޑައަޅާ މިންގަނޑުތަކާއި އުސޫލުތަކާ އެއްގޮތްވާ ގޮތުގެ މަތިން ކަމަށާއި، ސަރުކާރުގެ އިދާރާއެއް ހުޅުވި ނަމަވެސް، މިހާރެކޭވެސް އެއްފަދައިން، ގޭގައި މުވައްޒަފުން ތިބެގެން ކުރެވެން ހުރި މަސައްކަތްތައް ގޭގައި ތިބެގެން ކުރުމަށާއި، އޮންލައިންކޮށް ދެވެން ހުރި ހިދުމަތްތައް އޮންލައިންކޮށް ދެމުން ގެންދިއުމަށްވެސް އޮފީސްތަކަށް ރައީސް ސޯލިހު އަންގަވާފައެވެ.\nސަރުކާރު އޮފީސްތައް ހުޅުވުމަށް ރައީސް ސޯލިހު ނިންމަވާފައިވާއިރު މާލެ ސަރަހައްދަށް ނެރެފައިވާ ލޮކްޑައުން އަށް ލުއިތަކެއް ދިނުމަށް ސަރުކާރުން މިހާރު ވަނީ ނިންމާފައެވެ. ނަމަވެސް ލޮކްޑައުންއާއި އެކު އަޅާފައިވާ ފިޔަވަޅުތަކުން މުޅިން އަތް ދޫކޮށްލެވޭނެ ކަމަށް ސަރުކާރަށް ބެލެވެނީ އަންނަ ސެޕްޓެމްބަރު މަހުއެވެ.\nPrevious ކުއްޔަށް އުޅޭ މީހާ ނެރުމުގެ ކުރިން ދެމަސް ދުވަހުގެ ނޯޓިސްއެއް ދޭންޖެހޭ ގޮތަށް ބިލެއް އެކުލަވާލައިފި\nNext އަނެއްކާވެސް އިތުރު 39 މީހަކަށް ރާއްޖެއިން ކޮވިޑް ޖެހިއްޖެ


ޝައިޚް ކަމާލް އިންޓަނޭޝަނަލް ކްލަބް ކަޕް ފައިނަލް މެޗު\nޓީސީން ޝައިހް ކަމާލް އިންޓަނޭޝަނަލް ކްލަބް ކަޕް ކާމިޔާބު ކޮށްފި\nޕެނަލްޓީ ޝޫޓް އައުޓް\n3 މާރޗް 2017 | ހުކުރު 21:34\nޝައިހް ކަމާލް އިންޓަނޭޝަނަލް ކްލަބް ކަޕްގެ ފައިނަލުގައި ދެނުކު ކޮރެއާގެ ޕޮޗިއަން ސިޓިޒެން އެފްސީ ބަލިކޮށް މުބާރާތުގެ ތަށި ޓީސީން އުފުލާލައި ދިވެހިން ފަޚުރުވެރިކޮށްލައިފިއެވެ.\nބަންގްލަދޭޝްގައި ކުރިއަށްދިޔަ މި މުބާރާތުގެ ޗެމްޕިއަންކަން ޓީސީން ހޯދާފައިވަނީ ޕެނަލްޓީ ޖަހައިގެން 4-2 އިން މޮޅުވެގެންނެވެ. މި ޕެނެލްޓީ ކާމިޔާބުކޮށްދިނީ ރާއްޖޭގެ ގައުމީޓީމުން 2008 ވަނަ އަހަރުގެ ރަންމެޑަލް ހޯދިއިރު ކެޕްޓަނަކަށް ހުރި އައްސަދު އަބްދުލް ޣަނީގެ ދަރިފުޅު އަރާސް އެވެ.\n3 މާރޗް 2017 | ހުކުރު 20:49\nޝައިހް ކަމާލް އިންޓަނޭޝަނަލް ކްލަބް ކަޕްގެ ފައިނަލުގައި ދެނުކު ކޮރެއާގެ ޕޮޗިއަން ސިޓިޒެން އެފްސީ ބަލިކޮށް މުބާރާތުގެ ތަށި ޓީސީން އުފުލާލައި ދިވެހިން ފަޚުރުވެރިކޮށްލައިފި\n3 މާރޗް 2017 | ހުކުރު 20:16\nޕޮޗިއޮންގެ ހަތަރު ވަނަ ޕެނަލްޓީ ކިރަން ދިފާއު ކޮސްފި\nޓީސީގެ ތިން ވަނަ ޕެނަލްޓީ ޔާންބެ ކާމިޔާބު ކޮށްދީފި\n3 މާރޗް 2017 | ހުކުރު 20:14\nޕޮޗިއޮންގެ ތިން ވަނަ ޕެނަލްޓީ ފޮނުވާލީ ކިޔޮންގް ޑިއުކް ފޮނުވާލި ޕެނަލްޓީވެސް ކާމިޔާބު ކޮށްފި\nޓީސީގެ ދެވަނަ ޕެނަލްޓީ ފޮނުވާލީ ކޮނޮލިނިއަސް ފޮނުވާލި ޕެނަލްޓީ ކާމިޔާބު ކޮށްފި\n3 މާރޗް 2017 | ހުކުރު 20:13\nޕޮޗިއޮންގެ ދެ ޕެނަލްޓީ ކާމިޔާބު ކޮށްފި\nޓީސީގެ ޕެނެލްޓީ ފޮނުވާލީ އީސާ އަލް މަޣްރަބީ، ޕެނަލްޓީ ވަނީ ކާމިޔާބު ކޮށްފަ\nފުރަތަމަ ޕެނަލްޓީ ފޮނުވާލީ ޕޮޗިއަން އިން ކެޕްޓަން ކީޕަރު ކިރަން ވަނީ ޕެނަލްޓީ ދިފާއު ކޮށްފަ\n3 މާރޗް 2017 | ހުކުރު 20:10\nއިތުރު ވަގުތުގެ ދެ ވަނަ ހާފުގެ ކުޅުންވެސް ނިމިއްޖެ\nޝައިހް ކަމާލް އިންޓަނޭޝަނަލް ކްލަބް ކަޕްގެ ފައިނަލްގައި ރާއްޖޭގެ ޓީސީ އަދި ދެކުނު ކޮރެއާގެ ޕޮޗިއަން ސިޓިޒެން އެފްސީ ބައްދަލުކުރާ ފައިނަލުގެ ފުރިހަމަ ވަގުތު ހަމަވެގެން ކުޅުނު އިތުރު ވަގުތުގެ ދެ ހާފްވެސް މިހާރު ވަނީ ނިމިފައި، ނަތީޖާ ނެރޭނީ ޕެނަލްޓީ ޖަހައިގެން\nޝެއިޚް ކަމާލް ކަޕް ފައިނަލް (އިތުރުވަގުތުގެ ދެވަނަހާފް): ޓީސީ 2-2 ޕޮޗިއޮން\n+24' ޕޮޗިންއޮން އިން ޓީސީގެ ހާފް ތެރޭން އޭރިއާ ތެރެއަށް ވަދެ ގޯލަށް ހަމަލާއެއް ފޮނުވާލަން މަސައްކަތް ކުރި، ހުރަހަކަށްވީ ގޯލް ކީޕަރު ކިރަން\n3 މާރޗް 2017 | ހުކުރު 20:02\n+20' ޕޮޗިއޮން ކުޅުން ތެރިއަކަށް ރީނދޫ ކާނޑެއް، އަދި ޓީސީ އަރާޝްއަށްވެސް ރީނދޫ ކާޑެއް ދައްކަައިފި، ޕޮޗިއަންގެ ކުޅުންތެރިއާއަށް ކާޑު ދެއްކީ ބޯޅަ ނެތިސް އަރާޝްއަށް ފައުލްކުރުމާ ގުޅިގެން\n3 މާރޗް 2017 | ހުކުރު 20:00\nއިތުރު ވަގުތުގެ ދެވަނަ ހާފް ފަށައިފި\nޝެއިޚް ކަމާލް ކަޕް ފައިނަލް (އިތުރުވަގުތުގެ ފުރަތަމަހާފް): ޓީސީ 2-2 ޕޮޗިއޮން\nއިތުރު ވަގުތުގެ ފުރަތަމަ ހާފުގެ ކުޅުން ނިންމާލައިފި އެއްވެސް ޓީމަކަށް އިތުރު ލަނޑެއް ކާމިޔާބެއް ނުކުރެވޭ\n3 މާރޗް 2017 | ހުކުރު 19:59\n+10' ޕޮޗިއޮންގެ ވަރަށް ނުރައްކާތެރި ބޮޅައެއް، ޓީސީގެ ގޯލަށް ފޮނުވާލި ބޯޅަ ގޯލް ތެރެއަށް ވަދެވަދެ އޮއްވާ ދިފާއު ކުރީ އައްޒާމް، މިއީ ވަރަށް ހުޝިޔާރު ކަމާއިއެކު އައްޒާމް ދިފާއުކުރި ވަރަށް މޮޅު ސޭވެއް\n3 މާރޗް 2017 | ހުކުރު 19:45\n+08' ޓީސީގެ އައްޒާމަށް އަނިޔާވެގެން ދަނޑު މަތީގައި ފަރުވާ ދެމުން ދަނީ،\nއިތުރުވަގުތުގެ ފުރަތަމަ ހާފްގެ ކުޅުން ފެށީ ޓީސީން އިން، ޓީސީއަށް ކޯނަރެއްވެސް ލިބިފައިވޭ ކޯނަރު ދިފާއުކުރީ ޕޮޗިއޮންގެ ކީޕަރު .\nޝެއިޚް ކަމާލް ކަޕް ފައިނަލް (ދެ ހާފް): ޓީސީ 2-2 ޕޮޗިއޮން\n90+3 ދެވަނަ ހާފްގެ އިތުރު ވަގުތުގެ ކުޅުން ހަމަވުމާއި އެކު މެޗުގެ ކުޅުން ނިންމާލައިފި، ދެން އޮންނާނީ އިތުރުވަގުތުގެ 30 މިނެޓުގެ ކުޅުން\n3 މާރޗް 2017 | ހުކުރު 19:29\n90+1' މިހާރު ކުރިއަށްދަނީ އިތުރު ވަގުތުގެ ކުޅުން، އިތުރު ވަގުތަށް ދައްކާފައިވަނީ3މިނެޓު\n89' މެޗުގެ ފުރިހަމަ ވަގުތުގެ އެނެމް ފަހު ވަގުތު ކޮޅުގެ ކުޅުން ކުރިއަށްދަނީ، ޓީސީއަށް ކުޑަ އިރުކޮޅެއް ކުރިން ރަނުގެ ފުރުސަތެއް ލިބި ބޭކާރުވެގެން ގޮސްފަވޭ، އައްޔަ އަށް އޭރިއާ ތެރެއިން ހުސްކޮށް ލިބުނު ބޯޅައެއް، ފޮނުވާލީ ގޯލު ދަނޑި ކައރިން ބޭރަށް\n3 މާރޗް 2017 | ހުކުރު 19:24\nޝެއިޚް ކަމާލް ކަޕް ފައިނަލް (ދެ ހާފް): ޓީސީ 1-2 ޕޮޗިއޮން\nޓީސީގެ ގޯލު ކާމިޔާބު ކުރީ ޔާންބެ ފޮނުވާލި ހިލޭ ޖެހުމެއް، ޕޮޗިއޮންގެ ކުޅުންތެރިން ދިފާއުކޮސް އޭރިއާ ބޭރަށް ފޮނުވާލި ބޯޅަ، އައްޒާމް ވަރަށް ބާރަށް ގޯލާ ދިމާއަށް ފޮނުވައިލައިގެން، އައްޒާމްގެ އެހަމަލާ ވަނީ ޕޮޗިއޮންގެ ކުޅުތެރިއެއްގެ ފައިގައި ވެސް ޖެހިފައ\nޓީސީން ނަތީ ހަމަހަމަ ކޮށްފި\n82' ޓީސީން މެޗުގެ ނަތީޖާ ހަމަހަމަކޮށްފި، ޔާންބެ ކުރިއަށް ފޮނުވާލި ހިލޭ ޖެހުމެއް ގޯލަކަށް ލަނޑަކަށް ބަދަލުކޮށް އައްޒާމް\n75' ޓީސީއަށް ބަދަލެއް، ބޮންދާގެ ބަދަލުގައި ކުޅެން ނުކުތީ ބިދޭސީ ފޯވާޑްކޮނޭލިއަސް ސްޓެވާޓް\n3 މާރޗް 2017 | ހުކުރު 19:16\n67' ޓީސީގެ ފޭދޫ އިއްބެ ޕޮޗިއޮންގެ އޭރިއާ ތެރެއަށް ވެދެ ދޮނުވާލި ބޯޅަށް ކުޅުންތެރިއެއްގެ ގައިގައި ޖެހިފައެއް ކޯނަރަކަށް، އޭގެ ފަހުން ލިބުނު ހިލޭ ޖެހުމެއް ޔާމިން ވަނީ ފޮނުވާލާފަ، އެބޯޅަ ދިޔައީ ދަނޑި މަތިން، ޔާމިން ކުޅެން ނުކުމެފައި މިވަނީ ދާދި ދެންމެ އަކު..\n65' ޕޮޗިއޮން ނުރައްކާތެރި ހަމަލާއެއް ޓީސީގެ ގޯލާށް އަމާޒްކޮސް ފޮނުވާލައިފި، އެކަމަކު ބެންޖޯގެ ފައިގައި ޖެހުމުން ގޯލާ އަމާޒްވާ ގޮތެއް، ޓީސީގެ ފަރާތުން ފެންނަނީ ވަރަށް ބޮަޑށް ދޫކޮށްލައިގެން ތިބޭތަން، ފުރަތަމަ ހާފާއި ޚިލާފަށް ޓީސީގެ ކުޅުން ދައްކަން ފާހަގަކުރެވޭ\n3 މާރޗް 2017 | ހުކުރު 19:03\n59' ޕޮޗިއޮން އަށް ކޯނަރެއް، އެޓީމުން ދެ ގޯލުވެސް ކަމިޔަބު ކޮށްފައިވަޏީ ލިބުނު ކޯނަރަކުން، ޕޮޗިއޮން އިން ވަރަށް ގާތްގާތުގައި ވަނީ ޓީސީގެ ގޯލަށް ނުރައްކާ ކުރުމަށް މަސައްކަތް ކޮސްފައި\nޕޮޗިއޮންގެ މި ލަނޑަކީ ޓީސީގެ ދިފެންޑަރު ފައްރާހުގެ ބޮލުގައި ޖެހިފައި ބައިކޮޅަށް ވަތް ގޯލެއް\n3 މާރޗް 2017 | ހުކުރު 18:50\nޝެއިޚް ކަމާލް ކަޕް ފައިނަލް (ދެ ހާފް): ޓީސީ 1-1 ޕޮޗިއޮން\n54' ޕޮޗިއޮން އިން މެޗުގެ ލީޑު ނަގައިފި، މި ލަނޑު ކާމިޔާބު ކުރީ އެޓީމަށް ލިބުނު ކޯނަރަކުން\nޝެއިޚް ކަމާލް ކަޕް ފައިނަލް (ދެވަނަ ހާފް): ޓީސީ 1-1 ޕޮޗިއޮން\nފުރަތަމަ ހާފާއި ޚިލާފަށް ކޮރެއާ ޓީމުން ފެންނަނީ މާ ބޮޑށް ކުރިއަށް ޖެހިގެން ކުލޭތަން، އެޓީމުގެ ކުޅުން ކުރީ ހާފާއި އަޅާ ބަލާއިރު، ވަރުގަދަ ކަމަށް ފެނޭ، ޓީސީން ފެންނަނީ ހަމަޖެހިގެން ކުޅެން މަސައްކަތްކުރާތަން،\n3 މާރޗް 2017 | ހުކުރު 18:47\nޓީސީ އާއި ޕޮޗިއޮން ބައްދަލުކުރާ މެޗުގެ ދެވަަނަ ހާފް ފަށައިފި\n3 މާރޗް 2017 | ހުކުރު 18:39\nޝެއިޚް ކަމާލް ކަޕް ފައިނަލް (ހާފްޓައިމް): ޓީސީ 1-1 ޕޮޗިއޮން\nމެޗުގެ ފުރަތަމަ ހާފުގެ ކުޅުން ނިންމާލައިފި. ފުރަތަމަ ހާފު ނިމިގެންދިޔައީ 1-1 ލަނޑުން ދެޓީމު އެއްވަރުވެގެން. ޓީސީއަށް ލަނޑު ޖަހައިދިނީ ބެންޖޯ، ޕޮޗިއޮންއަށް ލަނޑު ޖަހައިދިނީ ޖެންގް ޔޮންގް\nޝެއިޚް ކަމާލް ކަޕް ފައިނަލް (ފުރަތަމަ ހާފް): ޓީސީ 1-1 ޕޮޗިއޮން\nޕޮޗިއޮން އިން ލަނޑު ޖަހާފައިވަނީ ޖީ ކިޔޯންގް ޑޫކް ނަގައިދިން ކޯނަރަކުން ޖެންގް ޔޮންގް، އޭނާ ލަނޑުޖެހި އިރު ހުރީ ރަނގަޅަށް މާކު ނުކުރެވިކަން ފާހަގަކޮށްލެވޭ\n43' ޕޮޗިއޮން އިން ނަތީޖާ ހަމަކޮށްފި، އެޓީމުން ލަނޑު ޖަހާފައިވަނީ ލިބުނު ކޯނަރަކުން.\n3 މާރޗް 2017 | ހުކުރު 18:21\nޝެއިޚް ކަމާލް ކަޕް ފައިނަލް (ފުރަތަމަ ހާފް): ޓީސީ 1-0 ޕޮޗިއޮން\n36' ޕޮޗިއޮން ވަރަށް ނުރައްކާތެރި ޙަމަލާއެއް، އެޓީމުގެ 20 ނަންބަރު ފޮނުވާލި ބޯޅަ ކީޕަރު ކިރަން ވަނީ ވަރަށް ހުޝިޔާރު ކަމާއިއެކު ދިފާއުކޮށްފައި\n3 މާރޗް 2017 | ހުކުރު 18:20\n34' ޓީސީގެ ނާއިޒް (ދާދު) ގެ ހަމަލާއެއް، ގޯލާ ދިމާލަށް ދާދު ފޮނުވާލި ބޯޅަައިގައި މާ ބާރެއްނެތް، ބޯޅަ ދިޔައީ އަރިަމތިން ބޭރަށް\n3 މާރޗް 2017 | ހުކުރު 18:19\n31' ޓީސީގެ ފޭދޫ އިއްބެ އަށް ވަރަށް ހުސް ފުރުސަތެއް، އެކަނިމާ އެކަނި ބޯޅަ ހިފައިގެން ޕޮޗިއޮން އޭރިއާ ތެރެއަށް ވަދެ ކީޕަރު ގައިން ނައްޓާލާން އުޅުމުގެ ތެރޭގައި ކީޕަރު ވަނީ އެ ބޯޅަ ސަލާމަތް ކޮށްފަ\n3 މާރޗް 2017 | ހުކުރު 18:10\n28' އަނެއްކާވެސް ޓީސީގެ ހަމަލާއެއް، މިފަހަރުއޭރިއާ ބޭރުގައި ހުރެފައި ވަހީދު ފޮނުވާލި ބޯޅަ ދިޔައީ އަރިމަތިން ބޭރަށް\n20' ލީޑު ނެނގުމަށް ފަހު ޓީސީން ދަނީ މެޗު ކޮންޓްރޯލް ކުރުމަށް މަސައްކަތް ކުރަމުން، ބެންޖޯ ކާމިޔާބު ކޮށްދިން ލަނޑަކީ ވަރަށް ރިތި ބަޮލުން ގޯލުގެ ކަނަށް ފޮނުވާލައިގެން ކާމިޔާބު ކުރި ގޯލެއް، އޭގެ ފަހުން ޕޮޗިއޮން އިން ވަނީ ނުރައްކާތެރި ހަމަލާއެއް ފޮނުވާލުމަށް މަސައްކަތް ކޮށްފަ، ނަމަވެސް ޓީސީގެ ކީޕަރު ކިރަން ވަނި އެ ބޯޅަ ސަލާމަތްކޮށް، މި މެޗުގައި ޓީސީއަށް ސަޕޯޓް ކުރުމަށް ގިނަ ދިވެހިން ސްޓޭޑިއަމްގައި ތިބި ކަން ފާހަގަ ކޮށްލެވޭ\n3 މާރޗް 2017 | ހުކުރު 18:02\nޓީސީން ލަނޑު ޖަހައިފި\n17' ޓީސީއަށް ކޯނަރެއް، އައްޒާމް ނަގައިދިން ކޯނަރުން ލަނޑު ޖަހާފައިވަނީ އަބްދުﷲ ޙަނީފް ބެންޖޯ\n3 މާރޗް 2017 | ހުކުރު 17:54\nޝެއިޚް ކަމާލް ކަޕް ފައިނަލް (ފުރަތަމަ ހާފް): ޓީސީ 0-0 ޕޮޗިއޮން\n12' މެޗުގެ މިހާތަނަށް އައިއިރު ދެ ޓީމުގެ ފަރާތުންވެސް ފެންނަނީ ވަރަށް ވާދަވެރި ކުޅުމެއް، ދެޓީމުން ވެސް ރަނގަޅު ފުރުސަތުތަކެއް ތަނަވަސް ކޮށްފަ، ޓީސީގެ ފަރާތުން ފެންނަނީ ވަރަށް ވަރުގަދަ އަށް ހަމަލާތަކަށް އެރުމަށް މަސައްކަތް ކުރަމުން އަންނަތަން\n06' ޓީސީ އަށް ރަނުގެ ފުރުސަތެއް، ފޭދޫ އިއްބެ އަށް ޕޮޗިއޮންގެ ހާފްތެރެއިން ލިބުނު ގޯލަށް ގާޮލާ ދިމާލަށް ފޮނުވާލި ނަމަވެސް ކުޑަތަންކޮޅެއް ބޭރުވީ، ބޯޅަ އަމާޒުވީ އަރިމަތީ ދާގަނޑަށް\n3 މާރޗް 2017 | ހުކުރު 17:44\n04' ޕޮޗިއޮން އިން ހަމަލާއެއް އުފައްދަން މަސައްކަތްކުރި، އެކަމަކު މާ ނުރައްކާވާ ގޮތެއް ނުވި، ޓީސީއަށް ފުރުސަތެއް ވަނީ ލިބިފަ\nޝެއިޚް ކަމާލް ކަޕް ފައިނަލް: ޓީސީ - ޕޮޗިއޮން\n02' ޕޮޗިއޮން އަށް ލިބިނު ކޯރެއް، މާ ނުރައްކާ ކުރެވޭ ގޮތެއް ނުވި، ކީޕަރު ކިރަން އެ ބޯޅަ ދިފާއު ކޮށްފި\n3 މާރޗް 2017 | ހުކުރު 17:40\nމެޗު ފަށައިފި، މެޗު ފަށާފައިވަނީ ޓީސީން\nމެޗު ފަށަން ދެޓީމުން ދަނޑަށް ނުކުމެއްޖެ\nމެޗު ފެށުމަށްޓަކައި ދެޓީމުން ވެސް ވަނީ ދަނޑަށް ނުކުމެފައެވެ. މެޗު ބެލުމަށް ގިނަ އަދަދެއްގެ ބަޔަކު ވަނީ ދަނޑަށް ވަދެފަ، މެޗު ފަށަނީ ޓީސީ،\n3 މާރޗް 2017 | ހުކުރު 17:39\nޓީސީގެ ފުރަތަމަ އެގާރައަށް ބަދަލެއް\nޝައިޚް ކަމާލް އިންޓަނޭޝަނަލް ކްލަބް ކަޕް ފައިނަލް މެޗުގެ ވާދަކުރާ ޓީސީގެ ފުރަތަމަ އެގާރައަށް ވަނީ ބަދަލެއް ގެނެވިފައެވެ. އެގޮތުން މި މުބާރާތުގެ ކުރިން ޓީމުން ކުޅެފައިވާ މެޗުތަކުގައި ފުރަތަމަ އެގާރައިން ފެންނަ ބިދޭސީ ފޯވާޑް ކޮނޭލިއަސް ސްޓެވާޓް މިއަދު ފުރަތަމަ އެގާރައިގައި ހިމަނާފައެއް ނުވެއެވެ. އޭނާގެ ބަދަލުގައި މިއަދު ފުރަތަމަ އެގާރައިގައި ހިމަނާފައިވަނީ ސަމްވީލް ޤާސިމް ބޮންޑާއެވެ.\nދެޓީމުގެ ފުރަތަމަ އެގާރަ\nޓީސީ ސްޕޯޓްސް ކުލަބު\nގޯލް ކީޕަރު ކިރަން ކުމާރު ލިންބޫ\nއަލް ސައިދު އީސާ އަލް މަޣްރަބީ\nއަބުދުﷲ ޙަނީފް (ބެންޖޯ)\nއިބްރާހިމް މަހުދީ ހުސެއިން (ފޭދޫ އިއްބެ)\nޝަމްވީލް ޤާސިމް (ބޮންޑާ)\nއަލީ ނާފިއު (ކަޅޭ)\nހަސަން އިބްރާހިމް ވަހީދު\nޕޮޗިއަން ސިޓިޒެން އެފްސީ\nގޯލް ކީޕަރު ޗޮއި އާން ސިއޯން\nލީ ސިއޯން ވޫ\nލީ މިން ކޭ ޔޫ\nޕާކް ޖުން ސޫ\nޖީ ކިޔޯންގް ޑިއުކް\nކިމް ސިއޯން ޖިން\nޝައު ޓާއި ވޫ\nޝިން ސިއޯން ހިޔޫން\nހުވާން ޖިން ސާން\n3 މާރޗް 2017 | ހުކުރު 17:27


Doctor appointment ehge sababun Azima'ge shareeai miadhuves kuriah...\nއާޒިމާއަަށް ގާނޫނީ ވަކީލެއް އައްޔަން ކުރަން މިއަހަރުގެ މާރޗު މަހުގެ 26 ވަނަ ދުވަހުގެ ނިޔަލަށް ފުރުސަތު ދެއްވި، ނަމަވެސް މިއަދުވެސް ވިދާޅުވީ، ވަކީލަށް ތައްޔާރު ވުމަށް ދުވަސް ކޮޅެއް ދެއްވުމަށް\nއާޒިމާގެ މައްޗަށް ދައުލަތުން އުފުލާފައިވަނީ، ރަސްމީ އިދާރާތަކަށް ދޮގު މައުލޫމާތު ދިނުމުގެ ދައުވާއަކާއި މަނީ ލޯންޑަރިންގއަށް މަގު ފަހިކޮށްދިނުމުގެ ދައުވާއެއް\nއެންމެ ފަހުން އަޑުއެހުމެއް ބާއްވާފައިވަނީ މިދިޔަ މާރޗު މަހުގެ 8 ވަނަ ދުވަހު، މިއީ ވަރަށް ދިގުލާ މައްސަލައެއްގެ ގޮތުގައި ފާހަގަ ކުރެވޭ\nއެސްކްރޯ އެކައުންޓަށް ޖަމާކުރި ފައިސާއާ ގުޅޭ، ދޮގު މައުލޫމާތު އޭސީސީއަށް ދީފައިވާ ކަމުގެ ތުހުމަތު\nކ. މާލެ | 27 ސެޕްޓެންބަރ 2020 | އާދީއްތަ 15:31 | 8,672\nއާޒިމާގެ މައްސަލަ ބައްލަވާ ގާޒީ ހަސަން ސައީދު: އާޒިމާގެ ޝަރީއަތުގެ އަޑުއެހުމެއް އެންމެ ފަހުން އަޑުއެހުމެއް ބާއްވާފައިވަނީ މިދިޔަ މާރޗު މަހުގެ 8 ވަނަ ދުވަހު، މިއީ ވަރަށް ދިގުލާ މައްސަލައެއް - ޝުއައިބް މުހައްމަދު އިގްބާލް\nރައީސް އޮފީހުގެ ކުރީގެ ލީގަލް އެފެއާޒް މިނިސްޓަރ އައިޝަތު އާޒިމާ ޝަކޫރުގެ މައްޗަށް އުފުލާފައިވާ މަނީ ލޯންޑާކުރުމާ ގުޅޭ ދެ ދައުވާގެ ޝަރީއަތުގެ އަޑުއެހުމެއް ގިނަ ދުވަސްތަކަށްފަހު ތާވަލް ކުރި އާދިއްތަ ދުވަހުގެ އަޑުއެހުންވެސް ކުރިއަށް ނުގެންދެވި، ނިންމާލައިފިއެވެ.\nޝަރީއަތް ފެށުމުގެ ގޮތުން މައްސަލަ ބައްލަވާ ގާޒީ ހަސަން ސައީދު ވިދާޅުވީ، އާދިއްތަ ދުވަހުގެ އަޑުއެހުމަށް ވަޑައިގަންނަވަން އުޒުރުވެރިވާ ކަމަށް ވިދާޅުވެ، އާޒިމާގެ ފަރާތުން ކޯޓަށް ސިޓީއެއް ފޮނުވާފައިވާ ކަމަށެވެ. އެކަމާ ގުޅޭ ގޮތުން ދައުލަތުން ވިދާޅުވަނީ ކީކޭތޯ ގާޒީ އެއްސެވުމުން ދައުލަތުގެ ވަކީލާ ވިދާޅުވީ، ސިޓީގައި ވާއެއްޗެއް އެނގިގެން ނޫނީ ދައުލަތަށް ޖަވާބުދޭން ދަތި ކަމަށެެވެ.\nއަޑުއެހުމަކީ 13:30 ގައި އޮންލައިންކޮށް ކުރިއަށް ގެންދިޔުމަށް ތާވަލް ކޮށްފައިވާ އަޑުއެހުމަކަށްވާތީ، އާޒިމާވެސް އޭނާގެ ގާނޫނީ ވަކީލުވެސް ބައިވެރިވެވަޑައިގެންނެވިއެވެ. އެކަމާ ގުޅިގެން އާޒިމާ ވިދާޅުވީ، އެ ސިޓީއަކީ ސިއްހީ ހާލަތު ހުރިގޮތުން، އާދިއްތަ ދުވަހު ދޭއް ޖަހާއިރަށް ޑޮކްޓަރަށް ދައްކަން ވަޑައިގަންނަވަން ޖެހޭތީ އާދިއްތަ ދުވަހުގެ ޝަރީއަތުގެ އަޑުއެހުން ކެންސަލް ކޮށްދިނުމަށް އެދިފައިވާ ސިޓީއެއް ކަމަށެވެ. އެ ސިޓީގައި ސިއްހީ ހާލުކޮޅުގެ ބައެއްކަން ބަޔާންކޮށްފައިވާނެ ކަމަށާއި މިއީ މީޑިއާއަށް ހުޅުވާލައިގެން ބޭއްވޭ ޝަރީއަތުގެ އަޑުއެހުމަކަށްވާތީ، ސިޓީގައިވާ މައުލޫމާތު އާންމު ނުކުރުމަށް އެދޭ ކަމަށެވެ.\nގާޒީ ވިދާޅުވީ، "ޝަރީއަތް ކުރިއަށް ގެންދާނީ އޯގާތެރިކަމާއެކު، ބާރުގެ ބޭނުން ނުކޮށް" ކަމަށެވެ. އެހެންކަމުން އާދިއްތަ ދުވަހުގެ ޝަރީއަތުގެ އަޑުއެހުން ކުރިއަށް ނުގެންގޮސް، ވަނީ ނިންމާލާފައެވެ. ނަމަވެސް ނިންމާލެއްވުމުގެ ކުރިން ގާޒީ ވަނީ ދެން ޝަރީއަތުގެ އަޑުއެހުމަށް ދެފަރާތުން ވެސް ތައްޔާރުވެވަޑައިގެން ވަޑައިގެންނެވުމަށް އެދިވަޑައިގަންނަވާފައެވެ.\nއާޒިމާ ގާނޫނީ ވަކީލު، ކުރީގެ ޕްރޮސެކިއުޓަރ ޖެނަރަލް (ޕީޖީ) އޮފީހުގެ އެސިސްޓެންޓް ޕްރޮސެކިއުޓަރ އައިޝަތު ފަޒުނާ އަހުމަދު ވިދާޅުވީ، އޭނާ އާޒިމާގެ ގާނޫނީ ވަކީލުކަމާ ހަވާލުވީ ވަރަށް ފަހުން ކަމަށާއި އެހެންކަމުން، ދެން ބޭއްވޭ ޝަރީއަތުގެ އަޑުހުމަށް ތައްޔާރުވުމަށް ދުވަސްކޮޅެއް ބޭނުންވާ ކަމަށެވެ ނަމަވެސް މި އަހަރުގެ މާރޗު މަހުގެ 8 ވަނަ ދުވަހު ބޭއްވި، އެންމެފަހު އަޑުއެހުމުގައި އާޒިމާއަށް ގާނޫނީ ވަކީލެއް އައްޔަން ކުރުމަށް، މަރޗު މަހުގެ 26 ވަނަ ދުވަހުގެ ނިޔަލަށް ވަނީ ފުރުސަތު ދެއްވާފައެވެ.\nގާޒީ ވިދާޅުވީ، މިހާރުވެސް މި ޝަރީއަތުގެ އަޑުއެހުން ކުރިއަށް ނުގެންދެވި ވަރަށް ގިނަ ދުވަސް ވެފައިވާ ކަމަށެވެ. އާޒިމާގެ ވަކީލު ފަޒްނާ ވިދާޅުވީ 15 ދުވަސް ދެއްވުން އެދޭ ކަމަށެވެ. އަދި އަންނަ އޮކްޓޯބަރު މަހުގެ 11 ވަނަ ދުވަހު ޝަރީއަތުގެ އަޑުއެހުމެއް އޮންނާނެ ކަމަށާއި ދެފަރާތުން ވެސް ތައްޔާރުވެގެން ވަޑައިގެންނެވުމަށެވެ.\nއާޒިމާގެ މައްޗަށް ދައުލަތުން އުފުލާފައިވަނީ، ރަސްމީ އިދާރާތަކަށް ދޮގު މައުލޫމާތު ދިނުމުގެ ދައުވާއަކާއި މަނީ ލޯންޑަރިންގއަށް މަގު ފަހިކޮށްދިނުމުގެ ދައުވާ އެކެވެ. މިދެ ދައުވާ ކްރިމިނަލް ކޯޓަށް ބަލައިގެންފައިވަނީ 2019 ފެބްރުއަރީ 17 ވަނަ ދުވަހު އެވެ. މިމައްސަލަ ކްރިމިނަލް ކޯޓުގައި އެކަށީގެންވާ ގޮތެއްގައި ކުރިއަށް ނުގެންދެވި ގޮތެއް ނުނިންމި އޮންނަތާ 19 މަސް ދުވަހަށް ވުރެ ގިނަ ދުވަސް ވެއްޖެ އެވެ. ދޭތެއަކުން އަޑުއެހުމެއް ތާވަލް ކުރި ނަމަވެސް އަޑުއެހުން އެކަށީގެންވާ ގޮތެއްގައި ކުރިއަށް ގެންދެވޭ ތަނެއް ނުފެނެއެވެ.\n* ކުރިއަށް ގެންދެވުނު އަޑުއެހުންތަކުގެ ތެރެއިން އެންމެފަހުން ބޭއްވި އަޑުއެހުން (މިދިއަ ސެޕްޓެމްބަރު މަހުގެ ދެވަނަ ދުވަހު)\nއާޒިމާގެ މައްޗަށް އުފުލާފައިވާ ދަޢުތަކުގެ ޝަރީޢަތުގެ އަޑުއެހުމެއް ނުބާއްވާތާ ގިނަ ދުވަސްތަކެއް ވެފައިވާއިރު، އެންމެފަހުން އެ މައްސަލަތަކުގެ އަޑުއެހުމެއް ބާއްވައިގެން ކުރިއަށް ގެންދެވިފައިވަނީ މިދިއަ އަހަރުގެ ސެޕްޓެމްބަރު މަހުގެ ދެވަނަ ދުވަހުއެވެ.\nސެޕްޓެމްބަރު މަހުގެ ދެވަނަ ދުވަހު ބޭއްވި އިބްތިދާޢީ އަޑުއެހުމުގައި ވަނީ ޝަރީޢަތުގެ ކުރިން ހުށައަޅާ ހުށައެޅުންތައް ހުށައެޅުމެވެ. އެގޮތުން އާޒިމާގެ މައްޗަށް ކުރާ ދެ ދަޢުވާގައި ދަޢުލަތުން ހުށައެޅި ޝަފަޢީ ހެކިންގެ ގޮތުގައި، ކުރީގެ ރައީސް ޢަބްދުﷲ ޔާމީނާއި، އޭސީސީގެ ކުރީގެ ނައިބު ރައީސް މުއައްވިޒު ރަޝީދާއި، އޭސީސީގެ ކުރީގެ ރައީސް ޙަސަން ލުޠުފީއާއި، ބީއެމްއެލްގެ ކުރީގެ ސީއީއޯ މުޙައްމަދު ޝަރީފު ހިމެނެއެވެ.\nއާޒިމާ ވަނީ އެ ހެކިން ބަލައި ނުގަތުމަށް އެދިވަޑައިގަންނަވާފައެވެ.\nއެގޮތުން ރައީސް ޔާމީނުގެ ހެކިބަސް ނުނެގޭނެ ކަމަށް އާޒިމާ ފާހަގަ ކުރައްވާފައިވަނީ އެމަނިކުފާނަކީ މަނީ ލޯންޑަރިންގެ ދަޢުވާ ލިބޭ ފަރާތް ކަމަށާއި، އެ މައްސަލާގައި ދަޢުވާ ލިބޭފަރާތްކަމުން އެ މައްސަލައިގައި ހެކިބަސް ނުނެގޭނެ ކަމަށެވެ.\nމުއައްވިޒު އާއި ލުޠުފީގެ ހެކިބަސް ނުނެގޭނެ ކަމަށް ދެކިވަޑައިގަންނަވާ ސަބަބު ކަމަށް އާޒިމާ ވިދާޅުވެފައިވަނީ ކުށުގެ ތުހުމަތު ކުރެވޭ ފައިސާތަކެއް ބޭންކަށް ޖަމާވިކަން އެނގިހުރެ އެކަން ހުއްޓުވާފައި ނުވާތީއެވެ. އެގޮތުން މުއައްވިޒު ވަނީ ލުޠުފީއާއެކު ޔާމީނާއި ސުވާލުކޮށްފައިކަމަށާއި އޭނާއަށް އެކައުންޓް ފްރީޒްކުރުމަށް ފުރުޞަތު ލިބި އެކަން ކޮށްފައި ނުވާތީ އޭނާގެ ހެކިބަސް ނެގިގެން ނުވާނެ ކަމަށް އާޒިމާ ވިދާޅުވިއެވެ.\nބީއެމްއެލްގެ ޝަރީފުގެ ހެކިބަސް ނުނެގޭނެ ކަމަށް އާޒިމާ ވިދާޅުވީ އޭނާއަކީ މަޖިލީހުގެ ކޮމިޓީއެއްގައި ދޮގު މަޢުލޫމާތު ދީފައިވާ ފަރާތެއްކަމަށާއި، ދޮގު ހެކިބަސް ދިނުމުން އެ މައްސަލަ ފުލުހުން ބަލަމުންދާތީ އެ ހެކިބަސް ނުނެގޭނެ ކަމަށެވެ.\nޖަވާބުގައި ޕްރޮސެކިއުޓަރ ޖެނެރަލް (ޕީޖީ) އޮފީހުގެ ޤާނޫނީ ވަކީލު ވަނީ ސަބަބުތަކާއެކު، ހެކިންގެ ހެކިބަސް ނުނެގެންވީ ސަބަބެއް ނެތް ނެތްކަން ފާހަގަކުރައްވާފައެވެ.\nޝަރީޢަތުގައި މައްސަލަ ބެއްލެވި ގާޒީ ވަނީ އެސްކްރޯ އެކައުންޓެއް ހެދުން އެއީ ޤާނޫނާއި ޚިލާފު ކަމެއްތޯ އާއި، އެސްކްރޯ އެކައުންޓް ހެދުމަށް ލަފާ ދީފައިވަނީ އާޒިމާ އެކަނިތޯއާއި، ލަފާ ދިނުމަކީ ކުށެއްތޯ ދަޢުލަތާއި ސުވާލު ކޮށްފައެވެ. ދައުލަތުން ބުނެފައިވަނީ އެސްކްރޯ އެކައުންޓް ހެދުން އެއީ ޤާނޫނާއި ޚިލާފު ކުށެއްކަމެއް ދައުލަތުން ޤަބޫލު ނުކުރާކަމަށެވެ. ނަމަވެސް މައްސަލައިގެ ޙާލަތައް ބަލާނަމަ އެއީ ކުށެއް ކަމަށާއި، މަނީ ލޯންޑްރިންގެ ޤާނޫނުގައިވާ ގޮތުން އެކަން ފޮރުވަން އެއް އެކައުންޓުން އަނެއް އެކައުންޓަށް ފައިސާ ޖަމާކުރުމަކީ ކުށެއް ކަމަށް ދަޢުލަތުން ދެކޭ ކަމަށެވެ.\nމިއަޑުއެހުން ކުރިއަށް ގެންދިޔައީ އޭރު މިމައްސަލަ ބެއްލި ކްރިމިނަލް ކޯޓުގެ ކުރީގެ ގާޒީ އަހުމަދު ހައިލަމް އެވެ.\n* އެންމެފަހުން ބޭއްވި ޝަރީއަތުގެ އަޑުއެހުން ކުރިއަށް ނުގެންދެވި ނިންމާލުން (8 މަރޗް 2020)\nއެއަޑުއެހުން ނިންމާލެއްވީ، މިހާރު އާޒިމާގެ ޤާނޫނީ ވަކީލެއް ނެތުމުން ޤާނޫނީ ވަކީލެއް ޢައްޔަނު ކުރުމުގެ ފުރުޞަތު މާރޗު މަހުގެ 26 ވަނަ ދުވަހުގެ ނިޔަލަށް ދެއްވާފައެވެ. އަދި އެ ދުވަހު މި މައްސަލައިގެ އަޑުއެހުމެއް ބޭއްވޭނެ ކަމަށް ވެސް ގާޒީ ވިދާޅުވެފައި ވެއެވެ. ނަމަވެސް ކޮވިޑް-19 ޕެންޑަމިކްއާ ގުޅިގެން އެ ދުވަހުގެ އަޑުއެހުން ބާއްވާފައެއް ނުވެއެވެ.\nމީގެކުރިން އާޒިމާގެ މި ދެ ދަޢުވާ ވެސް ކުރިއަށް ގެންގޮސްފައިވަނީ ކްރިމިނަލް ކޯޓުގެ ކުރީގެ އިސް ގާޒީ އަޙްމަދު ހައިލަމެވެ. ހައިލަމްގެ ސުލޫކީ މައްސަލަތަކެއް ޖުޑީޝަލް ސަރވިސް ކޮމިޝަނުން ބަލައި، އޭނާ ގާޒީ ކަމުން ވަކިކުރަން ނިންމުމާ ގުޅިގެން ހައިލަމް ވަނީ އިސްތިއުފާ ދެއްވާފައެވެ.\nއެހެންކަމުން، އެންމެފަހުން ބޭއްވި އަޑުއެހުމުން ފެށިގެން އާޒިމާގެ މި ދެ ދަޢުވާ ކުރިއަށް ގެންދަވަނީ ކްރިމިނަލް ކޯޓުގެ ގާޒީ ޙަސަން ސަޢީދެވެ.


vnews - Maziya ah Serbia ge foward eh genesfi\nމާޒިޔާއަށް ސާބިއާގެ ފޯވާޑެއް ގެނެސްފި\nމާޒިޔާގެ ބިދޭސީ ކޯޗް ސެކުލޮސްކީ (ކ) އާއި ސާބިއާގެ ފޯވާޑް ރަކިޗް-- ފޮޓޯ: މާޒިޔާ\nމާޒިޔާ ސްޕޯޓްސް އެންޑް ރެކްރިއޭޝަނަށް ސާބިއާގެ ފޯވާޑް އެލެކްޒެންޑާ ރަކިޗް ގެނެސްފި އެވެ.\nމާޒިޔާއަށް ގެނައި އުމުރުން 29 އަހަރުގެ ބިދޭސީ ފޯވާޑް ރަކިޗް މީގެކުރިން ކުޅެފައި ވަނީ ސާބިއާގެ ދެ ޑިވިޝަންގައި ވާދަކުރާ އިންޑިޖާ ފުޓްބޯލް ކުލަބަށެވެ.\nބިދޭސީ ފޯވާޑް ރަކިޗްގެ އިތުރުން މާޒިޔާއިން ވަނީ 2015 ވަނަ އަހަރު އެ ޓީމަށް ކުޅުނު ކިރްގިސްތާން ގައުމީ ޓީމުގެ ގޯލްކީޕަރ ޕަވެލް މަޓިއަޝް އެ ޓީމަށް ގެނެސްފައެވެ.\nމާޒިޔާގެ ޖެނެރަލް ސެެކްރެޓަރީ އަބްދުލް ވައްހާބު މީގެ ކުރިން ވިދާޅުވީ ސީޒަން މާޒިޔާއިން ފަށާނީ ބިދޭސީ ހަތަރު ކުޅުންތެރިންނާއެކު ކަމަށާއި، އެ ކުޅުންތެރިންނަކީ އޭއެފްސީ ކަޕްގައި ފެންވަރު ސާބިތު ކޮށްފައިތިބި ހުނަރުވެރި މޮޅު ކުޅުންތެރިން ކަމަށެވެ.\nމިދިޔަ ސީޒަނުގައި މާޒިޔާ އަށް ކުޅުނު ގޯލްކީޕަރު އިމްރާން މުހައްމަދާއި އަހުމަދު ނާޝިދު (ނައްޓޭ) އަދި އިސްމާއިލް އީސަ އަންނަ ސީޒަނުގައި އެ ޓީމުން ނުފެންނާނެ އެވެ. އޭގެ ބަދަލު މާޒިޔާއިން ވަނީ ނިއު ރޭޑިއަންޓާއި ޔުނައިޓެޑް ވިކްޓަރީ އަށް ކުރިން ކުޅުނު އަލީ ހައިޝަމް އެޓީމަށް ގެނެސްފައެވެ. މީގެ އިތުރުން މި ފެށޭ ސީޒަނުގައި އަލީ އަޝްފާގު އެޓީމުގައި މަޑުނުކުރާނެ ކަމުގެ އިޝާރާތެއް މާޒިޔާއިން ވަނީ ދީފައެވެ.\nއާ ސީޒަނަށް މާޒިޔާގެ ފަރިތަކުރުންތައް އައު ކޯޗު މެސެޑޯނިއާގެ މަރްޔަން ސެކުލޮސްކީގެ އިރުޝާދުގެ ދަށުން މިހާރު ވަނީ ފަށާފައެވެ. މާޒިޔާއިން އަލަށް ގެނައި އުމުރުން 43 އަހަރުގެ ސެކުލޮސްކީ އެންމެ ފަހުން ކޯޗުކަން ކޮށްދިނީ މިދިޔަ އަހަރުގެ އޭއެފްސީ ކަޕްގައި ވާދަކުރި މިޔަންމާގެ ޔަންގޮން ޔުނައިޓެޑަށެވެ. އަދި ސެކުލޮސްކީ ވަނީ މީގެ ކުރިން މެސެޑޯނިއާގެ ބައެއް ޔޫތު ޓީމުތަކަށާއި ފުރަތަމަ ޑިވިޝަނުގެ ޓީމުތަކަށް ވެސް ކޯޗުކަން ކޮށްދީ، ގިނަ ކާމިޔާބީތަކެއް ހޯދަދީފައެވެ.\nމިއަހަރުގެ ފުޓްބޯޅަ ސީޒަން ފެށުމަށް އެފްއޭއެމްއިން ނިންމާފައި ވަނީ އަންނަ މަހުގެ 16 ވަނަ ދުވަހު އެވެ.


ހިޔާ ފްލެޓްތައް ނިންމަން ނުވަ މަސް ދިނުމަށް އެދިއްޖެ | Sandhaanu\nހިޔާ ފްލެޓްތަކުގެ ފިނިޝިން މަސައްކަތް ނިންމަން ނުވަ މަސް ދިނުމަށް މާލެ ސިޓީ ކައުންސިލުން ރައީސުލް ޖުމުހޫރިއްޔާގެ އޮފީހަށާއި ހައުސިން ޑިވެލޮޕްމެންޓް ކޯޕަރޭޝަން ( އެޗްޑީސީ)ގައި އެދިފައިވާނެ ކަމަށް މާލޭ މޭޔަރު ޑރ. މުހައްމަދު މުއިއްޒު ވިދާޅުވެއްޖެ އެވެ.\nހިޔާ ފްލެޓްތައް ހަވާލުކުރަން ސަރުކާރުން ނިންމާފައިވަނީ ފިނިޝިން މަސައްކަތްތައް ފްލެޓްތައް ލިބުނު ފަރާތްތަކުން އަމިއްލަ އަށް ކުރާ ގޮތަށެވެ. މީގެތެރޭގައި ތަށިމުށި ޖެހުމާއި، ފަންކާއާއި ލައިޓް ހަރުކުރުމާއި، ކުލަ ލުމާއި، ބައެއް ދޮރުފަތްތައް ހަރުކުރުން ހިމެނެއެވެ.\nމާލޭގެ މޭޔަރު ޑރ. މުހައްމަދު މުއިއްޒު ކުރެއްވި ޓްވީޓެއްގައި ވިދާޅުވީ ހިޔާ ފްލެޓް ތަކުގެ ފިނިޝިން މަސައްކަތަށް އަމިއްލަ އަށް ހަރަދުކުރަން ޖެހުމުގެ ސަބަބުން ދީފައިވާ މުއްދަތަށް ފިނިޝިން މަސައްކަތް ނުމޭނީ މަދު ބަޔަކަށް ކަމަށެވެ.\n” ހިޔާ ފްލެޓްތަކުގެ ފިނިޝިން މަސައްކަތް އަމިއްލަ އަށް ހަރަދު ކުރަން ޖެހުމުގެ ސަބަބުން ދީފައިވާ ތިން މަސް ދުވަހުގެ ތެރޭގައި ނިމޭނީ މަދުބަޔަކަށް، މަދުވެގެން ނުވަ މަސް ދުވަސް ފިނިޝިން އަށް ދިނުމަކީ ވަރަށް ގިނަ ރައްޔިތުން އެދެމުންދާ ކަމެއް ކަމުން އެކަމަށް މިއަދު އެޗްޑީސީއާއި ރައީސް އޮފީހުގައި ވާނީ އެދިފަ،” މުއިއްޒުގެ ޓްވީޓްގައި ވިދާޅުވެފަ އެވެ.\nHiyaa flat thakuge finishing masakkathah amilla ah kharadhu kuranjehumuge sababun, dheefaivaa3mas dhuvahuge thereygai nimmeynee madhu bayakah. Madhuvegen9mas dhuvas finishing ah dhinumakee varah gina rayyithun edhemun dhaa kamehkamun ekamah miadhu HDC, PO gai vaanee edhifai\n— Dr Mohamed Muizzu (@MMuizzu) June 20, 2021\nހިޔާ ފްލެޓްތަކުގެ ފީގެ ގޮތުގައި މިސަރުކާރުން ހަމަޖައްސާފައިވަނީ މަހަކު 7،500 ރުފިޔާ އެވެ. ނަމަވެސް އެ އަދަދު ވެސް 5،500 ރުފިޔާ އަށް ހަމަޖައްސައިދިނުމަށް މާލޭ ސިޓީ ކައުންސިލުން ވަނީ އެދިފަ އެވެ.\nހިޔާ ފްލެޓުތައް ލިބުނު މީހުންނާ އެކު އަންނަ މަހުގެ 14 ވަނަ އެއްބަސްވުންތަކުގައި ސޮއި ކުރަން ފެށުމަށް އެޗްޑީސީން ވަނީ ނިންމާފަ އެވެ.\nނިމެތިނ ޖޫން 21, 2021 At 6:24 އމ\nމިސަރުކާރު ހިންގަން ނޭގޭބަޔަކައް ރައްޔިތު މީހާ ފެލުން ނޫން ކަމެއް ނުކުރެވޭނެ


Raees Yameen ge Verikamuge Maafushi Jail ge mi2Photo Dhushin tha?\nރައީސް ޔާމީނުގެ ވެރިކަމުގެ މާފުށީ ޖަލުގެ މި ދެ ފޮޓޯ ދުށިންތަ؟\nރައީސް ނަޝީދުގެ އާއިލީ ބޭފުޅުން ޖަލަށް ވަޑައިގަންނަވަނީ\nޚިޔާލު | ސިޔާސީ |4ސެޕްޓެމްބަރ 2017 | 16 ކޮމެންޓް\nމަތީގައި އެވަނީ ކުރީގެ ރައީސް މުހައްމަދު ނަޝީދުގެ މައްޗަށް ކުރެވުނު 13 އަހަރުގެ ޖަލު ހުކުމާއި ގުޅިގެން އެމަނިކުފާނު ޖަލުގައި ހޭދަކުރެއްވި އިރު، އެމަނިކުފާނުގެ އާއިލީ ބޭފުޅުން އެމަނިކުފަނަށް ޒިޔާރަތް ކުރެއްވުމުގެ ތެރެއިން ނަގާފައިވާ ފޮޓޮއެކެވެ.\nނަމަވެސް ސުރުހީ އަޅާމިލަނީ އެ ފޮޓޮއަކަށް ނޫނެވެ. ތިރީގައި އެވާ ދެ ފޮޓޮއަށެވެ. ތިރީގައި އެވާ ފުރަތަމަ ފޮޓޮއަކާއި ކުރީގެ ރައީސް މުހައްމަދު ނަޝީދުގެ މަންމާފުޅާއި ބައްޕާފުޅު މާފުށީ ޖަލަށް ރައީސް ނަޝީދުގެ އަރިހަށް ކުރެއްވި ޒިޔާރަތުގެ ފޮޓޮއެކެވެ.\nރައީސް ނަޝީދުގެ މައްޗަށް ޓެރަރިޒަމްގެ ދައުވާކޮށް 13 އަހަރުގެ ޖަލު ހުކުމެއް ކޮށްފައިވަނީ ކްރިމިނަލް ކޯޓްގެ ކުރީގެ އިސްޤާޒީ އަބްދުﷲ މުހައްމަދު ހައްޔަރު ކުރި މައްސަލާގައެވެ.\nނަމަވެސް ބޭސްފަރުވާއަށް ރާއްޖެއިން ބޭރަށް ވަޑައިގެންނެވި ގޮތަށް ރައީސް ނަޝީދު މިހާރު ދިރިއުޅުއްވަމުން ގެންދަވަނީ އިނގިރޭސި ވިލާތުގެ ސިޔާސީ ހިމާޔަތުގައެވެ. ރައީސް ނަޝީދު އާއްމުކޮށް ދިރިއުޅުއްވަނީ އިނގިރޭސި ވިލާތާއި ސްރީލަންކާގައެވެ.\nދެވަނަ ފޮޓޮއަކީ ކުރީގެ ރައީސް މައުމޫނު އަބްދުލްޤައްޔޫމާއި އެމަނިކުފާނުގެ އަނބިކަނބަލުން އަދި ރާއްޖޭގެ ކުރީގެ ފަސްޓްލޭޑީ މެޑަމް ނަސްރީނާ އިބްރާހިމް ދާދިފަހުން މާފުށީ ޖަލަށް ކުރެއްވި ޒިޔާރަތުގެ ތެރެއިން ނަގާފައިވާ ފޮޓޮއެކެވެ. ދެބޭފުޅުން ޖަލަށް ވަޑައިގެންނެނީ ޖަލުގައި ބަންދުކޮށްފައިވާ ދަރިކަލުން އަދި ދިއްގަރު ދާއިރާގެ މެމްބަރު އަހުމަދު ފާރިޝް މައުމޫނުގެ އަރިހަށެވެ.\nފާރިސް ހައްޔަރުކުރި ފަހުން މިއަދަށް 49 ދުވަސް ވާއިރު އެމައްސަލައިގެ އިސްތިއުނާފްގެ އަޑުއެހުންތައް ނިންމާލާ ހުކުމެއް ނުކޮށް އޮންނަތާ މިއަދަށް 26 ދުވަހެވެ.\nނޫސް ލިޔާމީހުންވެސް ވިސްނަނީ އެމީހަކަށް އެހެންމީހުންގެ ސަމާލުކަން ލިބޭނެކަމަށް ކަންކަންކުރުމަށް. ރާއްޖޭގެ ވެރިކަންކޮށްފައިވާ މީހުންނާއި ވެރިކަމާހެދި ދަންޖެހޭމީހުންގެ ފަރާތުގެ މީހަކު ޖަލަށް ލައިފިއްޔާ އެއީ މާބޮޑުކަމަކަށް ހަދައިގެން ނޫސްތައް ލިޔަނީ. ނިކަމެތި ރައްޔިތަކު ނުވަތަ ރައްޔިތެއްގެ ދަރިއަކު ޖަލަށްލިޔަސް އެވާހަކައެއް ނުލިޔާނެ. ހީވަނީ އެއީ އިންސާނުންކަމަށްވެސް މިމީހުން ނުބަލަނީހެން.\nމަޢުމޫނައްވެސް މިހާރު ވިސްނޭނެ 30އ ވަންދެން މީހުގެ ދަރިންތައް ޖަލައްލައިގެ އޭމީހުގެ މައިން ބަފައި އެމީހުއްނާ ބައްދެލު ކުރަންއުޅު ހާލު.\nބަލަ މައުމޫނު ގެ ވެރިކަމުގައި މައުމޫނު ކިހާ އަނިޔާއެއް ކުރިތަ ކިތަކުދިންެ މައިން ބަފައިން ބައްދަލްކުރަން ބޭނުންވެ ނުކުރެވިވަނީ ގޯހެއްނޫ ބައެއްފަހަރު މިކަންކަން މަރުވުމުގެ ކުރިން ކޮށްފަވާ ބައެއްކަންތަށް ތަކުގެ ހިތިފެނިފަ ނިޔާވާމީހުންވެސް ތިބޭނޭ،\nތިމަންޒަރު ދެކޭހިތުން ހުންނަތާ 25 އަހަރުވެއްޖެ ޝުކުރިއްޔާ ރައީސް ޔާމީން\nކުއްކުރިޔަސް ޖަލަށް ނުލާންވީ ގަދަވިމީހަކު ގަދަވި ބަލިވިމީހަކު ބަލިވީ!!!! ތީތިދައްކާވާހަކަ ރާއްޖޭގަ ކުއްވެރިންގިނަވެފަ ކުއްކުރާމީހުން ގިނަވީމާ ގައުމު އަނދަވަޅަށް ވެއޓެނީ\nބަދަލު ހިފުން ހުށްޓާލަމާ. މިޤައުމެކޭ މިޔަންމާ އެކޭ ތަފާ ވަމާ ހިނގާ. ޖަލުތަކުގެ ގޮޅިތައް ވެސް ދުވާލުގެ އަލި ލިބޭނެހެން ވަގުތު އެނގޭނެހެން ބަދަލުކުރަމާ. ކޮންމެ ރައީސަކު، ވަޒީރަކު، މެމްބަރަކު ޖަލަށް ލެވުމުން އެކަން އިހުސާސުވެ އެކަން ފާހަގަކުރުމުގެ ބަދަލުގައި އިހުލާސްތެރިކަމާއެކު އެކަންކަން ރަނގަޅުކޮށްފައި ބަހަށްޓަވާ. ތިމާވެސް އެތަނަށް ދިޔުން ގާތް. އިންސާފެއް ނެތް ތަނެއްގައި ފުރުސަތު ބޮޑު.\nއަދި ފެންނާނެ ފާތުމަ ވެސް ހަމަތިލޮކޭޝަނުން..އަދިއޭގެ ފަހުގައި ޔާމީނާއި ފާތުމަގެ ފެމިލީ މީހުން ވެސް ތިތަނުގައި ނަގާފައިވާ ފޮޓޯ ނޫސްތަކުން ފެންނާނެ....ވ ވާހަކަ\nތިންވަނަ ފޮޓޯއެއްވެސް އިސާހިތަކު ފެނިދާނެ..\nތިހަަމަ ވަރަށް ވާހަކަ މައުމޫނުގެ ދަރިވެސް އެހެން މީހުންގެ ދަރިން ޖަލަށްލީ ގޮތަށް އެއޮތީ ލާފަ\nފާރިސް މައްސަލަ ވެސް އެހެން މައްސަލަވެސް ދެން ނިމިދާނެ. ހައިކޯޓުގެ ދެކުނުގެނެސް ބޭނުންގޮތަށް ނިންމޭގޮތަށް މިހާރު އެ ރެޑީވީ. ފާރިސް މައްސަލަވެސް ނުނިމިގެން އުޅެނީ އިންސާފުން ނިމެންއުޅޭތީ.\nނޫސްވެރިޔާ ވަރަށް ވާހަކަ ދައްކަން އުޅެފަ ނުކެރިފަ ހުރި ފާޑެއް ޖަހަނީ\nނޫސްވެރިއާ އަސްލު ބުންނަ އުޅެފަ އޮތް އެއްޗެސް ސާފެއް ނުވޭ، ހިތްވަރު ހުރެގެން އުޅެބަލަ\nތެދު ފުޅެއް. ވަރަށް ވާހަކަ ހަމަ.މީހުނަށް.. އެދުވަސް އެނބުރި އައިއްސް އެއޮތީ\nމިއީ ފެންނަން ހުރި ބޮޑު އިބްރަތެކެވެ. މިކަމުން އިބުރަތް ލިބިގަންނާށެވެ. އަތު ޖެހުނުހައި އެއްޗެއް ކާލައިގެން މިއަދު އުޅުނަސް މާދަމާ ޖަލަށް ދާން ޖެހިދާނެއެވެ. ވިސްނާ ވިސްނާ\nދައްކަވަން ހުރި ތަކެއް ދައްކަވާފަ ގެންދަވާނީ\nއަޅުގަނޑަށް ފެންނަ ފެނުމުގައި މިއީ ވަރަށް ގިނަ ވާހަކަ


Talibanun nah hamala dheyn Pakistanun America govaalaifi\nތާލިބާނުންނަށް ހަމަލާދޭން ޕާކިސްތާނުން އެމެރިކާއަށް ގޮވާލައިފި\nޕާކިސްތާނުގެ އަސްކަރީއްޔާގެ ލީޑަރު ޖެނެރަލް ރަހީލް ޝަރީފް. ---\nއަފްގާނިސްތާނުގައި ތިބި ޕާކިސްތާނަށް ނިސްބަތްވާ ތޯލިބާން ޖަމާއަތުގެ ލީޑަރު މުއްލާ ފަޒުލުﷲ އާ ޕާކިސްތާނަށް ނިސްބަތްވާ އެހެން ހަނގުރާމަވެރިންނަށް އަމާޒުކޮށް ބޮމުގެ ހަމަލާތަކެއްދޭން ޕާކިސްތާނުގެ އަސްކަރީއްޔާގެ ލީޑަރު ޖެނެރަލް ރަހީލް ޝަރީފް އެމެރިކާއަށް ގޮވާލައިފި އެވެ.\nރަހީލް މިކަމަށް އެދިވަޑައިގަތީ މިދިޔަ ހުކުރު ދުވަހު، އަފްގާނިސްތާނުގެ ރިސޮލިއުޓް ސްޕޯޓް މިޝަންގެ ކޮމާންޑާ ޖެނެރަލް ޖޯން ނިކޮލްސަން އަދި އެމެރިކާއިން އަފްގާނިސްތާނަށާއި ޕާކިސްތާނަށް ކަނޑައަޅާފައި ހުންނަ ސަފީރު ރިޗާޑް އޮލްސަން އާއެކު ބޭއްވެވި މަތީ ފެންވަރުގެ ބައްދަލުވުމެއްގަ އެވެ. މިއީ މިދިޔަ މެއި މަހުގެ 21 ވަނަ ދުވަހު އެމެރިކާއިން ދިން ޑްރޯން ހަމަލާއެއްގައި އަފްގާން ތޯލިބާން ލޯޑަރު މުއްލާ މަންސޫރު މަރާލި ފަހުން ބޭއްވި މި ފެންވަރުގެ ފުރަތަމަ ބައްދަލުވުމެވެ.\nތޯލިބާން ޖަމާއަތުގައި ޕާކިސްތާނަށް ނިސްބަތްވާ ހަނގުރާމަވެރިން ގިނަ އަދަދަކަށް ހަރަކާތްތެރިވަމުންދާތީ ޖެނެރަލް ރަހީލް ވަނީ އެކަމާ ވަރަށް ބޮޑަށް ކަންބޮޑުވުން ފާޅުކުރައްވާފަ އެވެ. އޭނާ ވިދާޅުވީ އަފްގާނިސްތާނުގައި ހަރަކާތްތެރިވާ ޕާކިސްތާނު ހަނގުރާމަވެރިންގެ އަދަދު މަދުކޮށްގެން ނޫނީ ދެގައުމު ދެމެދު ކުރިން އިތުބާރު އަލުން ގާއިމްނުކުރެވޭނެ ކަމަށެވެ.\nތޯލިބާނުން އަފްގާނިސްތާނުގައި ދެމުންދާ ހަމަލާތަކުގައި އެތައް މަރުވެ އެތައް ބަޔަކުވަނީ ޒަހަމްވެފަ އެވެ.


SunOnline: Finifenmaa launch govvaali vaahaka memberun nudhakkaathee Saeed ge kanboduvun\nފިނިފެންމާ ލޯންޗު ގޮއްވާލި ވާހަކަ މެމްބަރުން ނުދައްކަވާތީ ސައީދުގެ ކަންބޮޑުވުން\nއިސްމާއިލް ޝާކިރު 09 Jul 2021, 17:24\nރައީސް ޔާމީންގެ ވެރިކަމުގައި 2015 ވަނަ އަހަރު ރިޔާސީ ލޯންޗްކޮޅު "ފިނިފެންމާ"ގައި އެއްޗެއް ގޮއްވާލި ހަމަލާގެ ވާހަކަ ސަރުކާރަށް ނިސްބަތްވާ މެމްބަރުން ނުދައްކަވާތީ އެކަމާ މާވަށު ދާއިރާގެ މެމްބަރު މުހައްމަދު ސައީދު ކަންބޮޑުވުން ފާޅުކުރައްވައިފިއެވެ.\nއޭރު ރައީސް ޔާމީންގެ ސަރުކާރުގައި އިކޮނޮމިކް މިނިސްޓަރުކަމުގައި ހުންނެވި ސައީދު މިހެން ވިދާޅުވީ ނަޝީދަށް އަމާޒުކޮށްގެން ދިން ބޮމުގެ ހަމާގައި އެމަނިކުފާނުގެ ސެކިއުޓީ ބްރީޗްވި ސަބަބު ދެނެގަތުމަށް މަޖިލީހުގެ ސަލާމަތީ ހިދުމަތްތަކުގެ ކޮމިޓީއިން ކުރިއަށް ގެންދިޔަ އިންކުއަރީގައި އެކުލަވައިލި ރިޕޯޓާއި ގުޅޭގޮތުން ރޭ މަޖިލީހުގައި ބަހުސް ކުރައްވަމުންނެވެ.\nސައީދު ވިދާޅުވީ ރައީސް ނަޝީދުގެ ފުރާނަފުޅު ދުއްވާލަން ބަޔަކު ރާވައިގެން ދިން ޓެރެރިސްޓް ހަމަލާގެ ވާހަކަ މެމްބަރުންގެ އަޑަށް ބާރުލާފައި ދައްކާ އެކަމާ ކަންބޮޑުވުން ފާޅުކުރާއިރު ރިޔާސީ ލޯންޗްކޮޅުގެ ވާހަކަވެސް ދަންކަން ޖެހޭނެ ކަމަށެވެ.\n"މިކަން އަޅުގަނޑު މި ފާހަގަކުރީ އަޅުގަނޑު އެދެން އަޅުގަނޑާ އެކުވެރި އަދި ވާދަވެރި ސިޔާސީ ހުރިހާ ފަރާތްތަކަށްވެސް ހަމަ މި ޓޯންގައި ކުއްވެރިކުރާށޭ ރައީސް ޔާމީން ލޯންޗްކޮޅަށް އެ ދިން ހަމަލާވެސް،" ސައީދު ވިދާޅުވިއެވެ.\nމުހައްމަދު ސައީދު ވިދާޅުވީ ޓެރެރިޒަމްގެ ހަމަލާ އާ ބެހޭ ބަހުސެއް ކުރިއަށްދާއިރު ރައީސް ޔާމީންގެ ނަންފުޅު، ވާދަވެރިން ފާހަގަ ނުކުރާތީ އެކަމާ ހިތާމަ ކުރައްވާ ކަަމށެވެ.\n"މިއީ ބޮޑު ފެއިލިއާއެއްކަން ފާހަގަކޮށް, ދަންނަވަން ބޭނުން މިއަށްވުރެ މާ ނުރައްކާތެރި ހާދިސާއެއް އެއީ. ޕްރެޒިޑެންޓެއްގެ އަމިއްލަ ލޯންޗުގައި ޕްލާންޓް ކޮށްގެން 2015 ވަނަ އަހަރު ބޮމެއް ގޮއްވާލީ،" ސައީދު ވިދާޅުވިއެވެ.\nކުރީގެ އިކޮނޮމިކް މިނިސްޓަރު އަދި ޕީއެންސީގެ ނައިބު ރައީސް ސައީދު ވިދާޅުވީ ސިޔާސީ ވާދަވެރިކަން އުފެދެން ޖެހޭނީ އަދި ނިމެން ޖެހޭނީވެސް ގައުމަށްވުރެ ފަހަތުން ކަމަށާއި ފުރަތަމަ އަންނާނީ ގައުމު ކަމަށެވެ.\nކުރީގެ ރައީސް އަބްދުﷲ ޔާމިންގެ ދެކަނބަލުން ރިޔާސީ ލޯންޗްކޮޅު "ފިނިފެންމާ" ގައި ތިއްބަވަނިކޮށް އޭގައި އައިއީޑީއެއް ގޮއްވާލި މައްސަލާގައި ކުރީގެ ނައިބް ރައީސް އަހްމަދު އަދީބްގެ މައްޗަށް ކުށް ސާބިތުވެ 15 އަހަރަށް ޖަލަށްލުމަށް ހުކުމްވެސް ކުރިއެވެ.\nރިޔާސީ ލޯންޗްކޮޅަށް ދިން ހަމަލާ ތަހުގީގު ކުރުމަށް ސަރުކާރުން ނޭޝަނަލް އިންކުއަރީ ކޮމިޝަނެއް އުފެއްދިއެވެ. އެ ކޮމިޝަނުގެ ޗެއާމަނަކީ އޭރުގެ ހޯމް މިނިސްޓރ އުމަރު ނަސީރުއެވެ.\nރިޔާސީ ލޯންޗްކޮޅު ވާހަކަ މެމްބަރުން ނުދައްވާތީ ސައީދު ކަންބޮޑުވުން ފާޅުކުރެއްވި އިރު ސޯޝަލް މީޑިއާގައިވެސް ބައެއް މީހުން އަންނަނީ މި ސަރުކާރުން ޓެރެރިޒަމްގެ މޫތައް ބުޑުން ލުހެލާނެ ކަމަށް ބުނެ ކުރަންފެށި މަސައްކަތުގައި ރިޔާސީ ލޯންޗްކޮޅަށް ދިން ޓެރެރިސްޓް ހަމަލާގެ ވާހަކަ ނުދައްކާތީ މެމްބަރުންނަށް ފާޑުކިޔަމުންނެވެ.


އިބްރާހިމް ރަޝީދު – ދަނބިދޫ.ކޮމް\nފުރަތަމަ ސަފުހާ / އިބްރާހިމް ރަޝީދު\n08-06-2017\tހަބަރު Comments Off on ބަސްމަލާ ބޯޓު ބެންމާދަނޑު ނެރުމައްޗަށް އަރައި އަޑިއަށް ހިންގައްޖެ\n01-06-2017\tމަލްޓި މީޑިއާ, ތާރީހީ Comments Off on ދަނބިދޫ އާދަމް ޔޫސުފް 1950ގެ އަހަރުތަކުގެ ކުރީކޮޅު\n26-05-2017\tހަބަރު Comments Off on ދަނބިދޫ ފުޓުބޯޅަ ޓީމު ދަތުރުކުރި ޑިންގީއާއި އިތުރު ޑިންގީއެއް ޖެހި5މީހަކު ޒަހަމްވެއްޖެ\nދަނބިދޫ ފުޓުބޯޅަ ޓީމު ދަތުރުކުރި ޑިންގީއާއި އިތުރު ޑިންގީއެއް ޖެހި5މީހަކު ޒަހަމްވެއްޖެއެވެ. މިހާދިސާގައި ހިނގާފައިވަނީ އިސްދޫ ފުޓުބޯޅަ ޓީމާއި އެކު ކުޅުނު އެކުވެރިކަމުގެ މެޗަކަށްފަހު ރަށަށް އައި ދަތުރުމަތީގައި، މިއަދު އިރުއޮއްސުނު ވަގުތުގައެވެ. ހާދިސާ ހިނގިއިރު ޑިންގީގައި ތިބި ބައެއް މީހުން ދީފައިވާ މައުލޫމާތެއް ބަލާއިރު މިއެކްސިޑެންޓް ހިނގާފައިވާކަމަށް ބޮޑަށް ލަފާ ކުރެވެނީ ދުއްވާފައިދިޔަ ދެ ޑިންގީގައިވެސް ބައްތިއެއް ދިއްލާފައިނެތުމުން އެއްބަޔަކަށް އަނެއްބަޔަކު ނުފެނުމުގެ ސަބަބުންނެވެ. މަސްދަރު: …\n23-05-2017\tތާރީހީ Comments Off on ސުނާމީގައި ދަނބިދުއަށް ލިބުނު ގެއްލުން\n22-05-2017\tޓެކްނޮލޮޖީ 2\nފޯނު ހުޅުވަން ނަގާ ވަގުތަކީ ގިނަ މީހުނަށް މުހިންމު ނޫން ކަމަކަށް ވިޔަސް، ރޫޓުކޮށް ކަސްޓަމްސް ރޮމް އަޅާ ފަރާތްތަކަށް މިއީ ވަރަށް މުހިއްމު ކަމެކެވެ. މީގެ ކުރިން ނެރެފައިވާ އެންޑްރޮއިޑް ވާރޝަން ތަކުގައި ފޯނު ހުޅުވުން ލަސް ވިޔަސް އަލަށް ނެރުމަށް ޓެސްޓު ކުރަމުންދާ އެންޑްރޮއިޑް އޯ ގައި މިކަން ބަދަލު ކޮށްލާނެ ކަން ގޫގްލް އިން ވަނީ އިއުލާނު ކޮށްފައެވެ. ގޫގްލް އިން މިކަން ހާސިލް ކުރަން …\n21-05-2017\tއަރުޝީފު, މަލްޓި މީޑިއާ Comments Off on ދަނބިދޫ.ކޮމް ގެލަރީ 2010-2017\n21-05-2017\tމަލްޓި މީޑިއާ Comments Off on ދިވެހިރާއްޖޭގައި ފާހަގަކުރި އެންމެ ފުރަތަމަ ޖުމްހޫރީ ދުވަސް 1953\n21-05-2017\tކުތުބުޙާނާ Comments Off on ގިޔާމަތު ނާމާ\nޖުމްލަ6އިން 112345\t»\t...އެންމެފަސް »


Kaafarah govun huttuvan Ibileehaa mashvaraakuraakah nujehey: Bonday | Mihaaru\nޚަބަރު / މެމްބަރު އިބްރާހިމް ރަޝީދު (މާފަންނު މެދު)\nކާފަރަށް ގޮވުން ހުއްޓުވަން އިބިލީހާ މަޝްވަރާކުރާކަށް ނުޖެހޭ: ބޮންޑޭ\nރައްޔިތުންގެ މަޖިލީހުގެ މާފަންނު މެދު ދާއިރާގެ މެމްބަރު އިބްރާހީމް ރަޝީދު ކޮމިޓީ ބައްދަލުވުމެއްގައި ވާހަކަ ދައްކަވަނީ. ނަފުރަތު އުފެއްދުން ކުށަކަށް ހަދާ ބިލާ ބެހޭ ގޮތުން މަޝްވަރާ ނުކުރާ ކަަމަށް ޖޭޕީން ބުނުމުން އޭނާ ވަރަށް ހުތުރުކޮށް ރައްދު ދެއްވި\n17 ޖޫން 2021 - 20:05\nއިސްލާމުންނާ ދިމާލަށް ކާފަރަށް ގޮވުން ހުއްޓުވަން އިބިލީހާ މަޝްވަރާ ކުރަން ނުޖެހޭނެ ކަމަށް ވިދާޅުވެ، ރައްޔިތުންގެ މަޖިލީހުގެ މާފަންނު މެދު ދާއިރާގެ މެމްބަރު އިބްރާހީމް ރަޝީދު (ބޮންޑޭ)، ޖުމްހޫރީ ޕާޓީގެ ލީޑަރު ގާސިމް އިބްރާހީމަށް ވަރަށް ހުތުރުކޮށް ރައްދު ދެއްވައިފި އެވެ.\nސަރުކާރުގެ ފަރާތުން ތުޅާ ދާއިރާގެ މެމްބަރު ހިސާން ހުސައިން ރައްޔިތުންގެ މަޖިލީހަށް ހުށަހެޅުއްވި ބިލާ ބެހޭ ގޮތުން ސަރުކާރުން ޖުމްހޫރީ ޕާޓީއާ މަޝްވަރާނުކޮށް އޮވެދާނެ ކަމަށް ގަބޫލު ނުކުރައްްވާ ކަމަށް މެމްބަރަކު އިއްޔެ ވިދާޅުވި އެވެ. ބިލެއްދޫ ދާއިރާގެ މެމްބަރު އަހުމަދު ހަލީމް (ދޮންބިލެއް) ދެއްކެވި އެވާހަކަ ދޮގުކުރައްވައި ޖުމްހޫރީ ޕާޓީގެ ސެކްރެޓަރީ ޖެނެރަލް އަލީ އާރިފް ރޭ ވިދާޅުވީ އެފަދަ އެއްވެސް މަޝްވަރާއެއް ކޮށްފައި ނުވާ ކަމަށެވެ.\nޖޭޕީން އެހެން ބުނި ހަބަރު ހިއްސާކުރައްވައި ބޮންޑޭ މިއަދު ކުރެއްވި ޓްވީޓެއްގައި ވިދާޅުވީ އިސްލާމަކާާ ދިމާލަށް ކާފަރަށް ގޮވުން ހުއްޓުވަން، ރާއްޖެއަށް ރަލާއި އޫރުމަސް އެތެރެކުރަމުންދާ ފަރާތަކާ ނުވަތަ އިބިލީހާ މަޝްވަރާ ކުރާކަށް ނުޖެހޭނެ ކަމަށެވެ.\n"އިސްލާމުންނާ ދިމާލަށް ކާފަރަށް ގޮވުން މަނާކުރުމަށްޓަކައި ޓަނުން ޓަނުން ރާއްޖެއަށް ބަނގުރާ އޫރުމަސް އެތެރެކުރަމުންދާ ފަރާތަކާ ނުވަތަ އިބިލީހާ ރައްޔިތުން ގެ ވޯޓުން އިންތިހާބުކޮށްފައިވާ އިސްލާމީ ދައުލަތެއްގެ ވެރިޔަކު މަސްވަރާކުރާކަށް ނުޖެހޭނެ އެވެ،" ޓްވީޓްގައި ބޮންޑޭ ލިއުއްވި އެވެ.\nއިސްލާމުންނާ ދިމާލަށް ކާފަރަށް ގޮވުން މަނާކުރުމަށްޓަކައި ޓަނުން ޓަނުން ރާއްޖެއަށް ބަނގުރާ އޫރުމަސް އެތެރެކުރަމުންދާ ފަރާތަކާ ނުވަތަ އިބިލީހާ ރައްޔިތުން ގެ ވޯޓުން އިންތިހާބުކޮށްފައިވާ އިސްލާމީ ދައުލަތެއްގެ ވެރިޔަކު މަސްވަރާކުރާކަށް ނުޖެހޭނެއެވެ.! https://t.co/PjaChpzrCB\n— Ibrahim Rasheed (@BondeM4) June 17, 2021\nއޭނާގެ އެ ވާހަކައާ މެދު ޓުވިޓާގައި ބައެއް މީހުން ނުރުހުން ފާޅުކޮށް ރައްދު ދީފައި ވެ އެވެ. އޭގެ ތެރެއިން އެކަކު ސުވާލުކުރީ ވެރިކަން ބޭނުންވީމާ [ ގާސިމް އަރިހަށް ގޮސް] ސަލާންޖަހަން ޖެހޭތޯ އެވެ. ބޮންޑޭގެ ވާހަކަ އެއީ ނަފުރަތު އުފެއްދުން ނޫންތޯ ވެސް އޭނާ ސުވާލުކުރި އެވެ.\nއެހެން މީހަކު ބުނީ އިސްލާމުންނާ ދިމާލަށް ކާފަރަށް ގޮވުން ހުއްޓުވަން ކަމަށް ވިދާޅުވެ ހަމަ އެ ނޭވާފައި މީހުންނަށް "އިބިލީސް" ކިޔާފަައިވާ ކަމަށެވެ.\n"މިތާ އަހަރެމެން ހާާސިލްކުރަން މިއުޅެނީ ކޮން ކަމެއް،" އޭނާ ސުވާލުކުރި އެވެ.\nޓަނުން ޓަނުން ރާއްޖެއަށް ރާ އެތެރެކުރާތީ ކަންބޮޑުވާ ނަމަ އެތަކެތި ވެސް ހިމެނޭ ގޮތުން ދައުލަތަށް ނަގާ ޓެކްސް ފައިސާއިން ދޭ މުސާރަ ނުނަގާ ހުންނަން ބޮންޑޭއަށް ކެރޭނެތޯ ވެސް ރައްދު ދިން މީހަކު ސުވާލުކޮށްފައި ވެ އެވެ.\nސަރުކާރުން ހުށަހެޅި ބިލުގެ އެއް ވަނަ ނަމްބަރުގައިވާ ގޮތުން، އެ ބިލް ގާނޫނަކަށް ވުމުން، ވަކި މީހަކީ އިސްލާމްދީނާ ހިލާފަށް އުޅޭ މީހެއް ކަމަށް ނުވަތަ ދީނާ ދެކޮޅު މީހެއް ކަމަށް އާއްމު ތަނެއްގައި ބުނުން ވާނީ ޖަލު ހުކުމެއް އަންނާނެ ކުށަކަށެވެ. އެ މާއްދާ އެހެން އޮންނާތީ ބައެއް ދީނީ އިލްމުވެރިންނާއި އާއްމުން ވެސް ގެންދަނީ ކަންބޮޑުވުން ފާޅުކުރަމުންނެވެ. އެކަމާ ކަންބޮޑުވުން ފާޅުކުރާ ފަރާތްތަކުން ދެކޭ ގޮތުގައި އެއީ ރާއްޖޭގައި ފާޅުގައި އިސްލާމްދީނާ ދެކޮޅަށް ވާހަކަ ދައްކާ މީހުންނަށް ލިބިގެންދާނެ ބޮޑު މިނިވަންކަމަކަށް ވާނެ އެވެ.\nއެމްޑީޕީ މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް ޖުމްހޫރީ ޕާޓީ މެމްބަރު އިބްރާހިމް ރަޝީދު (މާފަންނު މެދު) ގާނޫނުލް އުގޫބާތު މެމްބަރު ހިސާން ހުސެއިން (ތުޅާދޫ)\n74 ކޮމެންޓް, 55 ރިއެކްޝަންސް\nޢިބިލީހަށް ގޮވޭ އެކަމު ކާފަރަކަށް ނުގޮވޭ ހަހަހަ ދައްޖާލު ކައިރީގައި ސުވަރުގެއަކީ ނަރަކަ އަދި ނަރަކައަކީ ސުވަރުގެ. ޢެހެންވީމާ އަދި މީހަކުބުނެފާނެ އިބިލީހާ މަޝްވަރާކުރަން ނުޖެހޭކަމަށް ދީ ނި އިލްމުވެރިންނާ މުހަތަބުކޮށް. ޢިންސާނުންގެ ސިފައިގާވެސް ދައްޖާލުން ތިބެއެވެ.\nމަޗާ މުސްލިމަކު މަގުފުރެދި ކާފަރަކަށް ވެގެން ދިއުން ހުއްޓުން މަޝްވަރާ ކުރްން ޖެހޭމީހާ ކޮބާ؟ ހަމަޔަގީނުން ކަލޭމެންގެ ވާހަކައިން އެނގެނީ އެމަޝްވަރާ އަކީ ކުރްނ ނުޖެހޭ މަޝްވަރާއެއްކަމަށް!\nއަސްލު އިބިލީހުގެ ތާއީދު މާބޮޑަށްވެސް ލިބިފައި އޮންނާނީ ލދނ ކިއުން ހުއްޓުވޭ ކަހަލަ ބިލަކަށް. ދީނުގެ ނަމުގަ ރަގަޅުކަމެއް ކުރަން ކަމަށް ދައްކައިގެން ކުރަން އުޅޭ ނުބައި ކަމަކަށް އިބިލީސް މާބޮޑަށްވެސް ތާއީދުކުރާނެ. ރަލާ އޫރުމަހުގެ ވާހަކަ ތި ޕާޓީ މީހުން ދައްކަން ލަދުގަންނަންޖެހޭ. ގެވެށިއަނިޔާ ކޮށްގެން މެމްބަރަކު އުޅުނީމަ މީހުން ހުރި ކޮމެންޓްކޮށްފަ އޭނަ އެވަގުތު ހުރި ހާލަތާ އޭނަ އާއްމުކޮށް ބޮއި އުޅޭ ޖޫހުގެ އަސަރު އެގަޑީގަ ނުހުންނާނެކަމަށް ލިއެފަ.\nމުސްލިމަކަށް އިބިލީހޭ ގޮވުމަކީ ވެސް ނުރައްކާތެރި ވާހަކައެއް! ބިލުގައި ހިމަނަންފެނޭ!\nހޮންޑާމެން މުސްލިމަކާ ދިމައަށް އިބިލީހަށް ގޮވުމަކީ މައްސަލައެއްނޫން؟\nމި ބޮންޑާ ފާޅުކުރި ޚިޔާލުން ވެސް އެނގިގެން މިދިޔައީ މިހާރު ފާޅުކުރަން މިއުޅޭ ބިލަކީ މިކަހަލަ ވާނުވާގައި ތިބި ބަޔަކު އަޑީދައުލަތެއް އުފައްދަން ބާރު ހޯދަން ކުރާ މުޑުދާރު އަމަލެއްކަން\nޔައުނީ ޤާސިމަށް ތިޔަ ގޮތަށް ތަމެން ގޮވަން ލަދުގަންނަން ޖެހޭނެ، ތިޔަގޮތަށް ބަހުރުވަހުރީމަ ލަދުހަޔާތް ކުޑަކަމާއި ގޮތެއްފޮތެއް ނެތްކަން ފާޅުގަ ތިޔަ އިއުތިރާފުވީ.\nއިބިލީސް ހެދިގެން ވަސްވާސްދީގެން ބަޔަކު ހައްލަން އުޅެފާ، ލާދީނީ ބިލައް ތާއީދު ނުކުރީމާ ތިއޮތީ ހަޖަމުގަ މައްސަލަ ޖެހިފާ. ހާހާހޯ ހީހީހޯ، ލާލަލާ، ލާލަލާ\nވެރިކަހޯދަވީމަ ތިބުނާ އިބިލީވެސް އޯކޭދޯ


Typhoon In-fa aa eku China ge viyafaari hub huttumakah! | ThePress\nޗައިނާ ސަރަހައްދުގައި އުފެދިފައިވާ ތޫފާން އިން-ފާ އާ ގުޅިގެން، ރައްކާތެރި ކަމުގެ ފިޔަވަޅެއްގެ ގޮތުން، ޗައިނާގެ ވިޔަފާރި ހަބު ކަމުގައިވާ ޝަންހާއީގެ ދަތުރުފަތުރުގެ ހިދުމަތް ހުއްޓުމަކަށް ގެނެސް، ހަރަކާތްތައް މަޑުޖައްސާލައިފިއެވެ.\nޗައިނާގެ އިރުމަތީ ސަރަހައްދުތަކަށް ގަދަ ވަޔާއެކު ބޯކޮށް ވާރޭވެހެމުން ދާއިރު، ޝަންހާއީގައި އޮންނަ، ބައިނަލްއަގުވާމީ2އެއާޕޯޓްގެ އޮޕަރޭޝަންތައް ވަނީ މެދުކަނޑާލާފައެވެ. މީގެ އިތުރުން ބޭރު ތެރޭގައި ހުރިހާ ޒާތެއްގެ ހަރަކާތްތައް ހިންގުންވެސް ވަނީ މަނާ ކޮށްފައެވެ.\nހަބަރު ލިބޭ ގޮތުގައި، ޗައިނާ ގަޑިން މިއަދު މެންދުރު 12:30 ގައި، ތޫފާން އިން-ފާ ވަނީ، ޖޯޝާން ސިޓީއަށް އަރާފައެވެ. އިރުމަތީ އައްސޭރިފަށުގެ ޝޯޝިއާންގް ޕްރޮވިންސްގައި އޮންނަ ޖޯޝާން ސިޓީއަކީ، ޗައިނާގެ އިރުމަތި ބިތުގެ މައި ބަނދަރެކެވެ.\nތޫފާން އިން-ފާއާ ކުރިމަތިލާން ޗައިނާއަށް ޖެހިފައި މިވަނީ، އެ ގައުމުގެ މެދު ތެރޭ ހިސާބުތަކަށް މޫސުމީ ގަދަ ވިއްސާރަކޮށް، 58 މީހެއްގެ ފުރާނަ ގެއްލިފައި ވާ ދަނޑިވަޅެއްގައެވެ.\nވިޔަފާރި މައި ހަބެއްގެ ގޮތުގައި ޗައިނާގެ ވައިގެ އުދުހުންތަކާ ކަނޑުދަތުރު ފަތުރުގެ ރޫޓިންއަށް ބުރޫ އަރާފައި ވާއިރު، މިކަމުގެ ސަބަބުން ބައިނަލްއަގުވާމީ ވިޔަފާރިއަށް ކުރާނެ ސީދާ އަސަރުތަކާ ބެހޭ މާ ބޮޑު ތަފްސީލެއް އަދި ނުލިބެއެވެ. ނަމަވެސް، ކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަމާއެކު ބައިނަލްއަގުވާމީ ދަތުރުތައް ހިސާބަކަށް މަޑުޖެހިފައި ވާ މި ދަނޑިވަޅުގައި، ތޫފާނުގެ ސަބަބުން ދަތުރުތައް ހުއްޓާލުމުން، އިތުރު މަޑުޖެހުމެއް، އެކްސްޕޯޓްތަކަށް އަންނާނެ ކަމަށް ބެލެވެއެވެ.\nވިޔަފާރި މޫސުން ލައިފްސްޓައިލް ޗައިނާ


Padhma Shri akee dhekolhu meehun moonumatheegai jehi thafaaleh: Kangana\nޕަދްމާ ޝްރީ އަކީ ދެކޮޅު މީހުން މޫނުމަތީގައި ޖެހި ތަފާލެއް: ކަންގަނާ\nއިންޑިޔާގެ ރައީސްގެ އަތްޕުޅުން ކަންގަނާ އަށް ޕަދްމާ ޝްރީ އެވޯޑު ދެއްވަނީ\nއިންޑިޔާ ސަރުކާރުން އެ ގައުމުގެ ރައްޔިތުންނަށް ގައުމަށް ކޮށްދޭ ތަފާތު ހިދުމަތްތައް ފާހަގަ ކުރުމުގެ ގޮތުން ދޭ އެވޯޑުތަކުގެ ތެރެއިން ހަތަރު ވަނައަށް އެންމެ ގަދަރުވެރި އެވޯޑުކަމަށްވާ "ޕަދްމާ ޝްރީ" މިއަހަރު ލިބުނު ފަންނާންގެ ތެރޭގައި ބަތަލާ ކަންގަނާ ރަނާވަތު ހިމެނެ އެވެ. ކަންގަނާއަކީ ހިންދީ ފިލްމު އިންޑަސްޓްރީގެ ގިނަ ބަޔަކު ވަރަށް ރުޅިއަންނަ ބަތަލާ އެކެވެ. އަދި ކަންގަނާ ވެސް އޭނާއާ ދެކޮޅަށް ވާހަކަ ދައްކާ މީހުންނަށް ވަރަށް ގަދަޔަށް ބަހުގެ ހަމަލާތައް ފޮނުވަ އެވެ.\nޕަދްމާ ޝްރީ ލިބުމުން ވެސް ކަންގަނާ ވެސް އޭނާ އާ ދިމާކޮށްލައިގެން އުޅޭ މީހުންނަށް ރައްދު ދީފަ އެވެ. އޭނާ ބުނި ގޮތުގައި މި އެވޯޑަކީ އޭނާ ޖަޖްކޮށް އޭނާއާ ދެކޮޅަށް މަސައްކަތްކުރާ މީހުންގެ މޫނުގައި ޖެހި ވަރުގަދަ ތަފާލެކެވެ.\n"ފައިސާއަށް ވުރެ ގިނަ ދުޝްމަނުން އަހަރެންނަށް ލިބިފައިވޭ. އަހަންނަށް ގައުމުގެ ކަންތައްތަކަށް ހޭލުންތެރި ވެވެން ފެށުމުން ގައުމުގައި ހިނގާ ގޯސް ކަންތައްތައްތަކަށް އަޑު އުފުލަން ފެށީ. ނޭނގެ އަހަންނާ ދެކޮޅަށް މިހާތަނަށް މީހުން މައްސަލަ ޖައްސާފައިވާ އަދަދެއް ވެސް. އަހަރެންނާ މީހުން ސުވާލު ކުރޭ ތި ގޮތަށް އަނގަ ގަދަކޮށްގެން ކޯޗެއްހޭ ކަލެޔަށް ލިބެނީ. މިއަދު އެމީހުންނަށް އެ ސުވާލުގެ ޖަވާބު ލިބިއްޖެ. އަހަންނާ ދެކޮޅަށް މަސައްކަތްކުރާ މީހުންގެ އަނގަތައް މިއަދު މިލިބުނު ޕަދްމާ ޝްރީ އާއެކު ބަންދުވާނެ،" އެވޯޑާ ހަވާލު ވުމަށް ފަހު ކަންގަނާ އިންސްޓަގްރާމްގައި ޝެއާ ކުރި ވީޑިއޯއެއްގައި ބުނެފައި ވެއެވެ.\nކަންގަނާ އާ ޕަދްމާ ޝްރީ ހަވާލު ކޮށްދެއްވީ އިންޑިޔާގެ ރައީސްގެ ޚާއްސަ ގެކޮޅު، ރަޝްތުރަޕަތީ ބަވަންގައި އާދީއްތަ ދުވަހު ބޭއްވި ރަސްމިއްޔާތެއްގައި ރައީސް ރާމް ނާތު ކޯވިންދް އެވެ.\nމިފަހަރު އެވޯޑު ލިބުނު އިތުރު ފަންނާނުންގެ ތެރޭގައި ކަންގަނާ އާ އެންމެ އިދިކޮޅު ޑައިރެކްޓަރު ކަރަން ޖޯހަރް ވެސް ހިމެނެ އެވެ. އަދި ފިލްމު ޕްރޮޑިއުސަރު އެކްތާ ކަޕޫރަށް ވެސް މިފަހަރު ޕަދްމާ ޝްރީ ލިބިފައި ވެއެވެ.\nކަންގަނާ ވަރަށް އަވަހަށް ކައިވެނިކުރާނެ!\nޖަޔަލަލީތާގެ ބައޮޕިކް ކުޅެން އޭނާ ބޭނުންވީ އައިޝްވަރިޔާ\n"ތަލައިވީ" އަޅުވާ ނުދީގެން ކަންގަނާ ހިތްހަލާކުވެފައި


ކުޑަކުދިންގެ ބަނޑުގައި އާދަޔާ ޚިލާފަށް ރިއްސާނަމަ ސަމާލުވަމާ! އެއީ ހާސްވުމުގެ ބަލި ހުރިކަމުގެ ނިޝާނެއް!\nޙަޔާތުގައި ބޮޑުކަމެއް ނުވަތަ ނިންމުމެއް ނިންމަން އުޅޭއިރު، ބަނޑަށް ކޮންމެވެސް އުނދަގުލެއްވުމަކީ ގިނަ މީހުންނަށް ކުރިމަތިވަމުން އަންނަ ކަމެކެވެ. އެމެރިކާގެ ސިއްޙަތާއިބެހޭ ޔުނިވާރސިޓީއަކުން ދާދި ފަހުން ހެދި ދިރާސާއަކުން ހާމަވާ ގޮތުގައި، ކުޑަކުދިން ވެސް މިފަދައިން ބަނޑުގައި ރިއްސުމާއި އުނދަގޫތަކެއް ވުމަކީ އެކުދިންގެ ހަށިގަނޑުގައި ހާސްވުމުގެ ބަލި ހުންނަ ކަމުގެ ނިޝާނެކެވެ.\nރިޕޯޓުތަކުން ބުނާގޮތުގައި، ކުޑަކުދިންގެ ބަނޑުގައި އެފަދައިން ރިއްސާނީ، އެކުދިން ވަރަށް ބޮޑަށް ކަމަކާއިމެދު ހާސްވެފައިވާ ނަމައެވެ. މިސާލަކަށް ބުނަންޏާ ޓެސްޓަކާއި ކުރިމަތިލުން ނުވަތަ މެޗަކަށް އަރާއިރު ވެސް، ބައެއް ކުދިންގެ ބަނޑުގައި މިފަދައިން ރިއްސައެވެ.\nސީއެޓްލްގައި މަސައްކަތްކުރާ ކުޑަކުދިންގެ ގެސްޓްރޯއެންޓީރޮލޮޖިސްޓެއް ކަމަށްވާ ޑރ. ނިކޯލް ސްވަންގްޕޮންޓް ޕަޓަމަނޫޝް ބުނެފައިވަނީ، ކުޑަކުދިންގެ ގައިގާ ޚާއްސަކޮށް ބަނޑުގައި މިފަދައިން ރިއްސާ ރިއްސުން ބެލެނިވެރިން އަޅާނުލާ ދޫކޮށް ނުލުމަށެވެ.\n"ކުޑަކުދިންނަށް އެފަދ އުނދަގޫތަކެއް ނުވަތަ ތަދުތަކެއްވާން ފެށީމަ، އަހަރުމެން (ބޮޑެތި މީހުންނަށް) ގިނަ ފަހަރަށް ހެދެ ގޮތަކީ އެކަމާއި އެހާ އަޅާނުލެވެނީ. އެއީ އެވަރު ކަމަކަށްވެސް ނުހެދެނީ. ޚާއްސަކޮށް ޑޮކްޓަރަށް ވެސް ދައްކާފަ، އެއީ އެވަރު ކަމެއް ނޫން ކަމަށް ޑޮކްޓަރުން ވެސް ބުނީމަ، އެކަންތައްތަކާއި އެވަރަށް ފަރުވާލެއް ނުބެހެއްޓެނީ. އެއީ ރަނގަޅު ގޮތެއް ނޫން. ކުޑަކުދިން ވެސް ކަންކަމާއި ހާސްވާނެކަމާއި، ފިކުރު ބޮޑުވެދާނެ ކަމާއި އަދި ނެގަޓިވް ގޮތްގޮތަށް ކަންކަމާއިމެދު ވިސްނާފާނެކަން އަހަރުމެންނަށް ވެސް އެނގި އެކަން ޤަބޫލު ކުރުމަކީ މުހިންމުކަމެއް. މިއީ އެފަދަ ވިސްނުންތަކާއިމެދު އަމިއްލައަށް ކަންތައްކުރާނެ ގޮތް އެކުދިންނަށް ވިސްނައިދޭންވީ މަރުހަލާ." ޑރ. ނިކޯލް ބުނެފައިވެއެވެ.\nދުނިޔޭގެ އެކިކަންކޮޅުތަކުގެ ސައިކޮލޮޖިސްޓިސްޓުން ބުނެފައިވާ ގޮތުގައި ކުޑަކުދިންގެ އެންމެ ގިނައިން ރިޕޯޓު ކޮށްފައިވާ މައްސަލަތަކުގައި ހިމެނެނީ އެކުދިންގެ އުޅުމުގައި ތަފާތުކަމެއް ހުރުމާއި، އޭޑީއެޗްޑީ ހުރުމާއި، ހާސްވުމުގެ މައްސަލަތަކެވެ. ނަމަވެސް ގިނަ ބެލެނިވެރިން އެމީހުންގެ ދަރިންގެ ކިބައިގައި ނަފްސާނީ މައްސަލަތަކެއް ހުންނަ ކަމަށް ޤަބޫލު ކުރަން ދެކޮޅު ހަދައެވެ. އެމީހުން ކުރާ ސުވާލަކީ، އެމީހުންގެ ދަރިން ހާސްވެ ފިކުރު ބޮޑުވާންވީ ކޮންކަމަކާތޯއެވެ. ބެލެނިވެރިންގެ މިފަދަ ޢަމަލުތަކުގެ ސަބަބުން، އެކުދިންގެ މިމައްސަލަތަކަށް ވަނީ ފަރުވާއެއް ނުހޯދިފައެވެ.\nބަނޑުގައި ރިއްސުން ނުވަތަ އެނޫންވެސް އުނދަގުލެއްވުމުގެ ކުރިން، ކުޑަ ކުއްޖަކު ހުރީ ކަމަކާއި ހާސްވެފައިކަން ދެނެގަނެވިދާނެ ބައެއް ނިޝާންތަކަކީ:\n· އެއްވެސް ކަމަކުންކުރެ ކަމަކާނުލާ، ނުވަތަ ކިތަންމެ ކުޑަ ކަމަކަށް ވެސް އެކުދިން "ނޫނެކޭ" ބުނުން.\n· ކުދިކުދި ކަންކަމުގައި ވެސް ބެލެނިވެރިންނާއި، ޓީޗަރުންނާއި އަދި އެކުދިންގެ ރައްޓެހިންގެ ފަރާތުން ވެސް ލަފަޔާއި ޙިޔާލު ހޯދުން، އަދި ހުއްދަވެސް ހޯދުން.\n· އެކުދިންގެ ބެލެނިވެރިންނާއި ވަކިވާ ވަގުތު (މިސާލަކަށް ބެލެނިވެރިން ތަނަކަށްދާ ވަގުތު) އެކުދިން ދެރަވެ ހިތާމަކުރުން.\n· ބޭރަށް (ބައެއްގެ ތެރެއަށް) ގޮވައިގެންދިޔަ ނަމަވެސް، އެކުދިން އެކަނިވެފަ އިނުން.\n· ސްކޫލަށް ނުދާން އުޅުން.\n· އެއްވެސް ގްރޫޕް ހަރަކާތަކު، ނުވަތަ ގިނަ ބަޔަކު އެއްވެގެން ކުރާ ކަމަކު، އެކުދިން ބައިވެރި ނުވުން.\n· އެކުދިން ކުރާ ކޮންމެ ކަމަކުންވެސް، ކަމެއް ގޯސްވެދާނެ ކަމުގެ ބިރު ހީވުން.\nރިޕޯޓުތަކުން ބުނެފައިވާ ގޮތުގައި، ކުދިން ގޮވައިގެން ބޭރަށް ނިކުމެލާ، އެކުދިންނާއެކު އުފާވެރި ވަގުތުކޮޅެއް ހޭދަ ކުރުމަކީ، މިފަދަ ކަންކަމުން އެކުދިން ސަލާމަތްކޮށްދީ މިކަމަށްވެވޭ އެހީއެކެވެ. އަދި ކުދިންނާއި ވާހަކަ ދައްކާ، އެކުދިންނަށް އުނދަގޫވަނީ ނުވަތަ ދެރަވަނީ ކޮންކަމަކާއި ހެދިތޯ ސުވާލުކޮށް އެކަންކަމާއި ވާހަކަ ދެއްކުމަށް ވެސް ކަމާއިބެހޭ މާހިރުން އިރުޝާދު ދީފައިވެއެވެ. ނަމަވެސް މިއާއެކު، ކަމެއް ދިމާވުމުން، އެކަމަކުން އަރައިގަނެވިދާނެ ގޮތްތައް ކުދިންނަށް ވިސްނޭނެހެން ކިޔައިދީ، އެކުދިން އަމިއްލައަށް އެކަންކަމަށް ޙައްލެއް ހޯދުމަށް ފުރުސަތު ދިނުމަކީ ވެސް ބުއްދިވެރި ކަމެއް ކަމުގައި ރިޕޯޓުތަކުން ބުނެފައިވެއެވެ.


ވާހަކަ: ބޯށްޓަށް ޖެހުނު ވާ\n25 އޭޕްރިލް 2021 | އާދީއްތަ 13:13\nވާ (ޕްލައިންފޮކްސް) އަކީ ދިވެހި ދޫދޫމަތިން ބުނަމުން އަންނަ ގޮތުގައި ދޫނީގެ މައްމަލީ (މެމަލް) ގެތެރޭގައިވެސް ހިމެނޭ ހަމައެކަނި ދޫންޏެވެ. ވާލުގެ ދިވެހި މުޑުވަކަކީ، ދުނިޔޭގައި ހިމެނޭ އޭގެ އެންމެ ބޮޑެތި ބާވަތެވެ. އަދި އުދުހޭ ސޫފާސޫފި ވާލުގެ ދިވެހި ދަރިކޮޅު މިރާއްޖޭގެ މޭވާގަސް ހެދިފޯދޭ ގިނަ ރަށްތަކުގައި އުޅެއެވެ. މިއީ މީހުންނަށް އޮޅުވާ ސޫތްޕެއްކަމެއް (ދިވެހިންގެ ތެރެއަކު)އާއްމުކޮށް ބެލެވިފައެއްނެތެވެ. އާދަކޮށް މިސޫފި ޙަރަކާތްތެރި ވެގެން އުޅެނީ ރޭގަނޑުއެވެ. މިސޮރު ކޭލުބޯއްޓަށް ހުންނަ ކުލުނަކީ އަޖައިބެއްފަދަ ކަމަކަށް ބެލެވިދާނެއެވެ. މިފިދުފަތްނެތް ދޫނި ފަތްކޭލުގެ މާފޮޅެމުން އަންނައިރު "މިސޫފި" އެއަށް ވަރަށް ދަހިވެތިވެއެވެ. ބޯށިން ފޮނިބޯން ލިބިއްޖެއްޔާ، އެއާއި ވަކިކޮށްލުމަކީ އެސޮރުގެ ފުރާނައިގެ ކޮޅަށް މަރުދީ ހިފާކަމެކެވެ. ދަނޑި ގަނޑަކުން ފަދަ އެއްޗަކުން ބިންމައްޗަށް ވައްޓާލާ، ފިޔައިގެ އެތަން މިތަނަށް ދަގަނޑު އޫ ހަރައި ފޮރުފިޔަސް، ލޮލާއި ބޮލާއި ކަންފަތް ފުރެންދެން ވެއްޔާއި މޮޑެވި، އޮވެގެންވެސް ބޯއްޓާއި ދިމާއަށް ފިރުކެމުންދާނެއެވެ. ޢާއިލާއާއި އަދި އެކުވެރިންނާއި ވަކިވެގެން އުޅުމަކީ ނާދިރުކަމެކެވެ. ވާލާއި ކުޅޭއިރު އެމީހަކާއި ވާލާއި ދެފަރާތް ތިބެނީ ބިރުންނެވެ.\nދުވާލުގެ ވަގުތުތަކުގައި އަރާމުކުރަން އަދި ޖިންސީގުޅުން ހިންގަން ބައިބައިގަނޑަށް ބިޔަ ގަސްގަހުގައި އެލިގަނެގެން ތިބެއެވެ. މިހެންތިބޭއިރު ”އަންބަކު“ އިޚުތިޔާރުކުރުމަށް އަޑުހަރުކޮށް ކޯޅުންތައް ވަރަށް ބޮޑުކުރެއެވެ. މިކޯޅުންގަނޑުގައި ފިރިހެން އެތި އެންމެ ހިތާވާ އަނބިމީހާ ކައިރީގައި އޮޅުލައިގެން ބާއްވާ އެހެން އެއްޗިއްސާއި ހަނގުރާމަކުރަމުން ދެއެވެ. މިހެން މިކަން ހިންގަނީ މިހުރިހައި ސޫފީގެ ވެރިއަކަށް ވެގެންނެވެ. އަދި އެކިއެކި ދޭދޭ ވާލުގެ ޖިންސީ ގުޅުން ހިންގުމަށް ހުރަސް އަޅައެވެ.\nރޭގަނޑު އުދުހިއުޅޭވާ ބުރާންތިވެގެން ބައެއްފަހަރަށް ގޭގެއަށް ވަދެއެވެ. މިއީ ސުންޕާ ކަމެއްކަމަށް ދެކިއުޅުނެވެ. އަދި ހަނދުވަރުމަތީ ރަށްރަށުގެ ތަނަވަސް މަގުދިގަށް އެސޮރު އުދުހެމުންދާއިރު ހިނގާ މީހުންނާއި ދިމާކޮށް އެސޮރުހީސްލާ ނުވަތަ ގުއިދީ ހަދައެވެ. ޚާއްޞަކޮށް ހުދުހެދުމުގައި މީހަކު ދަނީނަމަ މިކަން މިހެން ކުރުމަކީ އާދައެއްކަމަށް ބުނެވެއެވެ.\nކޮންމެ ހިސާބެއްގައި ދުރުގައި ނުވަތަ ގާތު ރަށަކަށް ގޮސް އުޅެފައި ވެސް ބޮމުންގެންދިޔަ ބޯށި މަތިން ހަނދާންކޮށް ރޭގަނޑުގެ ކޮންމެ ދަމަކާ ދިމާކޮށްވެސް "ހިތުންނުދިޔަ" ބޯއްޓަން އެލިގަނެގެން އޮވެ ފޮނިކޮޅު ބޮއެ ހުސްކުރާނެއެވެ. ރޭގަނޑު އެސޮރުމެން އެއްރަށުން އަނެއްރަށަށް ދަތުރުކުރަނީ އެކުވެރި ބައިގަނޑާ އެކުގައެވެ. ވާލާމެދުގައި މިސާލު ބަހެއް އޮވެއެވެ. އެއީ "މީދަލު ހައްތީން ވާ ފެންބުއިން” މިއެވެ.


Bycycle ah bappa aruvaigen Delhi in Bihar ah\nޖޯތީ އޭނާގެ ބައްޕަ ގުވައިގެން ބައިސްކަލް ދުއްވަނީ\nބައެއް ފަހަރު ދިމާވާ ހާލަތުތަކުގައި ކުރެވޭ ނުކުރެވޭ ކަމެއް ވެސް ނޭނގި ވަރަށް އާދަޔާޚިލާފު ހިތްވަރެއް ލިބިގެން ކަންތައްތައް ކުރެވޭތަން އާދެ އެވެ. އާއްމު ދިރިއުޅުމެއްގައި އުޅޭއިރު ކުރެވޭނެ ކަމަށް ހީނުވާ ވަރަށް ގިނަ ކަންތައްތައް ކަމަކާ ޖެހުމުން ބޭއިހުތިޔާރުގައި ނުވަތަ ކަށިން ހިތްވަރު ނެރެގެން ކުރެވެ އެވެ. އިންޑީޔާގެ 15 އަހަރުގެ އަންހެންކުއްޖެއްގެ މި ވާހަކައަކީ އެފަދަ ވާހަކަ އެކެވެ.\nފަޔަށް އަނިޔާ ލިބިފައިވާ ބައްޕަ ބައިސްކަލެއްގައި މަތީ ބައިންދައިގެން މި އަންހެން ކުއްޖާ ވަނީ ދިއްލީން ބިހާރްގެ ޑަރްބަންގާ އަށް 1200 މޭލުގެ ދިގު ދަތުރެއް ކޮށްފަ އެވެ.\nޓައިމްސް އޮފް އިންޑިއާގައިވާ މި ރިޕޯޓުގައި ބުނެފައިވާ ގޮތުގައި މި ދަތުރަކީ ހަށިގަނޑަށް ކުރާ ބާރުގެ ސަބަބުން އޮތް ގޮންޖެހުމުގެ އިތުރުން އަންހެންކުއްޖަކު އެކަނި ދަތުރު ކުރަން ރައްކާތެރި މަގުތަކެއް ވެސް ނޫނެވެ. ނަމަވެސް ބައްޕަގެ ފުރާނަ ސަލާމަތް ކުރުމަށް ކުޑަ ކުޑަ ޖޯތީ ހިތްވަރާއެކު މަސައްކަތް ކުރީ ވަރަށް ވަރުގަދަ އަޒުމަކާ އެކުގަ އެވެ.\nގްރޭޑް އަށެއްގައި ކިޔަވަމުންދާ ޖޯތީ ބައިސްކަލް ދުއްވަމުން ދިޔައިރު ވެހިކަލެއްގައި ޖެހިދާނެކަމަށް އިނީ ވަރަށް ބިރުންނެވެ. ސަބަބަކީ މަގުމަތީގެ އެކްސިޑެންޓްތައް ގިނަކަން އޭނާއަށް ވެސް އެނގިފައި ވާތީ އެވެ.\nޖޯތީ ބުނީ ރޭގަނޑުގެ ވަގުތު ތަކުގައި މަގުމަތީގައި ސައިކަލުގައި ދާކަށް އޭނާ ބިރެއް ނުގަނެ އެވެ. ސަބަބަކީ ދުރު ހިސާބުތަކުން އަމިއްލަ ރަށަށް ދާން ދަތުރުކުރަމުންދިޔަ އެތައް ސަތޭކަ މީހުންނާ މަގުމަތިން ބައްދަލުވަމުން ދިޔައިމަ އެވެ.\nޖޯތީ ބުނީ އޭނާގެ ބައްޕައަކީ ދިއްލީގައި އޮޓޯރިކްޝާ ދުއްވާ މީހެކެވެ. ނަމަވެސް ލޮކްޑައުންގެ ސަބަބުން އޮޓޯރިކްޝާ އޭގެ ވެރި ފަރާތަށް ރައްދުކުރަން ޖެހުމުން ބައްޕަގެ ވަޒީފާ ގެއްލުނީ އެވެ. އަދި އޭނާގެ ބައްޕަގެ ފަޔަށް އަނިޔާވެފައިވާތީ އާއި ކުއްޔަށް ދިރިއުޅުނު ތަނަށް ފައިސާ ނުދެއްކި އެ ތަނުން ނުކުންނަން ޖެހުމުން ބައްޕަ ގޮވައިގެން އަމިއްލަ ރަށަށް ދިއުމަށް ޖޯތީ ނިންމީ އެވެ.\nމިކަމަށްޓަކައި ދެ ބަފައިން ވަނީ 500 ރުޕީސް ދީފައި ބާ ބައިސްކަލެއް ގަނެފަ އެވެ. އަދި ބައިސްކަލަށް ބައްޕަ ލައިގެން ޖޯތީ ދަތުރު ފެށީ މިމަހުގެ 10 ވަނަ ދުވަހު އެވެ. އޭނާ އަށް މަންޒިލަށް ވާސިލުވެވުނީ މޭ 16 ވަނަ ދުވަހު އެވެ.\nޖޯތީ ބުނީ އެމީހުން ރަށަށް ގެންގޮސް ދޭތޯ ޓްރަކް ޑްރައިވަރުންނާ ވެސް އެ ދެބަފައިން ވާހަކަ ދެއްކި އެވެ. ނަމަވެސް އެމީހުން ގެންގޮސްދޭން ޑްރައިވަރުން އެއްބަސް ވަނީ 6،000 ރުޕީސް އަށެވެ. އެހެންވެ 500 ރުފިޔާއަށް ބައިސްކަލެއް ގަނެގެން ދަތުރު ކުރަން ނިންމީ އެވެ.\nމި ވަރުބަލި ދަތުރުގެ ތަޖުރިބާ ހިއްސާ ކުރަމުން ޖޯތީ މީހުން ދިއްލީން ފުރިއިރު އެމީހުންގެ އަތުގައި އޮތީ އެންމެ 600 ރުޕީސް އެވެ. އޭނާ ރެއާ ދުވާލު ސައިކަލު ދުއްވި ކަމަށާއި މާ ބޮޑަށް ވަރުބަލި ވުމުން ޕެޓްރޯލް ސްޓޭޝަނެއްގައި ދެ ތިން ގަޑއިރު މަޑޫކޮށްލައިގެން ތިބެ ވަރުބަލި ފިލުވާލައިގެން އަނެއްކާ ވެސް ދަތުރު ފަށަނީ ކަމަށެވެ. ދަތުރުމަތީގައި ދެބަފައިން ކައިބޮއި ހެދީ ހެޔޮ އެދޭ ފަރާތްތަކުން ހަދިޔާކުރި ކާނާ އާއި ރިލީފް ކޭމްޕްތަކުން ބެހި ކާ އެއްޗެހިން ކަމަށް ވެސް ޖޯތީ ބުންޏެވެ.\nޖޯތީ އާއި އޭނާގެ ބައްޕަ ބައިސްކަލެއްގައި އަމިއްލަ އަވަށް ޑަރްބަންގާ އަށް އައިތަން ފެނިފައި އެ އަވަށު މީހުން ވެސް ވަރަށް ހައިރާންވި އެވެ. ނަމަވެސް އަމިއްލަ ގެއަށް ނުގޮސް އަވަށު ލައިބްރަރީގައި ކަރަންޓީނު ވެގެން 14 ދުވަހު ތިބެން އަވަށު މީހުން އެ ދެބަފައިންނަށް ލަފާ ދިނެވެ. އެތަނުގައި ދެބަފައިން ތިބިއިރު އަވަށު މީހުން އެ މީހުންނަށް ހުރިހާ ވަގުތަކުވެސް ކާ އެއްޗެތި ގެނެސްދެ އެވެ. އަދި އެމީހުންގެ ކިބައިން އެއްވެސް ބައްޔެއްގެ ނިޝާނެއް ފެނޭތޯ ސްކްރީން ވެސް ކުރަމުން ގެންދެ އެވެ.


ދިވެހި ފިލްމް “ލީނާ” ލީކް ކޮށްލައިފި! | Jazeera\tދިވެހި ފިލްމް “ލީނާ” ލީކް ކޮށްލައިފި! - Jazeera\nފާތިމަތު ފަޔާޟާ October 16, 2019 74 views0


Rilwan ge massala gai fuluhun vehfaivaa ihumaal belumah majileehun...\nރާއްޖެ - ރިލްވާން ގެއްލުވާލި މައްސަލަ\nއެމައްސަލަ ބަލަންޖެހޭ ކަމަށް ނިންމީ 67 މެމްބަރުންގެ އިއްތިފާގުން\nރިލްވާން ވަގަށް ނަގާފައި ވަނީ 8 އޮގަސްޓް 2014 ގައި\nކ. މާލެ 24 ޖޫން 2019 | ހޯމަ 16:10 3,126\nގެއްލުވާލާފައިވާ ރިލްވާން އޭނަގެ މަންމައާއެކު - ރާއްޖެއެމްވީ\nގެއްލުވާލާފައިވާ މިނިވަން ނޫހުގެ ނޫސްވެރިޔާ އަހުމަދު ރިލްވާންގެ މައްސަލާގައި ފުލުހުންވެފައިވާ އިހުމާލު ބެލުމަށް ރައްޔިތުންގެ މަޖިލީހުން ފާސްކޮށްފިއެވެ.\nހޯމަ ދުވަހު މަޖިލީހުގެ ޖަލްސާގައި އެމައްސަލަ ބަލަންޖެހޭ ކަމަށް ނިންމާފައިވަނީ ވޯޓުގައި ބައިވެރިވި 67 މެމްބަރުންގެ އިއްތިފާގުންނެވެ. އެ އިސްލާހާއެކު ކޮމިޓީ ރިޕޯޓު ފާސްކުރީ ވޯޓުގައި ބައިވެރިވެވަޑައިގެންނެވި 67 މެންބަރުންގެ ތެރެއިން 65 މެންބަރުންގެ އަޣުލަބިއްޔަތުންނެވެ.\nއެގޮތަށް ފާސްކުރީ މައްސަލަ ދިރާސާ ކުރުމަށްފަހު ކޮމިޓީން ތަޅުމަށް ފޮނުވި ރިޕޯޓަށް ހުށަހެޅި އިސްލާހެއްގެ ގޮތުގައެވެ. އަދި މިއިސްލާހު ހުށަހެޅުއްވީ ތުޅާދޫ ދާއިރާގެ މެމްބަރު ހިސާން ހުސައިނެވެ. ތާއީދު ކުރެއްވީ ހިންނަވަރު ދާއިރާގެ މެމްބަރު ޖީހާން މަހްމޫދެވެ.\nމިއިސްލާހަށް ބަހުސް ކުރައްވަމުން މެމްބަރު ހިސާން ވިދާޅުވީ ރިލްވާނަށް އިންސާފު ނުލިބި އެތައް ދުވަހެއް ފާއިތުވެގެން ގޮސްފައިވާ ކަމަށާއި، މިކަމުގައި އިހުމާލުވި އެންމެންގެ މައްސަލަ ބަލަންޖެހޭ ކަމަށެވެ. ރިލްވާންއަށް އިންސާފު ހޯދައިދިނުމަށް އޭނާގެ އާއިލާއިން ނުދާ މުއައްސަސާއެއް ނެތް ކަމަށާއި، މަޖިލީހުން ކުރެވެން ހުރި ހުރިހާ މަސައްކަތެއް ކުރަންޖެހޭ ކަމަށެވެ.\nމިނިވަން ނިއުސްގެ ނޫސްވެރިޔާ އަހުމަދު ރިލްވާން އަބްދުﷲ ވަގަށް ނަގާފައި ވަނީ 8 އޮގަސްޓް 2014 ގައެވެ. އޭގެ ފަހުން މިހާތަނަށް ވެސް ފުލުހުންނަށް ރިލްވާނަށްވީ ގޮތެއް ބުނެދެވިފައެއް ނުވެއެވެ.


އިންތިޚާބު ކުރަންޖެހޭ އަދަދަށްވުރެ މަދުން މީހުން ކުރިމަތިލާފައިވާ ދާއިރާތަކަށާއި އެއްވެސް މީހަކު ކުރިމަތިލާފައިނުވާ ދާއިރާތަކާއި ދެވަނަ ބުރުގައި އެއްވަރުވި ދާއިރާތަކަށް މެންބަރުން ހޮވުމަށް ބާއްވާ އިންތިޚާބު އަދި ލ. މާބައިދޫ، ނ. ކެނދިކުޅުދޫ އަދި ހއ. ވަށަފަރު އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން އޮބްޒާވްކުރުމަށް އެދި ފޯމު ހުށަހެޅުމުގެ ފުރުޞަތު ހުޅުވާލުން\n04 ޖުލައި 2021, 12:00 އިއުލާން\nނަންބަރު : (IUL)38-CA/38/2021/634\n2021 އޮގަސްޓު 07 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގެ ވޯޓު ނެގުމާއި، ގުނުމުގެ ކަންތައްތައް އޮބްޒާވުކުރުމަށް ޝައުޤުވެރިވާ ފަރާތްތަކަށް 2021 ޖުލައި 04 ވާ އާދީއްތަ ދުވަހުގެ 13:00 ން ފެށިގެން، 2021 ޖުލައި 09 ވާ ހުކުރު ދުވަހުގެ 17:00 އާ ހަމަޔަށް އެ ފުރުޞަތު ހުޅުވާލައިފީމެވެ.\nއޮބްޒާވަރަކަށްވުމަށް އެދޭ ފޯމު\nއޮބްޒާވަރަކަށްވުމަށް އެދޭ ފަރާތް / ފަރާތްތަކުގެ ދިވެހިރައްޔިތެއްކަން އަންގައިދޭ ކާޑުގެ ކޮޕީ\nއޮބްޒާވަރަކަށްވުމަށް އެދޭ ފަރާތް / ފަރާތްތަކުގެ އޮބްޒާވަރުންގެ އިޤުރާރު\nފޮޓޯ، ލޯގޯ އަދި ނިޝާން\nއޮބްޒާވަރުންގެ ގޮތުގައި ކުރިމަތިލުމަށް އެދޭ ފަރާތްތަކުގެ ފޯމު ބަލައިގަތުމަށް ހަމަޖެހިފައިވަނީ 2021 ޖުލައި 04 ވާ އާދީއްތަ ދުވަހުގެ 13:00 އިން ފެށިގެން، 2021 ޖުލައި 09 ވާ ހުކުރު ދުވަހުގެ 17:00ގެ ނިޔަލަށް އީމެއިލް މެދުވެރިކޮށެވެ. އޮބްޒާވަރުންގެ ގޮތުގައި ކުރިމަތިލުމަށް އެދޭ ފޯމު މެއިލްކުރާނީ މި ކޮމިޝަނުގެ [email protected] އީމެއިލަށެވެ.\n** އޮބްޒާވަރަކަށް ވުމަށް އެދޭ ފޯމު\n** އޮބްޒާވަރުންގެ އިޤުރާރު\n** އޮބްޒާވަރުންގެ ސުލީކީ މިންގަޑު\n** އޮބްޒާވަރުންގެ ލިސްޓު ފޮނުވާ ފޯމެޓް


Meehaku Kinbulakaai Vaahaka Dhakkan Hunna Manzaru - Vaguthu\nއިންޑިއާގައި މަސްތުހާލުގައި ހުރި ފިރިހެނަކު ބޮޑު މާސިންގާ ކިނބުލަކާއި ވާހަކައްކަން އިން މަންޒަރު ފެންނަ ވީޑިއޯއެއް އެތައް ބައެއްގެ ސަމާލުކަމަށް މި ވަނީ އައިސްފައެވެ.\nއަވި ވަރަށް ބޮޑަށް ގަދަވެފައިވާ ގަޑިއެއްގައި ގުޖްރާރްގެ ކަރްޖަން ޓައުންގައި ޕަންކަޖް ޕަޓެލް ނަމަކަށް ކިޔާ އެ މީހާ އެ ކިނބުލާއި ވާހަކަދައްކަން މަޑުކޮށްގެން ހުރީ ފެންގަނޑެއް ކައިރީގައެވެ. އެ ކިނބޫގެ ދިގުމިނުގައި އަށް ފޫޓު ހުންނާނެ އެެވެ.\nބޮޑު މާސިންގާ އެ ކިނބޫ ކައިރީގައި ހުރެގެން އޭނާ ވާހަކަދައްކާއިރު، އޭނާ އެ ކިނބޫގެ ގައިގައި ފިރުމާވެސް ހަދަައެވެ. އާއްމުން ތިބީ އެކަމާއި ވަރަށް ބޮޑަށް ބިރުން ކަމަށް ވެއެވެ. އަދި އޭނާއަށް ގެއްލުމެއް ވެދާނެތީ އާއްމުން ކަންބޮޑުވެ އެ ކިނބޫ ކައިރިން ދުރަށް ދާން އެދުނު ކަމަށްވެސް ވެއެވެ.\nއެހެން ނަމަވެސް މީހުން ދެއްކި ވާހަަކަތައް އޭނާ އަހާފައެއް ނުވެއެވެ. އެކަން ނިމުމަށް އައިސްފައި ވަނީ އެ ކިނބޫ ގޮސް ފެންގަނޑަށް އެރުމުންނެވެ.\nޓައިމްސް އޮފް އިންޑިއާއިން ބުނީ، އެ މީހާ އެ ކިނބުލާއި ވާހަކަދައްކަމުން މުހާތަބު ކުރީ އެއީ މަންމަގެ ގޮތުގައި ކަަމަށެވެ.\nޖެނުއަރީ 26, 2021 17:51\nއަހަރެމެން ޤައުމުގެ އެންމެން ކިނބުލަކާ ވާހަކަދައްކަމު! އެ ކިނބޫ އަނގަ އޮންނަނީ ބައިތުލްމާލުން ކާންވީމާ އެކަނި!\nޖެނުއަރީ 26, 2021 19:44\nބައިތުލްމާލު ކެއި މީހާ އޮތީ ގޮޅީގަ. ހުސޭނުބެ އަނެއްކާ ޖެހިގެން އޮތް ގޮޅީގަ އޮވެ ވަގަށް ފޯނު ބޭނުންކުރަނީ ދޯ\nޖެނުއަރީ 26, 2021 19:50\nއެންމެނޭ ކިޔައިގެން ދޮގު ފަތުރަނީ ކައްޒާބު ހުސޭނުބެ ދޯ. ނޫނީ ގައުމުގެ އެންމެން ތިކިޔަނީ ހުސޭނުބޭގެ އަނބި ދަރިންނަށްތަ؟ އަނެއްކާ ތީ ހުސޭނުބެ ކިޔާ ކިނބުލަކީތަ؟\nޖެނުއަރީ 26, 2021 19:17\nމިގައުމުގަ ވެސް ގިނަ ރައީތުން ތިބީ ސިޔާސީ މަސްތުގަ ޖެހި ކިނބުލަކާ އެކީ، އެ ކިނބޫ ދައުލަތުގެ ބައިތުލްމާލު ކާލާއިރުވެސް ކިނބުލަށް ސަނާ ކިޔާލަ ކިޔާލަ. އެންމެ ފަހުން ފެންނާނީ ރައީތު މީހާވެސް ކާލައިގެން ފިލާތަން.\nޖެނުއަރީ 26, 2021 22:33\nދިވެހި ރާއްޖޭގެ ބައިތުލްމާލު ހުސްކޮށް ބަނޑަށް އެޅިމީހާ އޮތީ ޖަލުގެ ކުޑަ ގޮޅީގައި. ދުވަހަކުވެސް ސަލާމަތް ނުވާނެ. މިކަލޭގެ އާއި މިކަލޭގެ ކަދުރުއަނބި ކަލޭގެ އާއި މިކަލޭގެ ދަރީންނާއި ދަރީންގެ ދަރީން މި ބައިތުލްމާލު ބަނޑަށް އެޅީ.ލާހިކައެއްނޫން ދެބް ތިއާއިލާ އެއްވެސް މީހަކަށް ރާއްޖޭގެ ވެރިކަމަށް އަރާކަށެއް. ދެން ބާރަށް ރޯލާ.


Pogba aa gulhey suvaalu thakaa eku Mourinho rathah | Mihaaru\nޕޮގްބާއާ ގުޅޭ ސުވާލުތަކާ އެކު މޮރީނިއޯ ރަތަށް\n17 ފެބުރުއަރީ 2018 - 11:04\nހަޑްސްފީލްޑް، އިންގްލެންޑް (ފެބްރުއަރީ 17) - މެންޗެސްޓާ ޔުނައިޓެޑްގެ މިޑްފީލްޑަރު ޕައުލް ޕޮގްބާއާ ބެހޭގޮތުން މީޑިއާ އިން ކުރި ސުވާލުތަކާ އެކު ޔުނައިޓެޑްގެ ކޯޗު ހޯސޭ މޮރީނިއޯ ވަރަށް ބޮޑަށް ރުޅިގަދަވެއްޖެ އެވެ.\nފާއިތުވި މެޗުތަކުގައި ޕޮގްބާ އަށް އެންމެ އެދެވޭ ކުޅުމެއް ނުދެއްކޭތީ އޭނާ އަށް ގިނަ ފާޑުކިޔުން އަމާޒުވިއިރު، ޔުނައިޓެޑް އެންމެ ފަހުން ކުޅުނު މެޗުތަކުގައި ޕޮގްބާ ވަނީ ބަދަލު ކޮށްފަ އެވެ. ފްރާންސްގެ މީޑިއާތަކުން ރިޕޯޓްކުރާ ގޮތުގައި ޕޮގްބާ އާއި މޮރީނިއޯއާ ދެމެދު ވަނީ މައްސަލަތަކެއް ޖެހިފަ އެވެ. އަދި މި ސީޒަނަށް ފަހު ޕޮގްބާ ޔުނައިޓެޑް ދޫކޮށްލުމުގެ ފުރުސަތު އެބައޮތް ކަމަށް ރިޕޯޓްތައް ބުނެ އެވެ.\nއެފްއޭ ކަޕްގައި މިރޭ ހަޑްސްފީލްޑް ޓައުންއާ ދެކޮޅަށް ކުޅޭ މެޗުގެ ކުރިން އޮތް ނޫސްވެރިންގެ ބައްދަލުވުމުގައި މޮރީނިއޯ ބުނީ ޕޮގްބާގެ ކުޅުން ދަށްވެފައިވާ ކަމަށް އޭނާ ވެސް އެއްބަސްވާ ކަމަށެވެ.\n"އަހަރެން ގަބޫލުކުރަނީ ޕޮގްބާގެ ފަރާތުން އަހަރެން ވާހަކަ ދެއްކުމަކީ މައްސަލައަކަށް ނުވާނެ ކަމަށް. ޕޮގްބާ ހުރީ ހިތްހަމަ ނުޖެހިފައި. އެއީ އޭނާ ވެސް ގަބޫލުކުރޭ ކުޅުން ދަށްވެފައިވާކަން. އަހަންނާ ޕޮގްބާއާ ދެމެދު މައްސަލައެއް ނެތް. އަހަރެން ނުޖެހޭ ކުޅުންތެރިންނާ އަހަރެން ދައްކާ ވާހަކަ މީޑިއާއާ ހިއްސާކުރަން،" މޮރީނިއޯ ބުންޏެވެ.\nރިޕޯޓްތައް ބުނާގޮތުގައި ޕޮގްބާ ހިތްހަމަ ނުޖެހިފައިހުރީ އޭނާ މާ ބޮޑަށް ޑިފެންސިވްކޮށް ކުޅުވަން މޮރީނިއޯ ބޭނުންވާތީ އެވެ. މިކަމާ ގުޅޭގޮތުން މޮރީނިއޯއާ ނޫސްވެރިން ސުވާލުކުރުމުން އޭނާ ރުޅިގަނޑު ފަޅައިގެން ދިޔަ އެވެ.\n"ޕޮގްބާ ބޭނުންވާ ސިސްޓަމެއް ތި މީހުން (ނޫސްވެރިން) އަހަންނަށް ބުނެދޭންވެއްޖެ. އެއީ 4-3-3 ތަ. ނޫނީ ވާތްފަޅިން ކުރިއަށް ކުޅެންތަ. އަހަންނަށް ވަރަށް ރަނގަޅު ކޮންމެވެސް މީހަކު އަހަރެން ގާތުގައި ޕޮގްބާ ކުޅެންވީ މަގާމެއް ބުނެދިނިންޔާ" މޮރީނިއޯ ބުންޏެވެ.\n"ހަގީގަތަކީ ނިއުކާސަލް މެޗުގައި ޕޮގްބާ އަށް ރަނގަޅަށް ނުކުޅެވުނު. ދެން މިލިއަނުން މުސާރަ ލިބޭ ރިޕޯޓަރުން އެ ގޮތް ގަބޫލެއް ނުކުރޭ. އެހެން ނުހަދާ ސަޕޯޓަރުންނަށް ހަގީގަތް އޮޅުވާނުލާ މެޗުގައި ހިނގާ ކަންތައްތައް ރަނގަޅަށް ބުނެދޭންވީ."\nމޮރީނިއޯ ބުނީ އަންނަ ސީޒަނަށް ޔުނައިޓެޑުން އިތުރު މިޑްފީލްޑަރެއް ގަންނާނެ ކަމަށާއި އެއީ މައިކަލް ކެރިކް ނެތްތަން ފޫބެއްދުމަށް ކަމަށެވެ. އަދި އެ މިޑްފީލްޑަރު ގެންނަނީ ޕޮގްބާ ދޫކޮށްލުމުގެ ވިސްނުމުގައި ނޫން ކަމަށް ކަން ތަކުރާރުކޮށް ނޫސްވެރިންނަށް ބުނެދިނެވެ.\nޔުނައިޓެޑާއި ހަޑްސްފީލްޑް ކުޅޭ މެޗު ފަށާނީ މިރޭ ރާއްޖެ ގަޑިން 22:30 ގަ އެވެ.


vnews - America kanduge sifainge7meehun adhives nufeney\nއެމެރިކާ ކަނޑުގެ ސިފައިންގެ7މީހުން އަދިވެސް ނުފެނޭ\n18 ޖޫން 2017\nކޮންޓެއިނަރ އުފުލާ ބޯޓުގައި ޖެހުނު އެމެރިކާގެ އަސްކަރީ މަނަވަރުގެ އެއް އަރިމަތި ވަރަށް ބޮޑަށް ހަލާކުވެފައި - ފޮޓޯ: އޭ.އެފް.ޕީ\nއެމެރިކާގެ އަސްކަރީ މަނަވަރަކާއި، ކޮންޓެރިނަރ އުފުލާ ބިޔަ ބޯޓެއް ޖެހި ޖަޕާނު ކަނޑުގައި ހިނގި އެކްސިޑެންޓްގައި ވީނުވީއެއް ނޭނގި ގެއްލުނު އެމެރިކާ ކަނޑުގެ ސިފައިންގެ7މީހުން އަދިވެސް ނުފެންނަ ކަމަށް ޚަބަރު ލިބެއެވެ.\nގެއްލިފައިވާ މީހުން ފެނޭތޯ، މަތިންދާ ބޯޓާއި، ކަނޑުބޯޓް ފަހަރާއި، ހެލިކޮޕްޓަރު ބޭނުންކޮށްގެން އެކްސިޑެނޓް ހިނގި ސަރަހައްދު ބަލައި ހޯދަމުން އެބަގެންދެއެވެ.\nއެކްސިޑެންޓް ހިނގާފައިވަނީ ޖަޕާނު ކަނޑުގައި، ވެރިރަށް ޓޯކިޔޯގެ ދެކުނު ހުޅަނގު އިޒޫ ޕެނިންސޫލާގެ ކަނޑުގެ ސަރަހައްދުގައެވެ.\nމިސައިލުން ހަމަލާދޭ އެމެރިކާގެ އަސްކަރީ މަނަވަރު "ޔޫއެސްއެސް ފިޒް ގެރަލްޑް" ޖެހިފައިވަނީ، ފިލިޕީންސްގެ ދިދަޖެހި ކޮންޓެއިނަރ އުފުލާ ބޮޑު ބޯޓެއް ކަމަށްވާ "އޭސީއެކްސް ކްރިސްޓަލް" ގައެވެ.\nއިއްޔެރޭގެ މެންދަމު 2:30 ގައި ހިނގި މި އެކްސިޑެންޓްގައި ޖެހުނު އެމެރިކާގެ މަނަވަރުގެ ބޮޑުމިނަކީ 154 މީޓަރެވެ. ކެންޓެއިނަރ ބޯޓުގެ ބޮޑުމިނަކީ 222 މީޓަރެވެ.\nއެކްސިޑެންޓްގެ ސަބަބުން އެމެރިކާގެ މަވަރުގެ އެއް އަރިމަތި ވަރަށް ބޮޑަށް ހަލާކުވެފައި ވާއިރު، ކޮންޓެއިނަރ އުފުލާ މަނަރުގެ ކުރީކޮޅަށްވެސް ގެއްލުން ލިބިފައި ވެއެވެ.\nމިހާދިސާގައި "ޔޫއެސްއެސް ފިޒް ގެރަލްޑް" ގެ ހަތް ފަޅުވެރިޔަކު ގެއްލިފައިވާއިރު، އެތައްބަޔަކަށް އަނިޔާވެގެން ވައިގެ މަގުން ޖަޕާނުގެ ހޮސްޕިޓަލްތަކަށް ގެންދެވި ފަރުވާ ދެމުން އެބަގެންދެއެވެ. މިހާދިސާގައި އެމެރިކާ މަނަވަރުގެ ކޮމާންޑަރުވެސް ޒަޚަމްވެފައި ވެއެވެ.\nއެކްސިޑެންޓާއި ގުޅިގެން ގެއްލިފައިވަނީ، މަނަވަރު ކޮންޓެއިނަރ ބޯޓްގައި ޖެހުނު ވަގުތު ކޮންތާކު ތިބިބައެއް ކަމެއް އަދި ސާފުވާގޮތެއް ނުވާކަމަށް މީޑިއާއިން ބުނެއެވެ.\nމިހާދިސާގައި ކޮންޓެއިނަރ ބޯޓްގައި ތިބި 20 ފަޅުވެރިންގެ ތެރެއިން އެއްވެސް މީހަކަށް ހާނީއްކައެއް ނުވާކަމަށް މީޑިއާއިން ބުނެއެވެ.\n"ޔޫއެސްއެސް ފިޒް ގެރަލްޑް" މިހާރުވަނީ، އެކްސިޑެންޓް ހިނގި ސަރަހައްދުން ޖަޕާނުގެ ޔޮކޮސޫކާގެ ބަނދަރަށް ގާތްކޮށްފައެވެ. އަދި އެކްސިޑެންޓްގައި ހަލާކުވެ އެތެރެއަށް ބަޑިވެފައިވާ ދިމަދިމާއިންވެސް ގެއްލިގެން ހޯދާ މީހުން ފެނޭތޯ ބަލަމުންދާ ކަމަށް ޚަބަރުތައް ބުނެއެވެ.\nމަނަވަރު ޖަޕާނުގެ ބަނދަރަށް ވެއްދީ ވަށައިގެން ޕަމްޕް ޖަހައިގެން ދިޔަ ހިއްކަމުންނެވެ.\nއެމެރިކާގެ އަސްކަރީ މަނަވަރާއި، ކޮންޓެއިނަރ އުފުލާ ބޯޓް ޖެހި އެކްސިޑެންޓް ހިނގި ކަނޑުއޮޅިއަކީ ކަނޑު ދަތުރުފަތުރުކުރާ އުޅަނދުތައް ވަރަށް ގިނައިން ދަތުރުކުރާ ވަރަށް ކާރޫބާރޫބޮޑު ސަރަހައްދެއް ކަމަށް ވެއެވެ. އެހިސާބަކީ ޖަޕާނުގެ ވެރިރަށް ޓޯކިޔޯއާއި، ޔޮކޮސޫމާއާ ދެމެދު ގިނަ އަދަދަކަށް ކޮންޓެއިނަރ ބޯޓްފަހަރުވެސް ދަތުރުކުރާ މަގެކެވެ.\nއެހެން ނަމަވެސް، ޖީޕީއެސްގެ އެންމެ ޒަމާނީ ވަސީލަތްތައް ގާއިމް ކުރެވިފައިވާ އެމެރިކާގެ އަސްކަރީ މަނަވަރު، ކޮންޓެއިނަރ ބޯޓްގައި ޖެހެން މެދުވެރިވި ސަބަބާ ބެހޭގޮތުން ތަޖުރިބާކާރުން އެތައް ސުވާލުތަކެއް އުފައްދަމުން ގެންދެއެވެ.\nޖަޕާނުގެ މީޑިއާއިން ބުނެފައިވަނީ، އެމެރިކާގެ މަނަވަރުގައި ކޮންޓެއިނަރ ބޯޓް ޖެހުނީ، މަނަވަރާއި ބޯޓް އެއް މިސްރާބަކަށް ދަތުރު ކުރަމުންގޮސް، ކޮންޓެއިނަރ ބޯޓް ކުއްލިއަކަށް އަނބުރާލުމުން ކަމަށެވެ.


ކުޑަކަމުދާ ނިޒާމް | އިންސާނާގެ ހަށިގަނޑު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް އިންސާނާގެ ހަށިގަނޑު ކުޑަކަމުދާ ނިޒާމް\nކުޑަކަމުދާ ނިޒާމްގައި ހިމެނޭ މުހިއްމު ބައިތައް\nކުޑަކަމުދާ ނިޒާމްގައި ހިމެނޭ މުހިއްމު ބައިތަކަކީ ގުރުދާ، ގުރުތާ، މަސާނާ، އަދި ކުޑަކަމުދާ ހޮޅި އެވެ.\nކޮންމެ އިންސާނެއްގެ ހަށިގަނޑުގެ ތެރޭގައި ދެ ގުރުދާ(Kidney) ވެއެވެ.އެއީ ހަށިގަނޑުގެ ކޮންމެ ފަރާތެއްގައި ގުރުދާ އެކެވެ. ތޮޅި-އޮށެއްގެ ބައްޓަމަށް، ސާބޯނި ބުރިއެއް ވަރުވާ ގުރުދާ އިންސާނާގެ ހަށިގަނޑުގެ ތެރޭގައި އޮންނަނީ ހަޖަމުކުރާ ނިޒާމްގައި ހިމެނޭ ގުނަވަންތަކުގެ ފަހަތުގައެވެ. އެއީ ގާތްގަނޑަކަށް މޭކަށިތައް ނުވަތަ އަރިކަށިތައް ނިމޭ ހިސާބު ގައެވެ. އަދި މައިބަދައިގެ ކަށިތަކުގެ ތެރޭގައި ހިމެނޭ ''ލަމްބާރ ވާޓެބްރާ''(Lumbar Vertebrae) ތައް ހުންނަ ހިސާބާއި ކައިރީގައެވެ. ގުރުދާގެ ވަށައިގެން މަތީގައި ކޮންމެވެސް ވަރަކަށް ''ޕެރިނެފްރިކް ފެޓް''(Perinephric fat) އޭ ކިޔޭ ސަރުބީގެ ވައްތަރެއް ޖަމާވެފައި ހުރެއެވެ. މިބުނި ސަރުބީތަކުގެ ތެރޭގައި ކޮންމެ ގުރުދާއެއްގެ މަތީގައި ''އެޑްރީނަލް ގްލޭންޑް''(Adrenal gland)އޭ ކިޔޭ ހޯރމޯން ބޭރުކުރާ ގޮށެއް އިދެއެވެ.\nގުރުދާ އަކީ ތަފާތު ވަޒީފާތައް ނުވަތަ މަސައްކަތްތައް ފުރިހަމަކުރާ ގުނަވަނެކެވެ. މިގޮތުން ގުރުދާ އަދާކުރާ ވާޖިބު ތަކުގެ ތެރޭގައި ކުޑަކަމުދާ ތަކެތި އުފެއްދުން، ހަށިގަނޑުގައި ބައެއް ކަހަލަ މަޢުދަންތައް(Electrolytes) ، ނުވަތަ ''އިލެކްޓްރޮލައިޓް''ތަކުގެ މިންވަރު ކޮންޓްރޯލް ކުރުން، އަދި ހަށިގަނޑުގައި ''އެސިޑް-ބޭސް''(Acid-base) ގެ ހަމަ ހިފެހެއްޓުން ފަދަ ކަންތައްތައް ހިމެނެއެވެ. ގުރުދާ އަދި ހަށިގަނޑުގެ އެހެން ބައިތަކުން އުފައްދާ ބައެއް ހޯރމޯންތަކުގެ އެހީގައި ގުރުދާއިން ސޯޑިއަމް، ޕޮޓޭސިއަމް، އަދި ކެލްސިއަމް ފަދަ ''އިލެކްޓްރޮލައިޓް''ތައް ބޭރުކޮށް އަލުން އަނބުރައި ހަށިގަނޑަށް އެނަގައެވެ. ނުވަތަ ހަށިގަނޑުގެތެރެއަށް އެމާއްދާތައް ދަމައެވެ.\nގުރުތާ(Ureters) އަކީ ގުރުދާއާއި މަސާނާ ގުޅުވައިދޭ ހޮޅިއެވެ. ގުރުދާގައި އުފައްދާ ކުޑަކަމުދާ ތަކެތި ހަށިގަނޑުން ބޭރުކުރަން ވަންދެން ރައްކާކޮށްފައި ބެހެއްޓުމަށްޓަކައި ގުރުދާ އިން މަސާނާ އަށް ވާޞިލްވަނީ މިހޮޅި ހުރަސް ކޮށެވެ. ކޮންމެ ގުރުތާ އެއްގެ ދިގުމިނުގައި 250-200 މިލިމީޓަރާއި ދެމެދުގެ މިންވަރެއް ހުރެއެވެ. އެއީ 10-8 އިންޗިއާއި ދެމެދުގެ މިންވަރެކެވެ. ނުވަތަ 30-25ސމ ގެ މިންވަރެކެވެ. މަސާނާގެ ފާރު ތަކުގައިވާ މަޑު މަހުގެ ޓިޝޫތައް ކުޑަކަމުދާ ތަކެތި ބޭރުވުމަށް ބާރުއަޅައެވެ. ކޮންމެ 50 ނުވަތަ 60 ގަޑިއިރަކުން ވަރަށް ކުޑަ މިންވަރެއްގެ ވިހަ މާއްދާތައް ގުރުތާ އިން މަސާނާ އަށް އެޅެއެވެ.\nނޯޓް: ގުރުތާ އަކީ އަޅުގަނޑު ޚިޔާރުކޮށްފައިވާ ނަމެކެވެ. މިއީ ދިވެހިބަހާއި ތާރީޚަށް ޚިދުމަތްކުރާ ގައުމީ މަޖުލިހުން ފާސްކޮށްފައިވާ ނަމެއް ނޫނެވެ. "ޔުރެޓަރ" އަށް ގުރުތާ މިނަން ޚިޔާރުކުރުމުގައި ގުރުދާ ގައި ހިމެނޭ "ގުރު" މި ދެއަކުރު ނެގުމަށްފަހު "ޔުރެޓަރ" ގެ ފަހަތުގައި ހިމެނޭ "ޓ"، "ތ" އަކަށް ބަދަލުކޮށް މިނަން ދިނީ އެވެ.\nމަސާނާ (Bladder) އަކީ މަޑު މަހުން އުފެދިފައިވާ ފުއްޕާ ހަމެއްގެ ބައްޓަމަށް އެތެރެ ހުސްކޮށް އޮންނަ ގުނަވަނެކެވެ. މިގުނަވަން އިންނަނީ ޅިނދުގެ ކުރިމަތީ ބައި(Anterior pelvis) ގައެވެ. މަސާނާ އަކީ ކުޑަކަމުދާ ތަކެތި ބޭރުކުރަން ވަންދެން އެޖަމާކޮށް ރައްކާކޮށްފައި ބަހައްޓައިދޭ ގުދަނެކެވެ. މަސާނާ އަށް ކުޑަކަމުދާ ތަކެތި ޖަމާވެ، ފުރި ބާރުވުމުން އޭގެ ސައިޒުން ބޮޑުކަމަށް ދައްކާނެއެވެ. އަދި ކުޑަކަމުދެވި، މަސާނާ ހުސްވެ، ދިއުމުން އޭގެ ސައިޒުން ކުޑަ ވެގެން ދެއެވެ. މަސާނާގެ ބައްޔެއް ނެތް ހާލުގައި 500 މިލިލީޓަރުގެ ކުޑަކަމުދާ ތަކެތި 5-2 ގަޑިއިރާއި ދެމެދުގެ ވަގުތަކަށް މަސާނާގައި ބަހައްޓައި ދެއެވެ.\nމަސާނާގެ އެތެރޭގައިވާ ތެތް ދުލިފަށް(Mucosa) ގެ ބޭރު ފަށަލަ ނުވަތަ ''އެޕިތީލިއަމް''(Epithelium)ގެ ވައްތަރަކީ ''ޓްރާންސިޝަނަލް އެޕިތީލިއަމް''(Transitional epithelium) އެވެ. މިކަމުގެ ސަބަބުން ކުޑަކަމުދާން ވުމުން މަސާނާ އަށް ފަޅައިގެން ދިއުމެއްނެތި، ދެމި ވާންވެ، ފަސޭހަ ކަމާއެކު ކުޑަކަމުދާ ތަކެތި ބޭރުކުރުމުގެ ކުޅަދާނަކަން ލިއްބައި ދެއެވެ. ތަބީޢީ ގޮތެއްގައި ނަމަ މަސާނާ އަކީ އެއްވެސް ކަހަލަ ބެކްޓީރިޔާއެއް އެކުނުލެވޭ ނުވަތަ ޖަރާސީމުން އެއްކިބާކުރެވިފައިވާ ''ސްޓެރައިލް'' ގުނަވަނެކެވެ.\nކުޑަކަމުދާ ހޮޅި (Urethra) ނުވަތަ ހީސް ހޮޅި އަކީ ކުޑަކަމުދާ ނިޒާމްގެ އެންމެ ފަހު ބައެވެ. ނުވަތަ ހަށިގަނޑުން ބޭރަށް ހުޅުވިފައި އިންނަ ކުޑަކަމުދާ ނިޒާމްގެ ބަޔަކީ ވެސް މިއީ އެވެ. މިބައި އިންނަނީ މަސާނާ އިން ފެށިގެން ގޮސް ހަށިގަނޑުގެ ބޭރަށް ހުޅުވިފައެވެ. ފިރިހެނުންގެ ހަށިގަނޑުގައި ކުޑަކަމުދާ ހޮޅި އިންނަނީ ފިރިހެން ހަށީގެ ތެރެއިން ގޮސް ބޭރަށް ހުޅުވިފައެވެ. އަންހެނުންގެ ހަށިގަނޑުގައި މަސާނާ އިން ފެށިގެން ގޮސް ސީދާ ބޭރަށް ހުޅުވިފައެވެ. މިހޮޅިން ކުޑަ ކަމުދާ ތަކެތި ބޭރުކޮށްދެއެވެ. ފިރިހެނުންނަށް ބަލާއިރު ފިރިހެނާގެ ދަރިފަނި ނުވަތަ މަނި ހަށިގަނޑުން ބޭރުވަނީ ވެސް ކުޑަކަމުދާ ހޮޅި ހުރަސް ކޮށެވެ.\nކުޑަކަމުދާ ނިޒާމާއި ބަލިތައް\nގުރުދާގެ ބަލިތައް ބަލައި ދެނެގަނެ، އެކަމަށް ފަރުވާކުރަނީ އެކަމަށް ޚާއްޞަ ވެފައި ތިބޭ ޑޮކްޓަރުންނެވެ. ކުޑަކަމުދާ ނިޒާމްގެ ބަލިތަކަށް ގިނަ ފަހަރު ފަރުވާކުރާ ޚާއްޞަ ޑޮކްޓަރުންގެ ތެރޭގައި ހިމެނެނީ ގުރުދާގެ ބަލިތަކަށް ޚާއްޞަ ޑޮކްޓަރުން ކަމުގައިވާ ނެފްރޮލޮޖިސްޓުންނާއި، ކުޑަކަމުދާ ނިޒާމްގެ ހުރިހާ ބައްޔަކަށް ޚާއްޞަ ޑޮކްޓަރުން ކަމުގައިވާ ޔޫރުލޮޖިސްޓުންނެވެ. އަންހެނުންނަށް ކުރިމަތިވާ ކުޑަކަމުދާ ތަކެތި ނުހިފެހެއްޓުން ނުވަތަ ފަހަރުވާ ނުހިފެހެއްޓުން ފަދަ ބަލިތަކަށް ގިނަ ފަހަރު ފަރުވާކުރަނީ އަންހެނުންގެ ބަލިތަކަށް ޚާޢްޞަ ޑޮކްޓަރުންނެވެ.\nގުރުދާ ފޭލްވުމޭ ބުނެވެނީ ގުރުދާގެ މަސައްކަތްތައް ފުރިހަމަކުރުމަށް ހުރަސްތަކާއި ކުރިމަތިވެ، އުދަގޫތައް އިންސާނާ އަށް ކުރިމަތި ވުމަށް ނިސްބަތްކޮށެވެ. ގުރުދާ ފޭލްވުމުގެ މައިގަނޑު ދެވައްތަރެއް ވެއެވެ. އެއީ ވަގުތީ ސިފައެއްގައި ގުރުދާ ފޭލްވުން(Acute renal failure) އަދި ދާއިމީ ސިފައެއްގައި ގުރުދާ ފޭލްވުން(Chronic renal failure) އެވެ. މީގެ އިތުރުން މިވައްތަރު ތައް އަދި ކުދިކުދި ބައެއް ވައްތަރުތަކަށް ބެހިގެން ދެއެވެ. އޭގެ ތެރޭގައި ''ޕްރީ-ރީނަލް ފޭލްޔަރ''، ''އިންޓްރިންސިކް-ރީނަލް ފޭލްޔަރ'' އަދި ''ޕޯސްޓް-ރީނަލް ފޭލްޔަރ'' ހިމެނެއެވެ.\nޕްރީ-ރީނަލް ފޭލްޔަރ ގެ މާނައަކީ ގުރުދާ އަށް ލޭ ފޮނުވައިދޭ ލޭހޮޅި ނުވަތަ ''ރީނަލް އާޓަރީ'' ހަނިވެ، ބެދޭގޮތް ވުމުން ގުރުދާ އަށް ލޭ ވާޞިލްވުމުގައި ނުވަތަ ފޯރުވައި ދިނުމުގައި ބުރޫ އެރުމެވެ. އިންޓްރިންސިކް ގުރުދާގެ ބަލިތަކުގެ ތެރޭގައި ހިމެނެނީ ބޭހުގެ ސަބަބުން ގުރުދާ ވިހަވުން، ނުވަތަ ބޭހާއި ނުގުޅިގެން މައްސަލަ ކުރިމަތިވުން އަދި ގުރުދާ ދުޅަވުން(Nephritis)ފަދަ ކަންތައްތަކެވެ. ޕޯސްޓް-ރީނަލް ފޭލްޔަރ އަކީ ގުރުދާގައި ހިލަ އުފެދުން(Renal stone) ފަދަ ކަމެއް ކުރިމަތިވުމެވެ. ދިގު މުއްދަތަކަށް ގުރުދާ ފޭލްވެ ނުރައްކާތެރި ޙާލަތަކަށް މީހާގެ ހަށިގަނޑު ހިގައްޖެނަމަ ގުރުދާ ބަދަލު ކުރެވެންދެން މަދުވެގެން ހަފްތާ އަކު އެއްފަހަރު ލޭ ފުރާނާ ސާފުކޮށްލުން(Dialysis) ހަދަންޖެހެއެވެ. ގުރުދާއަށް މަދުން ނަމަވެސް ގުރުދާގެ ކެންސަރުގެ ވައްތަރުތައް ޖެހެއެވެ.\nގުރުދާގެ ބަލިތައް ނޫން އެހެން ކުޑަކަމުދާ ނިޒާމްގެ ބަލިތައް\n* ކުޑަކަމުދާ ނިޒާމްގައި އިންފެކްޝަން އަށަގަތުން\n* ހިފެހެއްޓުމެއްނެތި ކުޑަކަމުދެވުން / ފަހަރުވާ ނުހިފެހެއްޓުން ( އިޚްތިޔާރަކާއި ނުލައި ފަހަރުވާ ލެވުން )\n* ޕްރޮސްޓޭޓް ދުޅަވުން، އަދި ޕްރޮސްޓޭޓް ބޮޑުވާބަލި (ޕްރޮސްޓޭޓް އާދަޔާ ޚިލާފަށް ބޮޑުވުން)\n* ގުރުދާގެ ކެންސަރު، މަސާނާގެ ކެންސަރު، ޕްރޮސްޓޭޓް ކެންސަރު\nނޯޓް: އިގިރޭސި ބަހުގައި ކިޔައިއުޅޭ ''ޔޫރޯޕަތީ''(Uropathy) ގެ މާނައަކީ ''ކުޑަކަމުދާ ނިޒާމްގެ ބަލިތަކެވެ''. އަދި ''ނެފްރޯޕަތީ'' (Nephropathy)ގެ މާނައަކީ ''ގުރުދާ ގެ ބަލިތަކެވެ''.\nކުޑަކަމުދާ ނިޒާމްގެ ބަލިތަކަށް ޓެސްޓް ކުރުން\nބަޔޯކެމިކަލް ލޭގެ ޓެސްޓް ތަކުގެ އެހީގައި ގުރުދާގެ މަސައްކަތް ހުރިނެތް ގޮތް ދެނެގަނެވެއެވެ. މިގޮތުން ކުޑަކަމުދާ ނިޒާމްގެ ބަލިތަކާއި ގުޅިގެން ލޭގައި އެމާއްދާއެއް ހުރި މިންވަރު ބެލޭ އެންމެ އާއްމު ދެމާއްދާ އަކީ ނުރައްކާތެރި ގޭހުގެ ބާވަތެއްކަމުގައިވާ ''ޔޫރިޔާ'' އަދި ''ކްރިއެޓިނިން'' އެވެ. މީގެ އިތުރުން ކުޑަކަމުދާ ނިޒާމްގެ ބަލިތައް ދެނެގަތުމަށްޓަކައި ލޭގައި ތަފާތު މަޢުދަންތައް ނުވަތަ ''އިލެކްޓްރޮލައިޓް'' ހުރި މިންވަރު ބަލައި އުޅެއެވެ.\nބަޔޯކެމިކަލް ޚާއްޞަ ޓެސްޓެއް ކަމަށްވާ ހިތުން ހަށިގަނޑުގެ ބައިތަކަށް ލޭފޮނުވައިދޭ ލޭހޮޅިތަކުގައި ގޭސް ހުރި މިންވަރު ބެލުން (Arterial blood gas): މިއީ ލޭގައި ނުރައްކާތެރި ގޭސްތައް ހުރި މިންވަރު ބެލުމަށް ހެދޭ ޓެސްޓެކެވެ.\nކުޑަކަމުދާ ތަކެތި ތަޙްލީލު ކުރުން : މިއީ ކުޑަކަމުދާ ތަކެތީގައި ހިމެނޭ ޕްރޮޓީން އަދި އެހެނިހެން މާއްދާތަކުގެ މިންވަރު ބެލުމަށް ހެދޭ ކުޑަކަމުދާ ތަކެތީގެ ޓެސްޓެކެވެ. އަދި ކުޑަކަމުދާ ތަކެތީގައި ޖަރާސީމްގެ އަސަރު ހުރިތޯއާއި، ލޭގެ އަސަރު ހުރިތޯ ވެސް ދެނެގަނެވޭނެ އެވެ.\nޔޫރޯޑައިނަމިކް ޓެސްޓްތައް : މިއީ މަސާނާގައި ކުޑަކަމުދާ ތަކެތި ގުދަން ކުރެވިފައި ހުރިވަރު ބަލައި، އަދި ކުޑަކަމުދާ ތަކެތި ބޭރުވާ މިންވަރު ބެލުމަށް ހެދޭ ޓެސްޓްތަކެވެ. ޢާއްމު ގޮތެއްގައި މިޓެސްޓްތައް ހެދެނީ ފަހަރުވާ ނުހިފެހެއްޓުން ނުވަތަ އިޚްތިޔާރަކާ ނުލައި ފަހަރުވާލެވުން(Urinary incontinence) ފަދަ ޙާލަތްތަކުގައެވެ. އަދި ކުޑަކަމުދާ ނިޒާމަށް އަސަރުކުރާ ނާރުތަކުގެ ބަލިތައް ދެނެގަތުމަށެވެ.\nސްކޭންކުރުން: މިއީ ވެސް ކުޑަކަމުދާ ނިޒާމްގެ ބަލިތައް ދެނެގަތުމަށް ކުރެވޭ ކަމެކެވެ. ސްކޭންގެ އެހީގައި ކުޑަކަމުދާ ނިޒާމްގެ އެއްވެސް ގުނަވަނެއްގައި ހިލަ އުފެދިފައިވޭތޯ ނުވަތަ އެއްވެސް ކަހަލަ ދުޅައެއް ، ގޮށެއް ، ޓިއުމަރެއް، އާދަޔާ ޚިލާފު އެއްޗެއް އުފެދެމުންދާނަމަ އެކަން ދެނެގަނެވޭނެ އެވެ.\n• ކަބް(KUB): މިއީ ގުރުދާ، ގުރުތާ، އަދި މަސާނާ ހިމެނޭ ގޮތަށް މުޅި ކުޑަކަމުދާ ނިޒާމްގެ އެކްސް ރޭ ނަގައިދޭ ޓެސްޓެކެވެ. މިޓެސްޓްގެ އެހީގައި ކުޑަކަމުދާ ނިޒާމްގައި ހިލަ އުފެދިފައި ހުރިނަމަ އެކަން ދެނެގަނެވެއެވެ.\n• ''އިންޓްރަވީނަސް ޕައިއެލޯގްރާމް''(IVP): މިޓެސްޓްގެ އެހީގައި ކުޑަކަމުދާ ނިޒާމްގައި ހުންނަ ޢައިބުތައް ދެނެގަނެވެއެވެ. މިސާލަކަށް ބައެއްގެ ބައްޓަމަށް ބަދަލު އައިސްފައި ހުރުން ފަދަ ކަންތައްތައް ދެނެގަނެވެއެވެ.\n• ސީޓީ ( ކޮމްޕިއުޓަރައިޒްޑް ޓޮމޮގްރަފީ )ސްކޭން އަދި މެގްނެޓިކް ރިސޮނެންސް އިމޭޖިންގ: މިއީ ސީދާ ކުޑަކަމުދާ ނިޒާމްގައި ބަލިހުރީ ކޮންތާކުތޯ ޔަގީން ކަމާއެކު ބުނެދޭ ޓެސްޓެކެވެ.


Khashoggi ge hashiganduge baithakeh fenihje kamah bunefi\nނޫސްވެރިޔާ ޖަަމާލް ޚާޝުގްޖީގެ ހަށިގަަނޑުގެ ބައިތައް ފެނުނީ ސައުދީ ކޮންސުލް ޖެނެރަލް ދިރިއުޅުއްވާ ގޭގެ ބަގީޗާއިން. ފޮޓޯ: ސްކައިނިއުސް\nތުރުކީގެ އިސްތަންބޫލުގައި ހުންނަ ސައުދީ ކޮންސިއުލޭޓްގެ ތެރޭގައި މަރާލާފައިވާ ނޫސްވެރިޔާ ޖަމާލް ޚާޝުގްޖީގެ ހަށިގަނޑުގެ ބައިތައް ފެނިފަައިވާ ކަމަށް ދެ މަސްދަރަކާ ހަވާލާދީ ސްކައިނިއުސް އިން ބުނެފި އެވެ.\nސްކައި ނިއުސް ބުނީ ޚާޝުގްޖީގެ ހަށިގަނޑުގެ ބައިތައް ފެނުނު އިރު އޮތީ ކޮށާލާފައި ކަމަށާއި އޭނާގެ މޫނުވެސް ސިފަގެއްލުވާލާފައިވާ ކަމަށް އެ އެޖެންސީއަށް މައުލޫމާތު ދިން މަސްދަރުތަކުން ބުނެފައިވާ ކަމަށެވެ. އެ މަސްދަރުތަކާ ހަވާލާދީ އެ އެޖެންސީން ބުނީ ޚާޝުގްޖީގެ ހަށިގަނޑުގެ ބައިތައް ފެނުނީ ސައުދީ ކޮންސުލް ޖެނެރަލް ދިރިއުޅުއްވާ ގޭގެ ބަގީޗާ ތެރެއިން ކަމަށެވެ. އެގެއަކީ ސައުދީ ކޮންސިއުލޭޓާ 500 އެއްހާ މީޓަރު ދުރުގައި ހުންނަ ގެއެކެވެ.\nސައުދީ ސަރުކާރަށް ފަހަކަށް އައިސް ވަރަށް ބޮޑަށް ފާޑުކިޔަމުން ދިޔަ ނޫސްވެރިޔާ ޚާޝުގްޖީ ކޮންސިއުލޭޓްގެ ތެރޭގައި މަރާލާފައިވާ ކަަމަށް ސައުދީ ސަރުކާރުން އެއްބަސްވީ އޭގެ ކުރިންް ދެގޮތަކަށް ވާހަކަދެއްކުމަށް ފަހުގައެވެ. އެގޮތުން ސައުދީ ކޮންސިއުލޭޓަށް ވަނުމަށް ފަހު ޚާޝުގްޖީ ގެއްލުނު ކަމަށް ތުރުކީގެ ނޫސްތަކާއި ބައިނަލް އަގުވާމީ ނޫސްތަކުން ބުނުމުން ސައުދީން ފުރަތަމަ އެކަން ދޮގުކުރިއެވެ. އަދި އެއަށް ފަހު އެހާދިސާއާ ބެހޭ ތަފުސީލުތައް ތުރުކީގެ އޮފިޝަލުން ނުރަސްމީކޮށް ދޭން ފެށުމުން ފަހުން އެއްބަސްވީ ކޮންސިއުލޭޓްގެ ތެރޭގައި އޭނާ މަރުވެފައިވާ ކަމަށެވެ. އަދި އޭގެ ފަހުން އެއްބަސްވީ ކޮންސިއުލޭޓްގެ ތެރޭގައި ޚާޝުގްޖީ މަރާލީ ރާވައިގެން ކަމަށެވެ. ނަމަވެސް އޭރުވެސް އޭނާގެ ހަށިގަނޑަށް ވީގޮތެއް ނުބުނެއެވެ.\nސައުދީ އޮފިޝަލުން ފަހުން ނުރަސްމީކޮށް ބުނެގަައި ވަނީ ޚާޝުގްޖީގެ ހަށިގަނޑު ހަވާލުކުރީ ތުރުކީން އެކަމަށް އެއްބާރުލުން ދިން މީހާކާ ކަމަށެވެ. އެވާހަކައާ މެދު ތުރުކީގެ ރައީސް ރަޖަބް ތައްޔިބު އުރުދުޣާން މިއަދު ވަނީ ވަރަށް ބޮޑަށް ނުރުހުން ފާޅުކުރައްވާފައެވެ. ތުރުކީ ޕާލަމެންޓުގައި ޚާޝުގްޖީގެ ގަތުލާ ބެހޭ ގޮތުން ވާހަކަފުޅު ދައްްކަވަމުން އުރުދުޣާން ސުވާލުކުރެއްވީ ހަށިގަނޑު އިސްތަންބޫލްގެ މީހަކާ ހަވާލުކުރި ނަމަ އެމީހެއްގެ ނަމަކީ ކޮބައިތޯއެވެ.


vnews - FAM ge turf dhanduthah kunikahaa saafu kohdheyne bayaku hoadhanee\nއެފްއޭއެމްގެ ޓާފް ދަނޑުތައް ކުނިކަހައި ސާފުކޮށްދޭނެ ބަޔަކު ހޯދަނީ\n6 އޯގަސްޓް 2018\nމާފަންނު ވެލި ދަނޑުގައި އެޅި ޓާފް ދަނޑު -- ފޮޓޯ: އެފްއޭއެމް\nފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް)ގެ ޓާރފް ދަނޑުތައް ކުނިކަހައި ސާފުކޮށްދޭނެ ފަރާތެއް ހޯދަން އިއުލާން ކޮށްފި އެވެ.\nއެފްއޭއެމްގެ ބެލުމުގެ ދަށުން މާލޭގައި އޮންނަނީ ޓާފް ތިން ދަނޑެވެ. އެއީ ޓާފް ދެ ދަނޑަކާއި މިނީ ޓާފް ދަނޑެކެވެ.\nއެފްއޭއެމުން މިއަދު ކޮށްފައިވާ އިއުލާނެއްގައި ބުނެފައި ވަނީ، އެއިދާރާގެ ޓާރފް ދަނޑުތައް ކުނިކަހައި ސާފުކޮށްދޭން ޝައުޤުވެރިވާ ފަރާތްތަކުން މިމަހުގެ 12 ވަނަ ދުވަހުގެ 12:00 އަށް އެއިދާރާއަށް ވަޑައިގެން މަޢުލޫމާތު ސާފުކުރުަމށެވެ. އަދި އަންދާސީ ހިސާބު ބަލައިގަތުން މިމަހުގެ 16 ވަނަ ދުވަހުގެ 12:00 ގައި ކަމަށް ވެސް އެފްއޭއެމުން މައުލުމާތު ދެއެވެ.\nއެފްއޭއެމުން ބުނީ، މަޢުލޫމާތު ސާފުކުރަން އޮންނަ ގަޑިއަށް ހާޒިރުނުވާ ފަރާތްތަކަށް އަންދާސީ ހިސާބު ހުށަހެޅުމުގެ ފުރުޞަތު ދެވެން ނޯންނާނެ ކަމަށެވެ. އަދި މިކަމާ ބެހޭ އިތުރު މަޢުލޫމާތު ބޭނުންވެލައްވާނަމަ ޓެލެފޯނު ނަންބަރު: 3327868 އަށް ރަސްމީ ގަޑީގައި ގުޅުމުން ލިބޭނެ ކަމަށް ވެސް އެފްއޭއެމުން މައުލުމާތު ދެއެވެ.


ބިރުވެރި ހާލަތެއް: ހަމީހަކު ވެންޓިލޭޓަރުގައި، އައިސީޔޫތައް ފުރެނީ – My WordPress\nބިރުވެރި ހާލަތެއް: ހަމީހަކު ވެންޓިލޭޓަރުގައި، އައިސީޔޫތައް ފުރެނީ\nކޯވިޑް-19 ޖެހިގެން ހާލު ގޯސްވެ، ހަމީހަކަށް ވެންޓިލޭޓަރުގައި ފަރުވާ ދެމުން އަންނަ ކަމަށް ހެލްތު އިމަޖެންސީ އޮޕަރޭޝަން ސެންޓަރުން ބުނެފި އެވެ.\nއެޗްއީއޯސީން ރޭ ބޭއްވި ނޫސްވެރިންގެ ބައްދަލުވުމުގައި، އެންމެ ފަހުގެ ތަފާސް ހިސާބުތައް ހިއްސާ ކުރައްވަމުން، ރައީސް އޮފީހުގެ ތަރުޖަމާނު މުޙައްމަދު މަބްރޫކް އަޒީޒް ވިދާޅުވީ، ރާއްޖޭގައި ބައްޔަށް ޕޮޒިޓިވް ވާ މީހުންގެ އަދަދު ކަންބޮޑުވާން ޖެހޭ މިންވަރަށް އިތުރުވެފައިވާއިރު، 200 މީހަކަށް ހޮސްޕިޓަލުތަކުގައި ފަރުވާ ދެމުން އަންނަ ކަމަށެވެ.\nއެގޮތުން ދަރުމަވަންތަ ހޮސްޕިޓަލުގައި ހަމީހަކަށް ވެންޓިލޭޓަރުގައި ފަރުވާ ދެމުން އަންނަކަން ފާހަގަކުރެއްވިއެވެ.\n"ދަރުމަވަންތަ ހޮސްޕިޓަލުގެ އައިސީޔޫ ގާތްގަނޑަކަށް މިހާރު އޮތީ ފުލްވެފައި. އެއީ ހަމަ އަޅުގަނޑުމެން ކަންބޮޑުވުމާއެކު ފާހަގަކުރާ ކަމެއް" މަބްރޫކް ވިދާޅުވިއެވެ.\nހާލުބޮޑުވެގެން ފަރުވާ ދެމުން އަންނަ މީހުންގެ ތެރޭގައި މާބަނޑު އަންހެނަކުވެސް ހިމެނޭކަން އެޗްއީއޯސީން ވަނީ ހާމަކޮށްފައެވެ.\nފާއިތުވި 24ގަޑިއިރުގެ ތެރޭގައި ރާއްޖެއިން އިތުރު 600 މީހަކު ވަނީ ކޯވިޑަށް ޕޮޒިޓިވް ވެފައެވެ. ބަލީގެ ކޭސްތައް ކަންބޮޑުވާން ޖެހޭ މިންވަރަށް އިތުރުވެފައިވާއިރު، ވެކްސިން ސްޓޮކް ހުސްވާތީ، މިދުވަސްކޮޅު ވެކްސިން ޖެހުން ވަނީ މެދުކަނޑާލާފައެވެ.\nމަބްރޫކް ވިދާޅުވިގޮތުގައި ރާއްޖޭގައި މިހާރު ހުރީ ކޮވިޝީލްޑްގެ 1700 ވެކްސިން ޑޯޒްއެވެ. މިއީ ރާއްޖޭގެ އެންމެ ގިނަ ބަޔަކު ޖެހި ވެކްސިންއެވެ. ސިނޯފާމް ވެކްސިންގެ ހުރީ 137،00 ޑޯޒްކަމަށް މަބްރޫކް ވިދާޅުވިއެވެ. ފައިޒާ ވެކްސިންގެ 4،600 ޑޯޒް އެބަހުރިކަންވެސް އޭނާ ފާހަގަކުރެއްވިއެވެ.\nކޯވިޑުން ރައްކާތެރިވުމަށްޓަކައި އަޅާފައިވާ ފިޔަވަޅުތަކަށް އަމަލު ނުކުރެވި، ބަލި ކޮންޓްރޯލް ނުކުރެވިއްޖެނަމަ، ރާއްޖޭގެ ހޮސްޕިޓަލުތައް ފުރި، ސިއްހީ ނިޒާމަށް ނުކަތާ ވަަރަށް ހާލަތު ގޯސްވެދާނެ ކަަމަށް އެޗްއީއޯސީން ބުނެއެވެ.


Zero ge naakaamiyaabah fahu film ehgai soi nukoh Shah huree keevve?\nޒީރޯގެ ނާކާމިޔާބަށް ފަހު ފިލްމެއްގައި ސޮއިނުކޮށް ޝާހު ހުރީ ކީއްވެ؟\nމިފަހަކަށް އައިސް ބޮލީވުޑުގެ ކާމިޔާބު ބަތަލު ޝާހުރުކް ހާނުގެ ފިލްމުތައް ބޮކްސް އޮފީހުގައި އެހާ ނުހިނގަ އެވެ. އެގޮތުން ކުރިން މުޅިން ވެސް ހިޓް ފިލްމުތަކުގައި ފެނުނު ޝާހުގެ ޖާދޫގައި މީހުން ޖެހޭ މިންވަރު ދަށްވެފައިވާއިރު އޭނާގެ އެންމެ ފަހުގެ ފިލްމު "ޒީރޯ" އަށް ވެސް އެހާ ބޮޑު ތަރުހީބެއް ނުލިބެ އެވެ.\nއަނަންދު އެލް ރާއީ ޑައިރެކްޓު ކުރި "ޒީރޯ" މިދިޔަ ޑިސެމްބަރު މަހު ނެރުނުއިރު އެފިލްމުގައި ޝާހުއާއެކު ލީޑު ބަތާލާގެ ގޮތުގައި ފެނުނީ ކެޓްރީނާ ކައިފެވެ. ފިލްމު ނެރުނުތާ މިހާރު ހައެއްކަ މަސް ދުވެސްވެފައިވާއިރު މިހާތަށް އެއްވެސް ފިލްމެއްގައި މަސައްކަތް ކުރަން ޝާހު ސޮއެއް ނުކުރެ އެވެ.\nޝާހު ބުނީ، މިވަގުތު އެއްވެސް ފިލްމެއްގެ މަސައްކަތް އޭނާ ނުކުރާ ކަމަށެވެ. ކުރިން އެއް ފިލްމު ނިމޭއިރު އަނެއް ފިލްމުގެ މަސައްކަތް ކުރި ނަމަވެސް މިފަހަރު ބޭނުން ވަނީ ހަމަޖެހިލައިގެން ފިލްމެއްގެ މަސައްކަތް ކުރަން ކަމަށް ވެސް އޭނާ ބުނެ އެވެ.\nއޭގެ އިތުރުން މިހާރު ހިތްހަމަޖެހިލުމަށްޓަކައި ބޭނުން ވަނީ ފިލްމު ބަލާލާއި ވާހަކަ ކިޔާ، އަދި އާއިލާއާއެކު ވަގުތު ހޭދަކޮށްލަން ކަމަށް ވެސް އޭނާ ބުނެއެވެ. ޝާހު ބުނީ، އޭނާގެ އެންމެ ދޮށީ ދަރިފުޅު ކިޔަވާ ނިމުމާ މިހާރު ގާތްވެފައިވާ ކަމަށާއި އަދި އަންހެން ދަރިފުޅު ވެސް މަތީ ތައުލީމު ހާސިލުކުރަން ކޮލެޖަށްދާ ކަމަށެެވެ. އެހެންވެ، ވީއެންމެ ގިނައިން އާއިލާއާއެކު ވަގުތު ހޭދަކުރަން ބޭނުންވާ ކަމަށް ޝާހު ފާހަގަކުރެ އެވެ.\n"ޒީރޯ" އާއި "ފޭން" އަށް ބެލުންތެރިންގެ ތަރުހީބު ދަށް ނަމަވެސް ޝާހުގެ ބައެއް ކާމިޔާބު ފިލްމުތަކުގެ ތެރޭގައި ކުޗް ކުޗް ހޯތާ ހޭ އާއި މޭއިން ހޫ ނާ އަދި ރާ ވަންގެ އިތުރުން ޖަބް ތަކްހޭ ޖާން އާއި ޑޯން އަދި ކަރަން އަރުޖުން ހިމެނެ އެވެ.\nބޮލީވުޑް މުނިފޫހިފިލުވުން ޝާހުރުކް ހާން


ޒިދާން ގެންދަން ޕީއެސްޖީން ރާވަނީ\nޕެރިސް (ޖެނުއަރީ 23) – ރެއާލް މެޑްރިޑުގެ ކޯޗު ޒައިނުއްދީން ޒިދާން އަންނަ ސީޒަނުގައި ގެނައުމަށް އޭނާގެ ގައުމު ފްރާންސުގެ ޕީއެސްޖީން ރާވަމުން އަންނަ ކަމަށް ސްޕެއިނުގެ މީޑިއާ ރިޕޯޓެއް ބުނެފި އެވެ.\nޕީއެސްޖީ އާއި ސިޓީ އަކީ ނުރައްކަލެއް: ޓެބާސް\nމެޑްރިޑް (ޖެނުއަރީ 18) - ޕީއެސްޖީ އާއި މެންޗެސްޓާ ސިޓީ އަކީ މަޝްހޫރު ބޮޑެތި ކްލަބްތަކަށް އޮތް ނުރައްކަލެއްގެ ގޮތުގައި ސްޕެނިޝް ލަލީގާގެ ރައީސް ހަވިއޭ ޓެބާސް ސިފަކުރައްވައިފި އެވެ.\nރެއާލުގެ ރަސްކަމަށް ނިމުމެއް ގެނެވިދާނެ: އެމްބާޕޭ\nޕެރިސް (ޑިސެމްބަރު 19) – ޔޫރަޕް ފުޓްބޯޅައިގައި ރެއާލް މެޑްރިޑުން ކުރަމުން އަންނަ ރަސްކަމަށް ޕީއެސްޖީ އަށް ނިމުމެއް ގެނެވިދާނެ ކަމަށް އެ ޓީމުގެ ފޯވާޑް ކީލިއަން އެމްބާޕޭ ބުނެފި އެވެ.\nރެއާލާ ޖެހުމަކީ ލިބުނު ރަނުގެ ފުރުސަތެއް: ޕީއެސްޖީ\nޕެރިސް (ޑިސެމްބަރު 12) - ޗެމްޕިއަންސް ލީގުގެ ދެ ވަނަ ބުރުގައި އެންމެ ފަހުން ދެ އަހަރުގެ ޗެމްޕިއަން ރެއާލް މެޑްރިޑާ ކުޅެން ޖެހުމަކީ ޕީއެސްޖީގެ ފެންވަރު ވަޒަންކޮށްލަން ލިބުނު ރަނުގެ ފުރުސަތެއް ކަމަށް އެ ޓީމުގެ ކޯޗު އުނާއި އެމެރީ ބުނެފި އެވެ.\nނޭމާ ހޯދި ގޮތަށް ކުޓީނިއޯ ވެސް ގެނެވިދާނެ: ސިލްވާ


މޫސުން ގޯސްވެ ރާއްޖޭގެ ބޮޑު ބަޔަކަށް އޮރެންޖް އެލާޓް!\nއ-ވޮއިސް 26 ސެޕްޓެމްބަރ 2021\nރާއްޖޭގެ މޫސުން ގޯސްވެ ރާއްޖޭގެ ބޮޑު ސަރަހައްދަކަށް އޮރެންޖް އެލާޓް ނެރެފިއެވެ. އޮރެންޖު ސަމާލު ނެރެފައި ވަނީ ނ.އަތޮޅުން ފެށިގެން ދ.އަތޮޅާއި ދެމެދުގެ ސަރަހައްދުތަކަށް މިއަދު މެންދުރު 12:30 އާއި ހަމައަ...\nމޫސުން ގޯސްވެ އޮރެންޖު އެލާރޓް ނެރެފި\nރާއްޖޭގެ ބޮޑުބަޔަކަށް މޫސުން ވަރަށް ބޮޑަށް ގޯސްވެ، އޮރެންޖު އެލަރޓް ނެރެފިއެވެ. މޫސުމާބެހޭ ޤައުމީ އިދާރާއިން އޮރެންޖް އެލަރޓް ނެރެފައިވަނީ ނ. އަތޮޅުން ފެށިގެން ދ. އަތޮޅާ ހަމައަށް މިއަދު ހެނދުނު 10:00އ...\nވަފީޤާ ޙާމިދު 26 ސެޕްޓެމްބަރ 2021\nހއ.އަތޮޅުން ފެށިގެން ލ.އަތޮޅަށް މޫސުން ގޯސްވާނެކަމަށް ލަފާކޮށް އެ ސަރަޙައްދަށް ޔެލޯ އެލާރޓް ނެރެފިއެވެ. މި ސަރަޙައްދުގެ ރަށްތަކަށް ޔެލޯ އެލާރޓް ނެރެފައިވަނީ މިއަދު ހެނދުނު 7:30 އިން 11:30 އަށެވެ. މޫ...\nސަމާލުވޭ، މޫސުން ގޯސްވެ ބޮޑު ބަޔަކަށް އޮރެންޖް އެލާޓް\nއަބްދުﷲ ޔާމީން 26 ސެޕްޓެމްބަރ 2021\nރާއްޖެ ސަރަހައްދުގެ މޫސުން ގޯސްވެ ބޮޑުބަޔަކަށް އޮރެންޖް އެލާޓް ނެރެފިއެވެ. މޫސުމާ ބެހޭ ގައުމީ އިދާރާއިން އޮރެންޖް އެލާޓް ނެރެފައިވަނީ ހެނދުނު 10:00 އިން މެންދުރު 12:00 އަށް ނ. އަތޮޅުން ފެށިގެން ދ. އަ...\nމޫސުން ވަރަށް ގޯސް: ދެކުނަށް ހުދު، އުތުރު އަދި މެދަށް ރީނދޫ ސަމާލު\nއަފްޝަން އިސްމާއިލް 26 ސެޕްޓެމްބަރ 2021\nރާއްޖޭގެ މޫސުން ގޯސްވެ، ދެކުނުގެ ސަރަހައްދުތަކަށް ހުދު ސަމާލު އަދި އުތުރު އަދި މެދުރާއްޖެ ތެރެއަށް ރީނދޫ ސަމާލު ނެރެފިއެވެ. މޫސުމާ ބެހޭ ގައުމީ އިދާރާ (މެޓް) އޮފީހުން ބުނީ، ހއ. އަތޮޅުން ފެށިގެން ތ. އަތ...\nކުރިއަށް އޮތް 36 ގަޑިއިރު މޫސުން ގޯސްވާނެ\nމަރްޔަމް ލީން 25 ސެޕްޓެމްބަރ 2021\nކުރިއަށް އޮތް 36 ގަޑިއިރު ރާއްޖޭގެ މޫސުން ގޯސްވާނެކަމަށް މޫސުމާއި ބެހޭ ގައުމީ އިދާރާއިން ބުނެފިއެވެ. މެޓް އޮފީހުން ބުނީ، ކުރިޔަށް އޮތް 36 ގަޑިއިރު ރާއްޖޭގެ ސަރަހައްދުގައި ވައިގަދަވެ ކަނޑުތައް ގަދަވާނ...\nއަބްދުﷲ ޔާމީން 25 ސެޕްޓެމްބަރ 2021\nމޫސުން ގޯސްވެ ރާއްޖޭގެ ބޮޑު ބަޔަކަށް ވައިޓް އެލާޓް ނެރެފިއެވެ. މޫސުމާ ބެހޭ ގައުމީ އިދާރާ އިން ވައިޓް އެލާޓް ނެރެފައިވަނީ ިއ. އަތޮޅުން ފެށިގެން ދ. އަތޮޅާއި ހަމައަށެވެ. މި ސަރަހައްދަށް ވައިޓް އެލާޓް ނެ...\nމޫސުން ގޯސްވެ އިދިކޮޅުގެ ޖަލްސާ ފަސްކޮށްފި\nއަލީ ރާޒީ 24 ސެޕްޓެމްބަރ 2021\nއިދިކޮޅު ކޯލިޝަނުން މިރޭ މާލޭގައި ބޭއްވުމަށް ހަމަޖެއްސި ޖަލްސާ ފަސްކޮށްފި އެވެ."މިނިވަންކަމުގެ ދިފާއުގައި ދިވެހިން" ގެ ނަމުގައި މިރޭ ކާނިވާ ސަރަހައްދުގައި ބާއްވަން ނިންމި މި ޖަލްސާ ފަސްކުރީ މޫސުން ގޯސ...\nމޫސުން ގޯސްވެ ދެކުނަށް ވައިޓް އެލާޓް ނެރެފި\nހަސަން ރަޝީދު 23 ސެޕްޓެމްބަރ 2021\nމޫސުން ގޯސްވުމާ ގުޅިގެން ދެކުނަށް ވައިޓް އެލާޓް ނެރެފިއެވެ. މެޓް އޮފީހުން މުޅި ރާއްޖެއަަށް ވައިޓް އެލާޓް ނެރެފައިވަނީ މިރޭ 21:45 އިން ދަންވަރު2ޖެހުމާ ހަމައަށެވެ. މިވަގުތުގައި ބޯކޮށް ވާރޭވެހުމާއެކު...\nމޫސުން ގޯސްވެ ދެކުނަށް ޔެލޯ އެލާޓް ނެރެފި\nއަބްދުﷲ ޔާމީން 22 ސެޕްޓެމްބަރ 2021\nމޫސުން ގޯސްވެ ރާއްޖޭގެ ދެކުނުގެ ރަށްތަކަށް ޔެލޯ އެލާޓް ނެރެފިއެވެ. މޫސުމާ ބެހޭގައުމީ އިދާރާއިން ޔެލޯ އެލާޓް ނެރެފައިވަނީ ލ. އަތޮޅުން ފެށިގެން އައްޑޫސިޓީއާ ހަމައަށެވެ. އެ ސަރަހައްދަށް ޔެލޯ އެލާޓް ނެރ...